
Ievads

[bookmark: _Hlk113351168]Informatīvais ziņojums „Ziņojums par bērnu stāvokli Latvijā” (turpmāk – ziņojums) ir sagatavots atbilstoši BTAL 62. panta pirmās daļas 7. punktā dotajam uzdevumam LM nodrošināt ziņojuma par bērnu stāvokli valstī sagatavošanu un iesniegšanu Saeimai un MK.
Ziņojuma par bērnu stāvokli valstī atspoguļo aktualitātes par laika periodu no 2023. gada līdz 2025. gadam nozaru ministriju atbildības sfērās, kas kopumā veido bērnu tiesību aizsardzības sistēmas vispārīgo ietvaru valstī. 
Ziņojuma mērķis ir sniegt visaptverošu pārskatu par dažādām jomām, tostarp demogrāfiskām izmaiņām, veselības, izglītības, nodarbinātības, sociālās aizsardzības, informācijas tehnoloģiju lietošanas un drošības aspektiem, kas atstāj ietekmi uz bērnu dzīvi Latvijā. 
Statistikas datu analīzē izmantoti CSP izstrādātie statistikas datu krājumi “Bērni Latvijā” attiecīgajā laika periodā, kā arī informācija, kas pieejama CSP datu bāzēs[footnoteRef:1]. Papildus statistikas datiem, informatīvajā ziņojumā ir iekļauti skaidrojumi par tendencēm un ietekmējošiem faktoriem ilgākā laika periodā, kas pārsniedz ziņojumā aptverto pārskatāmo periodu. Vienlaikus ziņojumā ir sniegts ieskats nozaru nākotnes izaicinājumos par turpmāk paveicamo bērnu labbūtības veicināšanai valstī.  [1:  https://stat.gov.lv/lv.] 

Ziņojumā ietvertā informācija aptver dažādu nozaru atbildībā esošos jautājumus: demogrāfiskā situācija, izglītība, brīvais laiks un kultūras aktivitātes, pasākumi nevardarbīgas bērnības nodrošināšanai, veselība un veselības aprūpes pakalpojumi, ģimenes vide un alternatīvā aprūpe, materiālais atbalsts, sociālais nodrošinājums un nodarbinātība, bērnu drošība, bērnu likumpārkāpumi, bērni, kuri cietuši no noziedzīgiem nodarījumiem un bērnu tiesību aizsardzības sistēmas pilnveide. Ziņojumā ietvertais veido vispārīgu un kopīgu priekšstatu par ar bērnu tiesību aizsardzību sistēmisko ietvaru, nozaru paveikto. Vienlaikus ziņojumā iekļauti nākotnes izaicinājumi bērnu tiesību aizsardzības sistēmiskā ietvara pilnveidei un bērnu stāvokļa uzlabošanai valstī. Atzīmējams, ka padziļinātāku izpratni par nozaru paveikto dažādos jautājumos ir pieejami ikgadējos pārskatos ar plašāku datu analīzi. Ziņojumā iekļautā informācija ir apkopota kā kopsavilkums par būtiskākajām izmaiņām. 
Plašāku ieskatu par bērniem Latvijā – demogrāfiskajiem rādītājiem, veselības stāvokli un piekļuvi veselības aprūpei, izglītību, sociālo aizsardzību, informācijas tehnoloģiju lietošanu, kā arī dažādiem sociālajiem riskiem – nabadzību, diskrimināciju, vardarbību, aprūpes pienākumu nepildīšanu un bērnu nonākšanu konfliktā ar likumu – iespējams lasīt ikgadējs statistisko datu krājumos “Bērni Latvijā”. Tajos apkopoti dati no CSP apsekojumiem un dažādām valsts institūcijām, tai skaitā administratīvo datu avotiem, sniedzot daudzpusīgu priekšstatu par bērnu dzīves apstākļiem Latvijā. Savukārt plašāks ieskats par bērnu nonākšanu konfliktā ar likumu pieejams IeM sagatavotajos ikgadējos pārskatos par nepilngadīgo noziedzības stāvokli un noziedzīgos nodarījumos cietušajiem bērniem.

Ziņojumu sagatavoja LM sadarbībā ar šādām ministrijām un to padotības iestādēm: IeM, IZM, KM, SM, VARAM, VM, TM, BAC, LNKC, SPKC. 


1. Demogrāfiskā situācija

Kopš 1991. gada iedzīvotāju skaits Latvijā samazinās, jo katru gadu mirstība pārsniedz dzimstību. 2025. gada sākumā Latvijā dzīvoja 1 miljons 857 tūkstoši iedzīvotāju, no tiem 344 tūkstoši jeb 18,5 % bija bērni vecumā līdz 17 gadiem. 2026. gada sākumā Latvijā dzīvoja 1 miljons 845 tūkstoši iedzīvotāju, no tiem 334 tūkstoši jeb 18,1 % bija bērni vecumā līdz 17 gadiem. Kopš 2017. gada sākuma bērnu skaits samazinājies par 22,2 tūkstošiem jeb 6,2 %[footnoteRef:2]. [2:  Bērni Latvijā 2026: https://stat.gov.lv/system/files/publication/2026-07/Nr_13_Berni_Latvija_2026_%2826_00%29_LV_EN.pdf ] 

Kopš 2016. gada sākuma bērnu skaits samazinājies par 8,8 tūkstošiem jeb 2,5 %. Vislielākais bērnu īpatsvars bija Rīgas reģionā (19,1 %), bet vismazākais – Latgalē (15,9 %). Salīdzinot ar 2016. gada sākumu, bērnu skaits pieaudzis tikai Rīgas reģionā (par 7,8 tūkstošiem jeb par 5,0 %), pārējos reģionos tas sarucis – no 3,2 % Vidzemē līdz 16,5 % Latgalē. Novados bērnu īpatsvars svārstījās no 12,6 % Krāslavas novadā līdz 29,6 % Mārupes novadā. 
Pēc etniskās piederības 72,3 % bērnu bija latvieši, 12,0 % – krievi, 1,7 % – ukraiņi, 0,5 % – poļi un baltkrievi un 13,0 % bērnu bija cita etniskā piederība. Bērnu skaitā 95,0 % bērnu dzimuši Latvijā, kam seko 1,5 % bērnu, kuri dzimuši Ukrainā un Apvienotajā Karalistē, 0,3 % – Īrijā un Krievijā[footnoteRef:3].  [3:  Bērni Latvijā 2026: https://stat.gov.lv/system/files/publication/2026-07/Nr_13_Berni_Latvija_2026_%2826_00%29_LV_EN.pdf ] 

Pēdējo gadu laikā turpina samazināties dzimstība. 2024. gadā dzimušo skaits sasniedza vien 12,9 tūkstošus, kas ir zemākais rādītājs pēdējo 100 gadu laikā un 2025. gada vienpadsmit mēnešos – 10,8 tūkstoši[footnoteRef:4]. 2024. gadā visaugstākā dzimstība bija sievietēm vecumā 25–29 gadi (77 jaundzimušie uz 1 000 sieviešu) un 30–34 gadi (72 jaundzimušie uz 1 000 sieviešu). Savukārt 2025. gadā dzimušo skaits sasniedza vien 11,9 tūkstošus, kas ir zemākais rādītājs pēdējo 100 gadu laikā. 2025. gadā visaugstākā dzimstība bija sievietēm vecumā 25–29 gadi un 30–34 gadi (70 jaundzimušie uz 1 000 sieviešu). 2025. gadā 64 jaundzimušie piedzima nepilngadīgām māmiņām, kuras vēl nebija sasniegušas 18 gadu vecumu. Pēdējo gadu laikā nepilngadīgo māmiņu skaits samazinās. [4: https://stat.gov.lv/lv/statistikas-temas/iedzivotaji/dzimstiba/238-dzimuso-skaits-un-dzimstibas-koeficienti?themeCode=ID ] 

Vislielākais bērnu īpatsvars 2025. gada sākumā bija galvaspilsētas tuvumā esošajos novados – Mārupes novadā (29,6 %), Ādažu novadā (24,9 %) un Ķekavas novadā (24,7 %). Savukārt pašā galvaspilsētā bērnu īpatsvars bija salīdzinoši mazāks – 17,5 %. Vismazāk bērnu bija Latgales reģionā (15,9 %) – Krāslavas novadā (12,6 %), Augšdaugavas novadā (13,5 %) un Ludzas novadā (14,3 %). Kopš 2024. gada bērnu skaits samazinājās par 8,3 tūkstošiem jeb 2,4 %.
Bērnu mirstības rādītāji Latvijā ir samazinājušies, tomēr joprojām tie ir salīdzinoši augsti salīdzinājumā ar citām ES valstīm. 2023. gadā nomira 91 bērns jeb 26 uz 100 000 bērnu. 37 bērni nomira, nesasniedzot gada vecumu (2022. gadā – 38 bērni). Uz 1 000 dzīvi dzimušo bērnu bija 2,6 miruši zīdaiņi (2022. gadā – 2,4 miruši zīdaiņi)[footnoteRef:5]. 2024. gadā nomira 69 bērni jeb 20 uz 100 000 bērnu, 19 bērni nomira, nesasniedzot gada vecumu. Uz 1 000 dzīvi dzimušo bērnu bija 1,5 mirušie zīdaiņi[footnoteRef:6]. Savukārt 2025. gadā nomira 95 bērni jeb 28 uz 100 000 bērnu. 35 bērni nomira, nesasniedzot gada vecumu. Uz 1 000 dzīvi dzimušo bērnu bija 2,9 mirušie zīdaiņi[footnoteRef:7].  [5:  https://stat.gov.lv/system/files/publication/2024-08/Nr_05_Berni_Latvija_2024_%2824_00%29_LV_EN.pdf. ]  [6:  https://stat.gov.lv/system/files/publication/2025-08/Nr_05_Berni_Latvija_2025_%2825_00%29_LV_EN.pdf. ]  [7:  Bērni Latvijā 2026: https://stat.gov.lv/system/files/publication/2026-07/Nr_13_Berni_Latvija_2026_%2826_00%29_LV_EN.pdf] 



1.tabula: Raksturojošie rādītāji 
	Gads
	Bērnu skaits vecumā no 0-17 gadiem gada sākumā (tūkstoši)
	Dzīvi dzimušie (tūkstoši)

	2010
	375,0
	19,8

	2015
	348,7
	22,0

	2016
	352,3
	22,0

	2017
	356,5
	20,8

	2018
	358,8
	19,3

	2019
	358,8
	18,8

	2020
	359,5
	17,6

	2021
	358,5
	17,4

	2022
	356,9
	16,0

	2023
	361,4
	14,5

	2024
	356,3
	12,9

	2025
	334
	11,9


Avots: CSP datu krājumi "Bērni Latvijā" par attiecīgajiem gadiem

Bērnu migrācija turpina ietekmēt demogrāfisko situāciju. 2023. gadā no Latvijas emigrēja 2,2 tūkstoši bērnu (13,5 % no kopējā emigrējušo iedzīvotāju skaita), savukārt imigrēja 2,1 tūkstotis bērnu, veidojot 11,4% no kopējā iebraukušo iedzīvotāju skaita. 2024. gadā no Latvijas emigrēja 3,4 tūkstoši bērni (18,6 % no kopējā emigrējošo iedzīvotāju skaita), savukārt imigrēja 2,2 tūkstoši bērnu, veidojot 15,7 % no kopējā iebraukošo iedzīvotāju skaita[footnoteRef:8]. Šie rādītāji liecina par samērā aktīvu bērnu populācijas plūsmu, kas var radīt izaicinājumus saistībā ar demogrāfisko situāciju tālākā nākotnē, jo daļa emigrējošo bērnu savā izcelsmes valstī var arī neatgriezties.   [8:  https://stat.gov.lv/system/files/publication/2024-08/Nr_05_Berni_Latvija_2024_%2824_00%29_LV_EN.pdf un https://stat.gov.lv/system/files/publication/2025-08/Nr_05_Berni_Latvija_2025_%2825_00%29_LV_EN.pdf. ] 

Lai pastiprināti pievērstu uzmanību ar demogrāfisko situāciju saistītajām problēmām, valdības pārstāvji 2024. gadā vienojās pāriet no šaurākas izpratnes par demogrāfiju uz plašāku, iezīmējot tās vietu un nozīmi visu nozaru attīstības politikās, vienlaikus nosakot visu nozaru ministriju līdzatbildību par demogrāfisko jautājumu aktualizēšanu savā jomā, iesaistoties kopējās politikas izstrādē un turpmākā īstenošanā. Līdz ar to MK 2025. gada 22. jūlijā atbalstīja informatīvo ziņojumu “Par demogrāfiskās politikas attīstību”, kas ir starpnozaru vienošanās/apņemšanās veikt demogrāfiju veicinošu rīcībpolitiku[footnoteRef:9]. Ziņojumā identificēti trīs rīcības virzieni: Ikviens bērns ir vērtība; Kvalitatīva dzīves vide; Remigrācijas veicināšana un plānveida iedzīvotāju migrācija. Ziņojumā paredzēto pasākumu īstenošanai 2026. gadā un turpmākajos gados atbildīgās ministrijas kārtējā gada valsts budžeta sagatavošanas procesā sagatavo priekšlikumus prioritārajiem pasākumiem, kas tiek izskatīti un izdiskutēti demogrāfisko lietu padomē.  [9:  Informatīvais ziņojums pieejams: https://tapportals.mk.gov.lv/legal_acts/e6f4fe32-1aaa-42ae-a9dd-4bfcc7ae1587 ] 




Nākotnes izaicinājumi:
Lai turpinātu darbu pie jautājuma, kas saistīts ar demogrāfiskās situācijas uzlabošanu valstī, 2026. gada pirmajā ceturksnī tika organizēts reģionālais domnīcu cikls sabiedrības viedokļa noskaidrošanai par prioritāri virzāmajiem pasākumiem demogrāfiskās situācijas uzlabošanai valstī 2027. gadā, noskaidrojot ekspertu un ģimeņu viedokli. Tāpat kā līdz šim būs nepieciešamas plašas diskusijas ar nozaru ministrijām, NVO, sadarbības partneriem, zinātniekiem un vecāku pārstāvjiem. Domnīcu ideju apkopojums tika prezentēts DLP 2026. gada 3. jūlija sēdē. 


2.Izglītība, brīvais laiks un kultūras aktivitātes

Ar valstī spēkā esošu normatīvo regulējumu ir nostiprinātas bērnu tiesības un iespējas iegūt izglītību atbilstoši katra spējām. Likumdevējs ir paredzējis, ka ikvienam bērnam ir tiesības uz kvalitatīvu un iekļaujošu izglītību[footnoteRef:10], tostarp bērniem ar īpašām vajadzībām. Izglītības likums nosaka atšķirīgas attieksmes aizliegumu, kas nozīmē, ka ikvienam ir tiesības iegūt izglītību neatkarīgi no materiālā un sociālā stāvokļa, rases, tautības, etniskās izcelsmes, dzimuma, reliģiskās vai politiskās pārliecības, veselības stāvokļa, nodarbošanās vai dzīvesvietas. Visiem bērniem Latvijā ir tiesības uz bezmaksas pamatizglītību, vidējo izglītību un profesionālo izglītību. Tāpat, ikvienam bērnam ir tiesības uz atpūtu un brīvo laiku. Bērniem ir jānodrošina iespēja piedalīties spēlēs un izpriecu pasākumos, kā arī kultūras dzīvē, un nodarboties ar mākslu[footnoteRef:11]. [10:  BTAL 11. panta pirmā daļa, 55. panta otrā daļa, Izglītības likuma 3. panta pirmā daļa.]  [11:  BTAL 16. pants. ] 

Latvijā 2025. gada 1. septembrī noslēdzās pāreja uz mācībām tikai latviešu valodā visās vispārējās izglītības pakāpēs, tai skaitā pirmsskolās. Vienlaikus grozījumi Izglītības likumā (14. panta 47. un 48. punktos) noteica mazākumtautību valodas un kultūrvēstures interešu izglītības programmu īstenošanu un vadlīniju izstrādi šādām izglītības programmām[footnoteRef:12]. Pašvaldības nodrošina mazākumtautību izglītojamiem, kuri tās administratīvajā teritorijā esošajās vispārējās izglītības iestādēs apgūst pirmsskolas izglītības programmu vai pamatizglītības programmu, bez maksas apgūt arī mazākumtautību izglītības saturu mazākumtautību valodas un kultūrvēstures interešu izglītības programmās. Interešu izglītības programmas vispārizglītojošajās skolās 2024./2024. mācību gadā apguva 12 467 skolēni[footnoteRef:13].  [12:  Ministru kabineta 2023. gada 29. augusta noteikumi Nr. 494 “Noteikumi par mazākumtautību valodas un kultūrvēstures interešu izglītības programmas paraugu un tās īstenošanas vadlīnijām”. ]  [13:  CSP dati. ] 

Pēc VIIS publicētajiem datiem uz ziņojuma gatavošanas brīdi ir reģistrētas 594 pirmsskolas izglītības iestādes un 590 izglītības iestādes[footnoteRef:14].  [14:  https://www.viis.gov.lv/ ] 

2024./2025. mācību gadā 219,9 tūkstoši bērni (vecumā no 5 līdz 15 gadiem) bija reģistrēti pirmsskolas, vispārējās un profesionālās izglītības iestādēs. 1,3 % bērnu (vecumā no 5 līdz 15 gadiem) nebija reģistrēti vispārējā vai profesionālajā izglītības iestādē, kam var būt dažādi iemesli - veselības stāvoklis, attālinātas mācības, izglītības iegūšana citā valstī vai ģimenē un citi iemesli. 
Pēdējo gadu laikā, samazinoties pirmsskolas vecuma bērnu skaitam, ir samazinājies arī bērnu skaits pirmsskolas iestādēs – no 100,3 tūkstošiem bērnu 2020./2021 gada sākumā līdz 86,3 tūkstošiem bērnu 2025./2026. mācību gada sākumā. Likumsakarīgi ir sarucis arī pirmsskolas izglītības iestāžu skaits – no 643 iestādēm 2021. gadā līdz 594 iestādēm 2025. gadā. Tomēr ir sasniegts Latvijas Ilgtspējīgas attīstības stratēģijā jeb “Latvija2030” izvirzītais mērķis – līdz 2030. gadam vairāk nekā 95,0 % pirmsskolas vecuma bērnus iesaistīt pirmsskolas izglītībā. 2025. gadā pirmsskolas izglītībā iesaistījās 97,2 % 3–6 gadu vecuma bērnu[footnoteRef:15]. Pēdējo gadu laikā ir pieaudzis pirmsskolas izglītības programmās iesaistīto divu līdz četru gadu vecu bērnu īpatsvars attiecīgā vecuma bērnu vidū, īpaši divgadnieku īpatsvars, kopš 2016. gada palielinoties par 11,5 %. Tam par iemeslu var būt pašvaldību atbalsta pasākumi, kā arī Ukrainas kara bēgļu bērnu iekļaušanās šajā izglītības posmā kopš kara sākuma[footnoteRef:16]. [15:  Bērni Latvijā 2026: https://stat.gov.lv/system/files/publication/2026-07/Nr_13_Berni_Latvija_2026_%2826_00%29_LV_EN.pdf]  [16:  https://stat.gov.lv/lv/statistikas-temas/labklajibas-un-vienlidzibas-raditaji/sociala-ieklausanas/15266-sociala ] 

2024./2025. mācību gada sākumā Latvijā pamatskolas izglītības programmas apguva 185,0 tūkstoši skolēnu, un vairāk nekā puse no tiem bija zēni (51,6 %). Savukārt vidusskolas programmas apguva 39,0 tūkstoši skolēnu, no kuriem vairāk bija meiteņu (56,2 %). 2024. gadā pamatskolu beidza 22,0 tūkstoši skolēnu, no kuriem 56,7 % izvēlējās mācības turpināt vidusskolā, bet 34,4 % – profesionālās izglītības iestādēs. Savukārt vidusskolu beidza 11,2 tūkstoši skolēnu, no kuriem 55,3 % uzsāka studijas augstskolās un koledžās, 2,3 % profesionālās izglītības iestādēs, savukārt 42,4 % mācības neturpināja.[footnoteRef:17] Savukārt 2025. gadā pamatskolu beidza 20,3 tūkstoši skolēnu, no kuriem 60,1 % izvēlējās mācības turpināt vidusskolā, bet 33,3 % – profesionālajās izglītības iestādēs. Savukārt vidusskolu beidza 11,9 tūkstoši skolēnu, no kuriem 56,2 % uzsāka studijas augstskolās un koledžās, 2,4 % - profesionālajās izglītības iestādēs, savukārt 41,4 % mācības neturpināja[footnoteRef:18]. [17:  Latvijā dzīvo 344 tūkstoši bērnu, https://www.csp.gov.lv/lv/jaunums/latvija-dzivo-344-tukstosi-bernu ]  [18:  Bērni Latvijā 2026: https://stat.gov.lv/system/files/publication/2026-07/Nr_13_Berni_Latvija_2026_%2826_00%29_LV_EN.pdf] 

2025./2026. mācību gadā 329,5 tūkstoši iedzīvotāju mācījās vispārizglītojošajās skolās, profesionālajās un augstākajās izglītības iestādēs, no tiem 66,6 % jeb 219,4 tūkstoši bija bērni vecumā līdz 17 gadiem. Kopš 2020. gada kopējais izglītojamo skaits šajās izglītības iestādēs ir palielinājies par 2,3 %, savukārt izglītojamo skaits līdz 17 gadu vecumam ir palielinājies par 3,7 %. Ir samazinājies vispārizglītojošo skolu skaits – no 685 vispārizglītojošām skolām 2020./2021. mācību gada sākumā līdz 586 vispārizglītojošām skolām 2025./2026. mācību gada sākumā. 

Lai tiktu risinātas problēmas, kas saistītas ar bērnu skolas kavējumiem, IKVD laika posmā no 2017. gada marta līdz 2023. gada decembrim īstenoja ESF projektu nr. 8.3.4.0/16/I/001 “Atbalsts priekšlaicīgas mācību pārtraukšanas samazināšanai” (pazīstams kā projekts "PuMPuRS"), lai mazinātu to izglītojamo skaitu, kas pārtrauc mācības. 
Projektā iesaistījās 599 izglītības iestādes no 41 pašvaldības, kas veido 95 % no 43 Latvijas pašvaldībām. Projekta ietvaros ir izstrādāti metodiskie atbalsta līdzekļi, nodrošinātas supervīzijas pedagogiem un atbalsta personālam, izstrādātas profesionālās kompetences pilnveides programmas, kā arī īstenotas darbnīcas izglītības iestādēs par priekšlaicīgas mācību pārtraukšanas pasākumu īstenošanu. Projekts ir stiprinājis sadarbību starp pašvaldību, izglītības iestādēm, pedagogiem, atbalsta personālu un izglītojamo ģimenēm, kas ir palīdzējis identificēt izglītojamos ar risku pārtraukt mācības un sniegt viņiem individuālu atbalstu[footnoteRef:19].  [19:  Noslēdzies projekta PuMPuRS ietekmes pušu iesaistes, informētības un noslēguma novērtējums, https://www.ikvd.gov.lv/lv/jaunums/nosledzies-projekta-pumpurs-ietekmes-pusu-iesaistes-informetibas-un-nosleguma-novertejums ] 

Visa projekta laikā atbalsts tika sniegts vairāk nekā 50 tūkstošiem izglītojamo, individuālo un ekonomisko atbalstu sniedzot 599 izglītības iestādēs.[footnoteRef:20] Projekta īstenošanas laikā tika izstrādāti un īstenoti kopumā 93 497 individuālie priekšlaicīgas mācību pārtraukšanas riska mazināšanas plāni, nodrošinātas 1052 supervīzijas pedagogiem un atbalsta personālam, izstrādātas 10 profesionālās kompetences pilnveides programmas, kā arī īstenotas 469 darbnīcas izglītības iestādēs par priekšlaicīgas mācību pārtraukšanas pasākumu īstenošanu.  [20:  Darbības programmas “Izaugsme un nodarbinātība” 8.3.4. specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” Eiropas Sociālā fonda projekts Nr.8.3.4.0/16/I/001 ] 

Ņemot vērā, ka viens no priekšlaicīgas mācību pārtraukšanas iemesliem ir saistīts ar ekonomiskajiem riskiem, projekta ietvaros 2724 skolēniem tika sniegts atbalsts transporta pakalpojumu izdevumu kompensācijai, 2581 izglītojamajam nodrošinātas naktsmītnes dienesta viesnīcā vai internātā, savukārt ēdināšanas pakalpojumi nodrošināti 8740 izglītojamajiem. Projekts ir stiprinājis sadarbību starp pašvaldībām, izglītības iestādēm, pedagogiem, atbalsta personālu un izglītojamo ģimenēm, kas ir palīdzējis identificēt izglītojamos ar risku pārtraukt mācības un sniegt viņiem individuālu atbalstu.[footnoteRef:21] [21:  Pamani, ieklausies un atbalsti! Atskats uz projektā PuMPuRS sešos gados paveikto, https://www.ikvd.gov.lv/lv/jaunums/pamani-ieklausies-un-atbalsti-atskats-uz-projekta-pumpurs-sesos-gados-paveikto] 

Lai nodrošinātu izglītības sistēmas pilnveidi un attīstību, IZM kopā ar VIAA, IKVD un sadarbības partneriem 2025. gadā ar ES fondu atbalstu uzsākusi projektu “Atbalsts izglītības kvalitātes attīstībai”, kuru īstenos līdz 2029. gada 31. decembrim. Projekta mērķis ir izglītības kvalitātes monitoringa sistēmas attīstība izglītības kvalitātes uzraudzībai, novērtēšanai un nodrošināšanai valsts, pašvaldības un izglītības iestādes un indivīda līmenī, kā arī datu pratības kapacitātes attīstība un datos balstītu lēmumu pieņemšanai izglītības kvalitātes uzraudzībā, novērtēšanā un nodrošināšanā. 
Projekts ietver darbu vairākos izglītības kvalitātes attīstībai būtiskos virzienos, piemēram, noteikt un uzlabot skolēnu pamatprasmes pēc iespējas agrīni, novērtēt skolēnu un skolotāju labbūtību, uzlabot pašvaldību un izglītības darbinieku prasmes darbā ar izglītības datiem; pilnveidot esošos izglītības informācijas rīkus (VIIS, VPS); nodrošināt izglītības kvalitāti raksturojošu datu pieejamību iesaistītajām pusēm un sabiedrībai. 
Turpināts darbs pie speciālās izglītības sistēmas pilnveides, t.sk. speciālās izglītības iestāžu tīkla sakārtošana (iekārtošana un aprīkošana), atbilstoši katra izglītojamā ar speciālām vajadzībām, iekļaujošas izglītības attīstīšanai vispārizglītojošajās skolās. 2025./2026. mācību gadā Latvijā vispārizglītojošajās skolās bija 22,0 tūkstoši izglītojamo ar speciālām vajadzībām. Šajā mācību gadā bija 37 speciālās skolas, taču arī vispārējās izglītības iestādes nodrošina speciālās izglītības programmas (kopumā 8,7 tūkstoši izglītojamo mācās pēc šādas programmas). Ņemot vērā iekļaujošu izglītību kā vienu no prioritātēm, skolēnu skaits ar speciālām vajadzībām ir būtiski pieaudzis klasēs ar vispārējās izglītības programmām, bet speciālajās skolās – samazinājies. 2025./2026. mācību gadā 38 % izglītojamo ar speciālajām vajadzībām, kuri mācījās vispārējās izglītības programmas 9. klasē, arī nākamajā gadā turpināja mācības kādā no vispārējās izglītības programmām[footnoteRef:22]. [22:  https://stat.gov.lv/lv/statistikas-temas/labklajibas-un-vienlidzibas-raditaji/sociala-ieklausanas/15266-sociala] 

Vienlaikus IZM īsteno atbalsta pasākumus mācību procesa īstenošanai, piemēram, mācību līdzekļu izstrāde, pedagogu un citu speciālistu profesionālā pilnveide un konsultācijas. Tiek pilnveidoti bērnu ar speciālām vajadzībām iesaistes nosacījumi profesionālās pamatizglītības programmās, lai nodrošinātu šiem jauniešiem turpmākai dzīvei nepieciešamās prasmes.[footnoteRef:23] [23:  IZM izvērtē speciālās izglītības iestāžu tīklu un sniedz priekšlikumus tā attīstībai | Ministru kabinets; informatīvais ziņojums “Par speciālās izglītības iestāžu tīkla izvērtējumu”, izskatīts MK 2022. gada 8. novembrī] 

Sākot ar 2025. gadu, tiek īstenots jauns projekts "Skola kopienā"[footnoteRef:24], kas balstās uz “PuMPuRS” pieredzi, bet ar paplašinātu pieeju. Projekts ir vērsts uz atstumtības riska mazināšanu izglītības iestādēs un attīstīt pašvaldības izglītības ekosistēmas pieeju, stiprinot starpinstitūciju sadarbību un veicinot izglītojamo vecāku iesaisti izglītības procesā. Projekts ir vērsts uz koordinētas un savlaicīgas atbalsta sistēmas nodrošināšanu, lai mazinātu sociālās atstumtības un priekšlaicīgas mācību pārtraukšanas (PMP), riskus kā arī sekmētu vispārējās pamatizglītības un vidējās izglītības satura sekmīgu apguvi. Tas paredz individualizētu atbalstu izglītojamiem, veicinot starpinstitūciju sadarbību un iesaistot vecākus. Īpaša uzmanība tiek pievērsta lasītprasmes veicināšanai 1.-3. klasēs un atbalstam 9. klases izglītojamiem, kuriem ir grūtības ar pamatizglītības programmas apguvi. Šo projektu mērķis ir agrīna problēmu diagnostika un risinājumi, lai novērstu to eskalāciju. Atbalsts tiek sniegts, pamatojoties uz individuāliem atbalsta plāniem, kas tiek izstrādāti katram skolēnam. Līdztekus tam notiek arī pedagogu kompetences paaugstināšana, lai viņi varētu labāk atpazīt riskus un strādāt ar šiem skolēniem. [24:  ES kohēzijas politikas programmas 2021.–2027. gadam 4.2.3. specifiskā atbalsta mērķa "Sekmēt to, lai – jo īpaši nelabvēlīgā situācijā esošām grupām – būtu vienlīdzīga piekļuve kvalitatīvai un iekļaujošai izglītībai un mācībām un iespēja to iegūt, sākot ar pirmsskolas izglītību un aprūpi un vispārējās izglītības un profesionālās izglītības un mācību gaitā līdz pat augstākajai izglītībai un pieaugušo izglītībai un mācībām, tostarp veicināt mācību mobilitāti visiem un atvieglot piekļūstamības iespējas personām ar invaliditāti" 4.2.3.1. pasākuma "Integrēta "Skola – kopiena" sadarbības programma atstumtības riska mazināšanai izglītības iestādēs". 4.2.3.1. pasākuma "Integrēta "Skola – kopiena" ietvaros tiks īstenots izglītības nozares projekts "Skola – kopienā", kura plānotais iznākums t. sk. ir izglītojamo sociālā iekļaušana, viņu labbūtības veicināšana izglītības vidē un iekļaujošas izglītības attīstīšana.
] 



2.1.Pirmsskolas vecuma bērnu uzraudzības nodrošināšana un pirmsskolas izglītība

Vecākiem, atgriežoties darba tirgū no bērnu kopšanas atvaļinājuma, aktuāls kļūst jautājums par bērna pieskatīšanas pakalpojumu pieejamību pēc iespējas tuvāk dzīvesvietai vai darbavietai, tādā veidā atvieglojot darba pienākumu veikšanas savienošanu ar bērna aprūpi. 
2023. gadā ES 47,9% bērnu vecumā no 1 līdz 2 gadiem saņēma bērna uzraudzības pakalpojumu formālās izglītības iestādē (Latvijā 47,1%, no tiem 3,5%  no 1-24 stundām nedēļā, bet 43,6% vairāk par 25 stundām nedēļā bija aprūpes iestādē; Lietuvā 32,8% un Igaunijā 54%). Redzams, ka dinamikā no 2015.gada līdz 2023. gadam to 1-2 gadu vecu bērnu īpatsvars, kuri neapmeklē PII, samazinājies no 70,7% līdz 52,9%. Tas varētu liecināt, ka bērnu aprūpējošie vecāki arvien ātrāk atgriežas nodarbinātībā. ES 89,1% bērnu vecumā no 3 gadiem līdz obligātajam skolas vecumam apmeklēja PII (Latvijā - 95,1%, Lietuvā - 91,7%, Igaunijā - 95,1%)[footnoteRef:25].  [25:  https://ec.europa.eu/eurostat/databrowser/view/ilc_caindform25__custom_13960674/default/table?lang=en] 

2023. gadā ES to bērnu īpatsvars vecumā no 3 gadu vecuma līdz obligātajam skolas vecumam, kuri neapmeklēja PII, bija lielāks starp bērniem no nabadzības vai sociālās atstumtības riskam pakļautajām mājsaimniecībām (16,8% no bērniem šajās mājsaimniecībās) salīdzinājumā ar tiem, kuri nebija pakļauti riskam (9,0%) 2023. gadā. Latvijā ir līdzīga tendence, jo dati rāda, ka to bērnu, kas nāk no nabadzības vai sociālās atstumtības pakļautajām mājsaimniecībām, mazāks īpatsvars (tikai 17,5%) apmeklē PII (25 un vairāk stundas nedēļā) nekā bērni, kas nav pakļauti nabadzības un sociālās atstumtības riskam – PII 25+ stundas nedēļā apmeklē 75,7%. 
Latvijā pašvaldības nodrošina pieeju PII bērniem no pusotra gada vecuma, savukārt bērniem no piecu gadu vecuma pirmsskolas izglītības programmas apguve ir obligāta. Uz 2024. gada 1. oktobri kopumā 19 Latvijas pašvaldībās rindā uz pašvaldību PII bija pavisam 5 787 bērni, kas salīdzinājumā ar 2023. gada 1. oktobri, ir samazinājies par 614 bērniem[footnoteRef:26]. Savukārt, analizējot pieejamos datus par 2024. gadu un 2025. gadu secināms, ka uz 2025. gada 1. oktobri kopumā 14 pašvaldībās rindā uz pašvaldību PII bija pavisam 2 405 bērni. Salīdzinājumā ar 2024. gada 1.oktobri, bērnu skaits rindā uz pašvaldību PII ir samazinājies par 3 382[footnoteRef:27]. [26:  https://www.varam.gov.lv/lv/pirmsskolas-izglitibas-iestazu-pieejamiba ]  [27:  https://www.varam.gov.lv/lv/pirmsskolas-izglitibas-iestazu-pieejamiba ] 

 Ja pašvaldība bērnam, kurš sasniedzis pusotra gada vecumu un kura dzīvesvieta deklarēta pašvaldības administratīvajā teritorijā, nenodrošina vietu pašvaldības PII un bērns apgūst pirmsskolas izglītības programmu privātajā izglītības iestādē, tad pašvaldība privātajai izglītības iestādei sedz vidējās izmaksas, kas atbilst bērna deklarētās dzīvesvietas pašvaldībā noteiktajām vienam izglītojamam nepieciešamajām vidējām izmaksām pašvaldības PII pirmsskolas izglītības programmas īstenošanai[footnoteRef:28]. 2024. gadā pašvaldību vidējais atbalsts bērniem no pusotra gada līdz četru gadu vecumam bija 370,03 euro, un bērniem, kam tiek īstenota obligātā sagatavošana pamatizglītības ieguvei, pašvaldības atbalsts bija 243,35 euro. Salīdzinot ar 2023. gadu, pašvaldību vidējais atbalsts bērniem no pusotra gada līdz četru gadu vecumam pieaudzis par 62,60 euro, savukārt bērniem, kam tiek īstenota obligātā sagatavošana pamatizglītības ieguvei, pašvaldības atbalsts pieaudzis par 26,91 euro. 2025. gadā pašvaldību vidējais atbalsts bērniem no pusotra gada līdz četru gadu vecumam ir 451,32 euro un bērniem, kam tiek īstenota obligātā sagatavošana pamatizglītības ieguvei, pašvaldības atbalsts ir 272,20 euro. Salīdzinot ar 2024. gadu, pašvaldību vidējais atbalsts bērniem no pusotra gada līdz četru gadu vecumam ir pieaudzis par 81,29 euro, savukārt bērniem, kam tiek īstenota obligātā sagatavošana pamatizglītības ieguvei, pašvaldības atbalsts ir pieaudzis 28,85 euro. [28:  Ministru kabineta 2015. gada 8. decembra noteikumiem Nr. 709 „Noteikumi par izmaksu noteikšanas metodiku un kārtību, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātai izglītības iestādei”] 

Pašvaldībām nav obligāta prasība nodrošināt līdzfinansējumu bērniem, kuri izmanto bērnu uzraudzības jeb aukles pakalpojumu. Kopumā 14 pašvaldība atbilstoši savām budžeta iespējām, kā arī ņemot vērā vietējo situāciju pirmsskolas pieejamības jomā, ir noteikušas atbalsta apmēru bērniem, kuri izmanto aukļu pakalpojumus. 2025. gadā vidējais pašvaldību atbalsts ir 225,66 euro. Salīdzinot ar 2024. gadu, pašvaldību vidējais atbalsts auklēm ir pieaudzis par 3,44 euro

Atbilstoši likuma "Par valsts budžetu 2023. gadam un budžeta ietvaru 2023., 2024. un 2025. gadam” 36. panta pirmās daļas 4. punktam pašvaldībām bija iespējas iesniegt izvērtēšanai VARAM investīciju projektu iesniegumus valsts budžeta aizdevumu saņemšanai jaunas PII būvniecībai vai esošas PII paplašināšanai, lai mazinātu bērnu rindu uz vietām PII, vai PII infrastruktūras investīciju projektu īstenošanai. VARAM 2023. gadā kopumā ir izvērtējusi 27 investīciju projektu pieteikumus un sniegusi pozitīvus atzinumus par 26 pašvaldību investīciju projektu pieteikumiem. Atbalstīto investīciju projektu kopējais finansējums ir 10 165 916,89 euro (valsts budžeta aizdevumu kopējais apmērs – 9 058 162,71 euro, pašvaldību līdzfinansējums 1 107 754,18 euro). Īstenojot 26 projektus, kopumā investīcijas tiks veiktas 55 pašvaldību PII, no kurām tikai 2 pašvaldību PII investīcijas ir plānotas, lai radītu jaunas vietas pašvaldību PII, radot kopā 90 jaunas vietas. Pārējās 53 PII pašvaldības plāno investīcijas, lai uzlabotu esošo infrastruktūru. Atbalstītos 26 investīciju projektus ir iesniegušas tikai 6 pašvaldības – Rīgas valstspilsētas pašvaldība, Jelgavas valstspilsētas pašvaldība, Ventspils valstspilsētas pašvaldība, Gulbenes novada pašvaldība, Ropažu novada pašvaldība un Siguldas novada pašvaldība.
Atbilstoši likuma "Par valsts budžetu 2024. gadam un budžeta ietvaru 2024., 2025. un 2026. gadam” 36. panta otrās daļas 4. punktam pašvaldībām 2024. gadā bija iespējas iesniegt izvērtēšanai VARAM investīciju projektu iesniegumus valsts budžeta aizdevumu saņemšanai jaunas pirmsskolas izglītības iestādes būvniecībai vai esošas pirmsskolas izglītības iestādes paplašināšanai, lai mazinātu bērnu rindu uz vietām pirmsskolas izglītības iestādēs, un pirmsskolas izglītības iestāžu infrastruktūras investīciju projektu īstenošanai.
VARAM 2024. gadā kopumā ir izvērtējusi 13 investīciju projektu pieteikumus un sniegusi pozitīvus atzinumus par visiem pašvaldību investīciju projektu pieteikumiem. Atbalstīto investīciju projektu kopējais finansējums ir 7 260 111,81 euro (valsts budžeta aizdevumu kopējais apmērs – 6 534 108,62 euro, pašvaldību līdzfinansējums 726 011,19 euro). Īstenojot 13 projektus kopumā investīcijas tiks veiktas 45 pašvaldību PII infrastruktūras attīstībai. Atbalstītos 13 investīciju projektus ir iesniegušas tikai 4 pašvaldības – Rīgas valstspilsētas pašvaldība, Jelgavas valstspilsētas pašvaldība, Tukuma novada pašvaldība un Varakļānu novada pašvaldība).
Atbilstoši likuma "Par valsts budžetu 2025. gadam un budžeta ietvaru 2025., 2026. un 2027. gadam” 38.panta pirmās daļas 4.punktam pašvaldībām 2025. gadā ir iespējas iesniegt izvērtēšanai VARAM investīciju projektu iesniegumus aizdevumu saņemšanai jaunas PII būvniecībai vai esošas PII paplašināšanai, lai mazinātu bērnu rindu uz vietām PII, un PII infrastruktūras investīciju projektu īstenošanai. 
VARAM 2025. gadā kopumā ir izvērtējusi 19 investīciju projektu pieteikumus un sniegusi pozitīvus atzinumus par visiem pašvaldību investīciju projektu pieteikumiem. Atbalstīto investīciju projektu kopējais finansējums ir 16 222 978,14 euro (aizdevumu kopējais apmērs – 14 518 964,22 euro, pašvaldību līdzfinansējums 1 704 013,92 euro). Īstenojot 19 projektus kopumā investīcijas tiks veiktas 41 pašvaldību PII infrastruktūras attīstībai.


2.2.Interešu izglītība, sports un brīvais laiks

Attiecībā uz interešu izglītību CSP dati liecina, ka 2025./2026. mācību gadā 165,6 tūkst. skolēnu piedalījās skolu organizētajos interešu izglītības pulciņos – par 3,3 % vairāk nekā 2024./2025. mācību gadā (160,3 tūkst. skolēnu)[footnoteRef:29]. [29:  https://stat.gov.lv/lv/statistikas-temas/iedzivotaji/iedzivotaju-skaits/preses-relizes/32826-berni-latvija-2026] 

Tāpat skolēnu vidū palielinās pieprasījums pēc dažādām sporta nodarbībām. Vispārizglītojošo skolu piedāvātos sporta pulciņos skolēnu skaits ir pieaudzis no 29,7 tūkstošiem 2023./2024. mācību gadā līdz 30,8 tūkstošiem 2024./2025. mācību gadā. Skolēni aktīvi iesaistās komandu sporta spēļu pulciņos (14,7 tūkstoši gan 2023./2024., gan 2024./2025. mācību gadā) un individuālajos sporta veidos (12 tūkstoši 2023./2024. mācību gadā un 13,2 tūkstoši 2024./2025. mācību gadā), arvien vairāk skolēnu dodot priekšroku peldēšanas nodarbībām (no 1,6 tūkstoši 2023./2024. mācību gadā līdz 2,5 tūkstošiem 2024./2025. mācību gadā).
Audzēkņu skaits audzis arī interešu izglītības iestādēs – no 54,7 tūkstošiem 2023./2024. mācību gadā līdz 61,8 tūkstošiem 2024./2025. mācību gadā. Sporta skolās audzēkņu skaits ir palielinājies no 48,1 tūkstoša līdz 50,6 tūkstošiem, savukārt interešu kultūrizglītībā 2024./2025. mācību gadā iesaistījās 76,1 tūkstotis skolēnu. Dejas mākslas kolektīvos piedalījās 24,9 tūkstoši skolēnu, mūzikas programmās – 28,4 tūkstoši, teātra mākslu apguva 7 tūkstoši, savukārt folkloras kopās darbojās 1,5 tūkstoši skolēnu.
Skolēnu vidū nemainīgi populāras ir kultūrizglītības programmas profesionālās ievirzes mūzikas, mākslas un dejas izglītības programmās, kurās  audzēkņu skaits saglabājas augsts un pat ar tendenci pieaugt - 27 819 2023./2024. mācību gadā un 28 237 audzēkņu 2024./2025. mācību gadā[footnoteRef:30]. [30:  Latvijā dzīvo 344 tūkstoši bērnu, https://www.csp.gov.lv/lv/jaunums/latvija-dzivo-344-tukstosi-bernu ] 

Sākot ar 2024./2025. mācību gadu, skolās tiek piedāvāta STEM (zinātnes, tehnoloģiju, vides, inženierzinātņu un matemātikas) interešu izglītības programma[footnoteRef:31], piesaistot tajā 24,1 tūkstoti audzēkņu, kā arī sociālās un pilsoniskās izglītības programma (iesaistot 16,8 tūkstošus audzēkņu) un mazākumtautību valodas un kultūrvēstures izglītība (12,5 tūkstoši audzēkņu). 2025./2026. mācību gadā no vispārizglītojošo skolu piedāvātajām interešu izglītības programmām populārākās bija kultūrizglītības (72,9 tūkstoši skolēnu) un sporta izglītības programmas (29,7 tūkstoši skolēnu). Savukārt mazāk pieprasītas bija STEM interešu izglītības (29,5 tūkstoši skolēnu), sociālās un pilsoniskās interešu izglītības (17,4 tūkstoši skolēnu) un mazākumtautību valodu un kultūrvēstures izglītības (16,2 tūkstoši skolēnu) programmas[footnoteRef:32]. [31:  https://www.viaa.gov.lv/lv/stem-un-pilsoniska-lidzdaliba ]  [32:  Bērni Latvijā 2026: https://stat.gov.lv/system/files/publication/2026-07/Nr_13_Berni_Latvija_2026_%2826_00%29_LV_EN.pdf ] 


Laikā no 2021. līdz 2025. gadam notikusi virzība vienlīdzīgas un iekļaujošas piekļuves nodrošināšanā skolas nodarbībām un dalībai skolas ekskursijās, sporta, brīvā laika pavadīšanas un kultūras pasākumos. Šie pilnveidojumi ietver:
- Iekļaujošu praksi izglītībā, kas veicina vienlīdzīgas iespējas un sociālo iekļaušanos gan pirmsskolas, gan skolas izglītības līmenī;
- Palielināta atbalsta sniegšana bērniem ar īpašām vajadzībām, piemēram, bērniem ar disleksiju, disgrāfiju vai citiem attīstības traucējumiem, kur atbalsta pasākumi tiek organizēti skolas ietvaros un koordinēti ar speciālistiem un atbalsta personālu (logopēdi, psihologi, speciālie pedagogi);
- Pielāgojumi mācību saturā skolēniem ar speciālām vajadzībām, piemēram, iespēja apgūt dizainu un tehnoloģijas fizikas un ķīmijas vietā skolēniem ar garīgās attīstības traucējumiem;
- Pedagogu profesionālās pilnveides kursi un ieteikumi darbā ar skolēniem, kuriem ir dažādas mācīšanās grūtības un citas speciālās vajadzības, lai nodrošinātu individuālu pieeju mācību procesam[footnoteRef:33]; [33:  Iekļaujošā izglītība un speciālā izglītība, https://www.izm.gov.lv/lv/ieklaujosa-izglitiba-un-speciala-izglitiba ] 

- Valsts un Eiropas līmeņa programmu atbalsts, piemēram, Erasmus+ programmas iespējas un resursi, kas veicina piekļuvi daudzveidīgām izglītības un brīvā laika aktivitātēm.
Šo pilnveidojumu mērķis ir nodrošināt, ka visi skolēni, tostarp ar īpašām vajadzībām, var vienlīdzīgi piedalīties skolas nodarbībās, ekskursijās un dažādos sporta, kultūras un brīvā laika pasākumos ar nepieciešamo atbalstu un piekļūstamību. Pilnveidojumu īstenošanā svarīga ir arī pedagoģiskā atbalsta un individuālās izglītības programmas apguves plāna izstrāde, pielāgojot mācību procesu konkrēto skolēnu vajadzībām. Turklāt publiskās izglītības iestāžu attīstības plāni arī paredz iekļaujošas piekļuves nostiprināšanu un paplašināšanu.
ES kohēzijas politikas programmas 2021–2027 ietvaros tiek īstenotas aktivitātes, kas paplašina interešu izglītības un ārpusformālās izglītības pieejamību bērniem ar speciālām vajadzībām un sociālā riska grupām, nodrošinot arī piekļuvi sporta, kultūras un brīvā laika pasākumiem neatkarīgi no ģimenes sociāli ekonomiskā stāvokļa vai dzīvesvietas. Tas ietver vietējās integrētās "skolas-kopienas" pieeju, līdzdalību ģimeņu un sabiedrības iesaisti, kā arī īpašu atbalstu imigrantiem, nepilngadīgiem patvēruma meklētājiem, bēgļiem, reemigrantiem, kara bēgļu bērniem un personām ar alternatīvu statusu.[footnoteRef:34] [34:  Eiropas Savienības kohēzijas politikas programmas 2021.–2027. gadam 4.2.3. specifiskā atbalsta mērķa "Sekmēt to, lai – jo īpaši nelabvēlīgā situācijā esošām grupām – būtu vienlīdzīga piekļuve kvalitatīvai un iekļaujošai izglītībai un mācībām un iespēja to iegūt, sākot ar pirmsskolas izglītību un aprūpi un vispārējās izglītības un profesionālās izglītības un mācību gaitā līdz pat augstākajai izglītībai un pieaugušo izglītībai un mācībām, tostarp veicināt mācību mobilitāti visiem un atvieglot piekļūstamības iespējas personām ar invaliditāti" 4.2.3.3. pasākuma "Pilsonisko līdzdalību veicinošu kultūras pakalpojumu pieejamības veicināšana" īstenošanas noteikumi, https://likumi.lv/ta/id/360539-eiropas-savienibas-kohezijas-politikas-programmas-2021-2027-gadam-4-2-3-specifiska-atbalsta-merka-sekmet-to-lai-jo] 

Papildu atbalsts tiek nodrošināts arī ar SIF finansējumu, kas veicina iekļaujošu sabiedrību un pieejamību kultūras, sporta un izglītības pasākumiem bērniem un jauniešiem.[footnoteRef:35] [35:  Sabiedrības integrācijas fonda budžets 2025. gadam: atbalsts iekļaujošai sabiedrībai, https://www.aprinkis.lv/index.php/ekonomika/63071-sabiedribas-integracijas-fonda-budzets-2025-gadam-atbalsts-ieklaujosai-sabiedribai] 

Kultūrizglītības programma “Latvijas skolas soma” kopš 2018. gada nodrošina skolēniem valsts apmaksātu piekļuvi profesionālām kultūras un mākslas norisēm, sekmējot kultūras izpratnes un izpausmes kompetenci, mazinot sociālo nevienlīdzību un stiprinot piederības sajūtu Latvijai. Programma katru mācību semestri aptver vairāk nekā 230 000 bērnu un jauniešu vispārējās un profesionālās izglītības iestādēs; 2025. gadā tās ietvaros visā Latvijā notikušas vairāk nekā 13 000 kultūras norises kultūras institūcijās, skolās un digitālajā vidē.
Programma rūpējas, lai visiem skolēniem, kas klātienē apgūst pamata un vidējās vispārējās un profesionālās izglītības programmas, regulāri pieejamas kvalitatīvas, profesionāli veidotas kultūras norises, kas atklāj Latvijas kultūras vērtības un laikmetīgās izpausmes. Izmantojot kultūras norises kā resursu, mācīšanās kļūst jēgpilnāka un personiskāka. Skolēni iepazīst 11 kultūras nozares – mūziku, teātri, deju, cirku, vizuālo mākslu, kino, arhitektūru, dizainu, kultūras mantojumu, literatūru un grāmatniecību. Svarīgi, lai izvēlētās kultūras norises sniedz māksliniecisku baudījumu, raisa pārdomas par personīgi nozīmīgiem un sabiedriski aktuāliem jautājumiem, izklaidē un vienlaikus palīdz paplašināt redzesloku un apgūt mācību saturu.[footnoteRef:36] Kā piemērs norādāma Ginta Zilbaloža animācijas filma “Straume”, kas guvusi lietu atzinību arī Latvijas skolēnu vidū un 2024./2025.mācību gada pirmajā semestrī bija viena no kultūras norisēm, kuru skolēni pieredzēja visvairāk. Animācijas filmu skolēni skatījušies gan kinoteātros un kultūras centros, gan skolu aktu zālēs un klasēs.  [36:  Par programmu “Latvijas skolas soma”, https://latvijasskolassoma.lv/par-programmu/latvijas-skolas-soma/] 

2025. gadā programma “Latvijas skolas soma” tika iekļauta UNESCO izdevumā “Kultūras un mākslas izglītības ietvardokuments: ieviešanas vadlīnijas” kā labās prakses piemērs kultūras un mākslas izglītības pieejamības, iekļaušanas un vienlīdzības veicināšanā. Tas apliecina programmas nozīmi kultūras norišu izmantošanā kā mācību un personības attīstības resursā, paplašinot skolēnu redzesloku un veicinot aktīvu līdzdalību kultūras dzīvē.
Papildus tam 2025. gadā LNKC uzsāka ESF+ projekta “Kultūras norises kā pilsonisko līdzdalību veicinošs instruments” īstenošanu. Projekta mērķis ir stiprināt bērnu un jauniešu pilsonisko līdzdalību un demokrātisko attieksmi, izmantojot profesionālās kultūras un mākslas norises kā izglītības resursu. Projekta īstenošana paredzēta līdz 2029. gada 31. decembrim.


Nākotnes izaicinājumi:

1.Bērnu uzraudzības pakalpojuma pilnveide – bērnu uzraudzības pakalpojuma darbības anulēšana iestrāde normatīvajā regulējumā, vardarbības pret bērnu gadījumos – kārtības, kādā apturama bērnu uzraudzības pakalpojuma sniedzēja darbība, ja pret pakalpojuma sniedzēju ir uzsākts administratīvā pārkāpuma process par vardarbību pret bērnu, bērnu uzraudzības pakalpojuma sniedzējiem paredzēto mācību programmu satura izstrāde. 
2. Izstrādāt atbalsta pasākumu kopumu, lai nodrošinātu izglītības iestādes visu izglītojamo tiesību uz izglītību ievērošanu situācijās, kad izglītības iestādē tiek īstenota iekļaujošā izglītība, piemēram, pasākumus, kas pilnveidotu darbinieku zināšanas darbam ar bērniem, kuriem ir veselības attīstības traucējumi; nodrošināt papildu atbalsta personāla piesaisti šādās izglītības iestādēs un citus pasākumus.
3. Metodisko vadlīniju izstrāde pedagogu un bērnu skaita attiecības noteikšanai vienā pirmsskolas izglītības grupā, ņemot vērā bērnu vecumu, individuālās un speciālās vajadzības, kā arī iekļaujošas izglītības īstenošanas prasības.
4. Prasību pilnveide attiecībā uz vispārējās izglītības iestādēm, lai to īstenotajās vispārējās izglītības programmās uzņemtu izglītojamos ar speciālām vajadzībām, t.sk. vienkāršojot prasības individuālo izglītības programmas apguves plāna izstrādei un konkretizējot darbības izglītības iestādes sadarbībai ar vecākiem.
5. KM sadarbībā ar Latvijas Nacionālo kultūras centru, t.sk. ES kohēzijas politikas programmas 2021.–2027. gadam 4.2.2. specifiskā atbalsta mērķa “Uzlabot izglītības un mācību sistēmu kvalitāti, iekļautību, efektivitāti un nozīmīgumu darba tirgū, tostarp ar neformālās un ikdienējās mācīšanās validēšanas palīdzību, lai atbalstītu pamatkompetenču, tostarp uzņēmējdarbības un digitālo prasmju, apguvi, un sekmējot duālo mācību sistēmu un māceklības ieviešanu” 4.2.2.3. pasākuma “Mācību procesa kvalitātes pilnveide, īstenojot pedagogu profesionālās darbības atbalsta sistēmas attīstību, izglītojamo izcilības aktivitāšu nodrošināšanu un metodiskā atbalsta materiālu izstrādi pedagogam” ietvaros turpinās pedagogu un iespēju robežās arī skolu jauniešiem profesionālās pilnveides kompetences pasākumus par stresa menedžmentu un mentālās veselības stiprināšanas tehnikām, konfliktu risināšanu, mobinga, bulinga, bosinga atpazīšanu un reaģēšanu, trauksmes un depresijas atpazīšanu un reaģēšanu, pedagogu ētikas ievērošanu un personas datu aizsardzību u. c.
3. KM katru gadu veic labbūtības aptauju savas padotības profesionālās vidējās izglītības iestāžu (mākslas un mūzikas vidusskolu) audzēkņu, darbinieku un vecāku vidū labbūtības situācijas monitorēšanai un uzlabošanai.







3.Pasākumi nevardarbīgas bērnības nodrošināšanai

	Valsts ir apņēmusies nodrošināt bērnu neaizskaramību un brīvību. Pret bērniem nedrīkst izturēties vardarbīgi. Valstī ir aizliegta jebkāda veida vardarbība, un bērnu apkārtējai videi ir jābūt tādai, lai neviena persona pret bērniem neizturētos vardarbīgi un netiktu aizskarta bērnu cieņa. 
2023. gada 30. novembrī Saeimā pieņemts un 2023. gada 27. decembrī spēkā stājās likums “Par Eiropas Padomes Konvenciju par vardarbības pret sievieti un vardarbības ģimenē novēršanu un apkarošanu”. Līdz ar konvencijas pārņemšanu tiks īstenoti vardarbības preventīvie pasākumi un nodrošināta agrīnā preventīvā atbalsta pieejamība, tostarp izglītojoši pasākumi par vardarbības dažādiem veidiem, to pārvarēšanas pieejām un palīdzības saņemšanas iespējām, tā veicinot drošu vidi, kurā bērni varēs augt un attīstīties, esot pasargātiem no vardarbības, apdraudējuma, antisociālas uzvedības un atkarību ietekmes. Papildus plānots, ka uzlabosies savlaicīga noziedzīga nodarījuma pret bērnu konstatēšana, izmeklēšana un seku novēršana. 
2024. gada 19. decembrī pieņemts “Vardarbības pret sievieti un vardarbības ģimenē novēršanas un apkarošanas plāns 2024. – 2029. gadam”[footnoteRef:37], kas iekļauj virkni pasākumu vardarbības mazināšanai un atpazīšanai, tostarp izglītojošus pasākumus bērniem, jauniešiem un viņu likumiskajiem pārstāvjiem par vardarbības atpazīšanu, speciālistu un profesionāļu kompetenču un zināšanu pilnveidi un atbilstošu algoritmu, vadlīniju izstrādi vienotas rīcības nodrošināšanai vardarbības mazināšanai, atbalsta un sociālās rehabilitācijas pakalpojuma pilnveidošana no vardarbības cietušām personām. [37:  https://tapportals.mk.gov.lv/legal_acts/64bd5415-c6ba-4575-8ea2-73a02b04879e ] 

Pētījumā par vardarbības ģimenē un vardarbības pret bērnu datu monitoringa sistēmas izveidi tika ietverts vardarbības mazināšanā iesaistīto dienestu un institūciju uzkrāto administratīvo datu analīze par dažādu vardarbības formu izplatību ģimenē un vardarbībā pret bērnu. Tāpat pētījumā tika ietverta padziļināta Latvijā veikto pētījumu datu un starptautisko rekomendāciju analīze, lai uzlabotu turpmāko vardarbības pētījumu kvalitāti, kas iekļauta monitoringa sistēmā. Pamatojoties uz šo datu kopumu, kā arī padziļinātajām intervijām ar speciālistiem, kas darbojas vardarbības izplatības mazināšanas jomā, speciālistu aptauju un fokusa grupu rezultātiem, pētījuma ziņojumā apkopoti būtiskākie vardarbības mazināšanas pasākumu ietekmes rādītāji, ar kuru palīdzību ir iespējams izvērtēt situācijas dinamiku un intervences mehānismu efektivitāti. Tā ietvaros izstrādātie apjomīgie secinājumi un rekomendācijas palīdzēs vardarbības monitoringa sistēmas izveidei un ieviešanai Latvijā[footnoteRef:38]. [38:  Pētījums pieejams: https://ppdb.mk.gov.lv/datubaze/petijums-par-vardarbibas-gimene-un-vardarbibas-pret-bernu-datu-monitoringa-sistemas-izveidi/. ] 

Lai stiprinātu ģimenes funkcionalitāti un mazinātu vardarbību pret bērniem, vardarbību ģimenē un ārpusģimenes aprūpē, LM kopš 2024. gada īsteno projektu “Atbalsta instrumenti vardarbības ģimenē mazināšanai”.  2025. gadā projekta ietvaros īpaša uzmanība tika pievērsta nevardarbīgas bērnu audzināšanas veicināšanai, īstenojot sabiedrības un speciālistu izglītošanas pasākumus, tostarp reģionālos seminārus, starptautisku konferenci un tiešsaistes diskusijas. Tika veikts pētījums “Kā audzināt bērnu bez vardarbības”, kura rezultāti apliecināja pozitīvas tendences attiecībā uz nevardarbīgu risinājumu izvēli bērnu audzināšanā.  Pētījuma rezultāti apliecina, ka vardarbības novēršanā būtiska nozīme ir preventīvajam un izglītojošajam darbam, veicinot sabiedrības izpratni par emocionālās vardarbības izpausmēm, vardarbības sekām un tās starppaaudžu pārmantojamību. Vienlaikus svarīgi nodrošināt pieejamus atbalsta resursus un stiprināt iedzīvotāju uzticēšanos palīdzības saņemšanas iespējām un institūcijām. 
2025. gadā tika stiprināta jauniešu un speciālistu izpratne par ievilināšanas (grooming) riskiem, piekrišanu, veselīgām attiecībām un vardarbības atpazīšanu. Tika izstrādāts paštests un informatīvie materiāli jauniešiem, nodrošināta dalība jauniešu festivālos “Kopums / MAD Liepāja” un “Ogle”, kā arī sagatavota tematiska video sērija un izglītojošs materiāls speciālistiem. Speciālistu izglītošana turpinās arī 2026. gadā, organizējot vebināru un mācības Rīgas skolu atbalsta personālam.
Bērnu slimnīcas fonds SIF finansētā projekta “Sociālās atstumtības riskam pakļauto jauniešu (skolēnu ar uzvedības problēmām) interešu aizstāvība, veidojot valsts atbalsta sistēmu” ietvaros ir veicis apkopojumu par Latvijā realizēto programmu vardarbības mazināšanai skolās. Izpētes rezultātā apkopota informācija par Latvijā veiktajiem pētījumiem, atbildīgo iestāžu ziņojumiem, vecākiem un pedagogiem pieejamiem metodiskiem materiāliem un izglītības iestādēs pieejamām izglītojošām programmām, kā arī pieejamiem sociālajiem pakalpojumiem dzīvesvietā bērniem ar uzvedības problēmām.[footnoteRef:39] Kopumā secināms, ka bērniem ar uzvedības traucējumiem Latvijā nav pieejamas pietiekamas un vienlīdzīgas atbalsta iespējas, un ir nepieciešama uzlabota reģionālā pārklājuma nodrošināšana un koordinēta pieeja, lai efektīvi risinātu šīs problēmas. [39:  https://www.bsf.lv/userfiles/files/apkopojums_izpete_par_programmam_LV_skolas.pdf] 


Būtisks aspekts nevardarbīgas bērnības nodrošināšanai ir darbības, kas vērstas uz vardarbības prevenci, lai stiprinātu pašu bērnu spēju atpazīt vardarbību un veidot veselīgas personiskās robežas. Dardedze turpina īstenot mācību programmu bērniem “Džimbas drošības programma”[footnoteRef:40]. Izstrādātajā inovatīvajā programmā apgūtās zināšanas un prasmes kļuvušas par drošu pamatu bērna pašapziņas un iemaņu stiprināšanai. Interaktīvās metodes, kas tiek izmantotas programmā, veicina to, ka bērns bīstamās situācijās reālajā dzīvē spēs izmantot apgūtās zināšanas, prasmes un iemaņas.  [40:  Programma ir paredzēta bērniem vecumā no 5 līdz 11 gadiem. ] 

Zināšanas un prasmes, ko bērni apguvuši ar programmas palīdzību:
· atpazīt bīstamas un vardarbīgas situācijas;
· atpazīt (drošu) un sliktu, slepenu (nedrošu) pieskārienu;
· atteikt (teikt “nē”) nevēlamai uzvedībai, rīcībai;
· labāk sevi aizstāvēt un izvairīties no bīstamām (nedrošām) situācijām;
· pastāstīt pieaugušajam par piedzīvoto situāciju (meklēt un saņemt palīdzību);
· pārliecību, ka pieaugušā (vai lielāka bērna) pāridarījums nekad nav paša bērna vaina.
No 2025. gada mācību programma bērniem “Džimbas drošības programma” īstenošana tiek nodrošināta no valsts budžeta līdzekļiem, tādējādi nodrošinot mācību programmas pieejamības nepārtrauktību. Mācību programma nodrošina gan bērnu izpratnes veidošanu par veselīgām personiskām robežām, gan arī stiprina vecāku, pedagogu un citu speciālistu izpratni par bērniem drošas vides veidošanu. 
2025. gadā mācību programma īstenota pirmsskolas un sākumskolas bērniem sasniedzot 4708 bērnus; 657 speciālisti, kuri ikdienā strādā ar bērniem (pirmsskolas un sākumskolas pedagogi, sociālie pedagogi, psihologi u.c.), saņēmuši metodiskos materiālus, lai savā ikdienas darbā turpinātu bērnus uzrunāt par drošību attiecībās ar cilvēkiem; tieši sasniegti 49 vecāki, kas piedalījušies nodarbībās, netieši – ap 900 vecākiem. 

[bookmark: _Hlk234486302]Lai mazinātu bulingu izglītības iestādēs, pēdējos gados ir notikušas dažādas aktivitātes. Kā liecina [footnoteRef:41] 2022. gada OECD dati, aptuveni 29% meiteņu un 29% zēnu ziņoja, ka ir kļuvuši par iebiedēšanas upuriem vismaz dažas reizes mēnesī (ESAO vidējais rādītājs: 20% meiteņu un 21% zēnu). Bulings nav īslaicīgs strīds vai kautiņš bērnu starpā, bet gan sistemātiska, atkārtota un apzināta rīcība – ņirgāšanās, iebiedēšana, pazemošana vai pakļaušana ar vardarbības draudiem, kas vērsta pret kādu no skolasbiedriem. [41:  https://www.oecd.org/publication/pisa-2022-results/country-notes/latvia-f58bca29/] 

VK pasūtītajā pētījuma “Profilakses un agrīnās intervences programmas KiVa monitoringa pētījums par pāridarījumu izplatību skolēnu vidū”[footnoteRef:42] ir secināts, ka bulings skolēnu vidū ir samērā izplatīts un to piedzīvo 40,2 % skolēnu. Vairums cietušo ir bulingoti īslaicīgi – nedēļu vai divas. Dzimuma un skolas teritoriālās piederības ziņā bulinga izplatības rādītāji neatšķiras. Bulinga prevalence mazinās, pieaugot skolēnu vecumam. Pētījuma priekšlikumos norādīts, ka bulings ir aktuāla problēma Latvijas skolās, tādēļ ir nepieciešams ieviest sistēmisku un ilgtspējīgu pieeju bulinga mazināšanai skolās. Apzinoties, ka bulings ir kompleksa problēma, svarīgi tā risināšanā ir aptvert gan cietušos, gan pāridarītājus, gan bulinga novērotājus jeb lieciniekus.   [42:  https://ppdb.mk.gov.lv/wp-content/uploads/2023/10/KiVa_monitoringa_petijuma_par_paridarijumu_izplatibu_skolenu_vidu_gala_zinojums_2023.pdf   ] 

Aktuāls kļūst arī kiberbulings[footnoteRef:43] jeb bulings digitālajā vidē, un bērni, kuri cieš no tradicionālā bulinga, bieži vien piedzīvo arī kiberbulingu. 2023./2024. mācību gadā vairāk kā 60 Latvijas skolas ir pievienojušās KiVa saimei, apņemoties ieviest Turku Universitātē (Somija) izstrādāto KiVa bulinga novēršanas programmu, kas ir pētījumos un pierādījumos balstīta un starptautiski atzīta metodika bulinga izplatības mazināšanai skolu vidē. Programmas ietvaros tiks veikts sistemātisks darbs, lai risinātu bulinga gadījumus skolā, novērstu jaunu gadījumu rašanos un mazinātu bulinga radīto negatīvo ietekmi uz sabiedrības kopējo veselību. [43:  Kiberbulings  ir ņirgāšanās interneta vidē (t.i., kāds bērniem sūtījis ļaunas īsziņas, e-pastus, izvietojis viņu aizskarošu informāciju sociālajos tīklos, veidojis mājaslapas, lai viņu izsmietu, kāds viņu nejaukā vai nepiedienīgā veidā nofotografējis un bez viņa piekrišanas šīs fotogrāfijas sūtījis vai izvietojis sociālajos tīklos.] 

KiVa programma balstās uz trīs galvenajiem elementiem: profilaksi, kas ietver nodarbības skolēniem, kuru laikā bērni uzzina par bulingu, trenē sociālās prasmes un rosina empātiju, individuālu gadījumu risināšanu (intervenci) jeb strukturētu un standartizētu veidu, kā skola rīkojas bulinga gadījumā, un monitoringu – ikgadējas aptaujas, kas ļauj digitāli sekot līdzi bulinga izplatības izmaiņām katrā skolā un valstī kopumā. Metodika paredz strādāt ar skolēniem no 1. līdz 9.klasei, taču īpaša uzmanība tiek pievērsta izpratnes par bulingu veidošanai 1., 4. un 7. klasē, kur ar grupu diskusiju, video, vizualizācijas vingrinājumu un mācību uzdevumu palīdzību tiek skaidrota cieņpilnu savstarpējo attiecību nozīme.  
IZM sadarbībā ar VM un LM izstrādājusi risinājumus, kā mazināt emocionālo un fizisko vardarbību izglītības iestādēs. Risinājumi paredz ciešāku valsts un pašvaldību institūciju sadarbību, lai efektīvi risinātu vardarbības gadījumus skolās. Šo pasākumu mērķis ir nodrošināt, lai katrā izglītības iestādē būtu pieejami skaidri norādījumi un nepieciešamie instrumenti, lai efektīvi un savlaicīgi reaģētu uz vardarbības situācijām.[footnoteRef:44] [44:  Izstrādāti risinājumi emocionālās un fiziskās vardarbības mazināšanai izglītības vidē | Izglītības kvalitātes valsts dienests; informatīvais ziņojums “Informatīvais ziņojums "Par emocionālās un fiziskās vardarbības izskaušanu un nepieļaušanu izglītības iestādē, kā arī par valsts un pašvaldības institūciju sadarbību"” pieņemts zināšanai 2024.gada 27.augusta sēdē, 23-TA-843, protokols nr. 33 , 49. §. ] 

BAC ir izstrādājis algoritmu vardarbības gadījumu identificēšanai un vadīšanai izglītības iestādēs, kas paredz trīs līmeņu reaģēšanu, kur pirmais paredz risināšanu izglītības vidē, bet nākamie, baltoties uz notikušā smaguma pakāpi, paredz citu speciālistu un institūciju, tai skaitā BAC esošās krīzes intervences komandas, iesaisti.[footnoteRef:45] [45:  https://www.izm.gov.lv/lv/jaunums/izstradati-risinajumi-emocionalas-un-fiziskas-vardarbibas-mazinasanai-izglitibas-vide ] 

BAC ir izstrādājis metodisko materiālu “Bērnu seksuālās uzvedības novērtēšanas luksofors” – praktisku atbalsta rīku speciālistiem darbā ar bērniem. Materiāla mērķis ir palīdzēt atpazīt, izvērtēt un atbilstoši reaģēt uz bērnu seksuālās uzvedības izpausmēm, īpaši situācijās, kad pastāv iespējamie riski vai seksuālās izmantošanas pazīmes. Materiālā izmantots “luksofora” princips, iedalot bērnu seksuālo uzvedību trīs kategorijās:
· zaļā – vecumam atbilstoša uzvedība;
· dzeltenā – situācijas, kurām nepieciešama pastiprināta uzmanība;
· sarkanā – bīstama vai kaitējoša uzvedība, kas prasa tūlītēju speciālistu iesaisti.
Materiāls palīdz speciālistiem strukturēti izvērtēt situācijas un noteikt nepieciešamo rīcību. Materiāls paredzēts darbā ar bērniem ar neirotipisku attīstību, apzinoties, ka bērna uzvedību var ietekmēt neiroattīstības traucējumi, psihoemocionālas grūtības vai traumatiska pieredze var būtiski izmainīt attīstības gaitu.[footnoteRef:46] [46:  https://www.bac.gov.lv/lv/media/3650/download?attachment] 

[bookmark: _Hlk234485871]Papildus universālām prevences programmām, piemēram, KiVa, Džimbas drošības programma, kas vērstas uz vardarbības atpazīšanu un preventīvu novēršanu, Latvijā tiek īstenotas arī mērķētas agrīnās intervences programmas bērniem ar uzvedības grūtībām. Viena no šādām programmām ir STOP 4–7, kas paredzēta pirmsskolas un jaunākā skolas vecuma bērniem ar izaicinošu, agresīvu vai opozicionāru uzvedību. Programma vienlaikus iesaista bērnus, vecākus un pedagogus, veicinot pozitīvu pārmaiņu veidošanos visās bērna ikdienas vidēs. Tās mērķis ir mazināt uzvedības problēmas, attīstīt bērnu sociālās un problēmu risināšanas prasmes, kā arī stiprināt vecāku pozitīvās audzināšanas iemaņas. Pētījumi liecina, ka pēc programmas apguves samazinās bērnu agresīvā un izaicinošā uzvedība, savukārt vecāki biežāk izmanto pozitīvas audzināšanas metodes un retāk pielieto fiziskus sodus vai nekonsekventu disciplīnu (De Mey & Braet, 2011). Programma izstrādāta, balstoties uz Oregonas Sociālās mācīšanās centra pētījumiem un LIFT (Linking the Interests of Families and Teachers) programmas principiem, un kopš 2003. gada tiek īstenota Beļģijā un Nīderlandē. Latvijā tā tika adaptēta un ieviesta 2014. gadā, kļūstot par vienu no nozīmīgākajām agrīnās intervences programmām bērniem ar uzvedības grūtībām. Līdz 2024. gada beigām programmas īstenošanā bija iesaistījušās 32 pašvaldības, izveidotas 33 agrīnās intervences komandas, apmācīti vairāk nekā 300 speciālisti, bet atbalstu saņēmuši gandrīz 1500 bērni un viņu ģimenes. Programmas attīstība turpinās arī šobrīd, paplašinot pieejamo atbalstu ģimenēm visā Latvijā.[footnoteRef:47] [47:  https://lvportals.lv/dienaskartiba/372503-jaunie-stop-47-programmas-specialisti-ir-gatavi-sniegt-atbalstu-berniem-ar-uzvedibas-grutibam-2025, 
https://www.mk.gov.lv/lv/programma-stop-4-7 ] 

VK sadarbībā ar BAC un IZM no 2024.gada īsteno ES kohēzijas politikas programmas 2021.–2027. gadam projektu Nr. 4.3.6.9/2/24/I/001 “Ģimeņu vajadzību izpēte un atbalsts, stiprinot bērnu emocionālo noturīgumu krīzes, vardarbības situācijās”, kura ietvaros: 
· izstrādāta diskriminācijas un vardarbības incidentu vadības sistēma izglītības iestādēs un e-vidē skolā un uzsākta sistēmas aprobācija izglītības iestādēs, 
· īstenota diskriminācijas mazināšanas kā vardarbības prevences mācību programma “Dažādības vadība” skolēniem un pedagogiem.

Valsts turpina nodrošināt no prettiesiskām darbībām cietušai nepilngadīgai personai sociālās rehabilitācijas pakalpojumu par valsts budžeta līdzekļiem[footnoteRef:48]. Sociālās rehabilitācijas pakalpojumu dzīvesvietā vai sociālās rehabilitācijas institūcijā (krīzes centrā) ir tiesīgs saņemt nepilngadīgais, kurš ir prettiesisku darbību – noziedzīga nodarījuma, ekspluatācijas, seksuālas izmantošanas, vardarbības vai jebkādas citas nelikumīgas, cietsirdīgas vai cieņu aizskarošas darbības – upuris, lai veicinātu viņa fiziskās un psihiskās veselības atjaunošanu un integrēšanos sabiedrībā Lai saņemtu valsts apmaksātu sociālās rehabilitācijas pakalpojumu, bērna likumiskajam pārstāvim, aizbildnim, audžuģimenei, iestādes vadītājam vai bāriņtiesai ir jāiesniedz iesniegums pašvaldības sociālajā dienestā, jo sociālās rehabilitācijas pakalpojuma piešķiršanu, koordinēšanu un nosūtījuma izsniegšanu nodrošina pašvaldības sociālais dienests. [48:  Ministru kabineta 2009. gada 22. decembra noteikumi Nr. 1613 "Kārtība, kādā nepieciešamo palīdzību sniedz bērnam, kurš cietis no prettiesiskām darbībām". https://likumi.lv/ta/id/202912 ] 

Sociālās rehabilitācijas pakalpojumu no prettiesiskām darbībām cietušiem bērniem ir iespēja saņemt dzīvesvietā konsultāciju veidā, un tas ietver līdz 20 speciālistu konsultācijām. No 2024. gada spēkā stājušies MK noteikumu grozījumi[footnoteRef:49], kas nosaka, ka īpaši smagos un komplicētos gadījumos pašvaldības sociālais dienests, saņemot pamatotu bērna vecāka, aizbildņa, iestādes vadītāja, audžuģimenes vai bāriņtiesas iesniegumu un psihologa sadarbības pārskatu, var palielināt sociālās rehabilitācijas pakalpojuma ietvaros piešķirto konsultāciju skaitu par 20 konsultācijām vienā reizē, kopējam bērnam sniegto konsultāciju skaitam nepārsniedzot 120 konsultācijas. Gada laikā pēc sociālās rehabilitācijas pakalpojuma dzīvesvietā vai iestādē vai sociālās rehabilitācijas kursa sociālās rehabilitācijas institūcijā saņemšanas bērns (tostarp arī kopā ar ģimenes locekli vai personu, kas bērnu aprūpē) var saņemt trīs 45 minūtes ilgas psihologa konsultācijas bērna sociālās funkcionēšanas uzturēšanai. [49:  https://likumi.lv/ta/id/352723-grozijums-ministru-kabineta-2009-gada-22-decembra-noteikumos-nr-1613-kartiba-kada-nepieciesamo-palidzibu-sniedz-bernam-kurs-cie... ] 

Sociālās rehabilitācijas pakalpojumu dzīvesvietā 2020. gadā saņēma 1054 bērni, 2021. gadā -  1049 bērni, 2022. gadā -  1172 bērni, 2023. gadā – 1063, 2024. gadā -1550 un 2025. gadā - 1636 bērni.
Laikā no 2020. līdz 2025. gadam sociālās rehabilitācijas pakalpojuma dzīvesvietā saņēmēju skaits pieaudzis par aptuveni 55 %, kas norāda uz noturīgu augšupejošu tendenci (1.attēls).

1.attēls


Vienlaikus šis pieaugums nav viennozīmīgi interpretējams kā vardarbības pret bērniem gadījumu skaita palielināšanās, jo tas var liecināt arī par efektīvāku vardarbības gadījumu identificēšanu un atklāšanu, ko veicina pieaugoša sabiedrības izpratne, uzlabota starpinstitucionālā sadarbība un pilnveidoti ziņošanas mehānismi. Tādēļ, balstoties tikai uz pakalpojuma saņēmēju skaita pieaugumu, nav iespējams nepārprotami secināt, vai ir palielinājies vardarbības gadījumu skaits vai uzlabojusies šo gadījumu atklāšana.
 Sociālās rehabilitācijas pakalpojumu institūcijā 30 dienu kursa formātā 2020.gadā saņēma 776 bērni, 2021.gadā - 643 bērni, 2022.gadā - 740 bērni, 2023.gadā – 717 bērni, 2024.gadā – 653 bērni, 2025.gadā 651bērns. 
Sociālās rehabilitācijas pakalpojumu institūcijā 60 dienu kursa formātā 2020. gadā saņēma 121 bērns, 2021. – gadā 94 bērni, 2022. gadā – 146 bērni, 2023.gadā – 153 bērni, 2024.gadā – 147  bērni un 2025.gadā – 152 bērni (2.attēls). 
2.attēls

Kopumā dati liecina par atšķirīgām tendencēm dažādos sociālās rehabilitācijas pakalpojuma veidos: sociālās rehabilitācijas pakalpojuma dzīvesvietā saņēmēju skaits 2020.–2025. gadā ir būtiski pieaudzis. Savukārt 30 dienu sociālās rehabilitācijas kursa saņēmēju skaits institūcijā šajā periodā ir mēreni samazinājies un pēdējos gados stabilizējies, bet 60 dienu kursa saņēmēju skaits ir pieaudzis, kas var norādīt uz lielāku nepieciešamību pēc ilgāka un intensīvāka atbalsta sarežģītākos gadījumos.
[bookmark: _Hlk198024056][bookmark: _Hlk198024040]LM, lai izvērtētu un pilnveidotu sociālās rehabilitācijas pakalpojuma bērniem, kuri cietuši no vardarbības, saturu un atbilstību bērnu vajadzībām, 2025. gadā ir uzsākusi MK 2009. gada 22.decembra noteikumu Nr.1613 “Kārtība, kādā nepieciešamo palīdzību sniedz bērnam, kurš cietis no prettiesiskām darbībām”[footnoteRef:50] pārskatīšanu. Izvērtēšanas un normatīvā akta pārskatīšanas mērķis ir vērst minēto palīdzību uz individuālām bērnu vajadzībām, uzlabot pakalpojuma efektivitāti un mērķtiecīgāk  integrēt to bērnu aizsardzības sistēmā. [50:  Ministru kabineta 2009. gada 22. decembra noteikumi Nr. 1613 "Kārtība, kādā nepieciešamo palīdzību sniedz bērnam, kurš cietis no prettiesiskām darbībām". https://likumi.lv/ta/id/202912 ] 


Lai nodrošinātu visaptverošu atbalstu bērniem, kuri cietuši no seksuālas vardarbības vai citiem vardarbīgiem noziedzīgiem nodarījumiem, un viņu nevardarbīgajiem tuviniekiem, BAC kopš 2023. gada rudens darbojas nodaļa "Bērna māja", kurā Latvijā tiek īstenots Barnahus (Bērna mājas) starpinstitucionālās sadarbības modelis.
Bērna māja nodrošina "viena kontaktpunkta" pieeju, kurā vienā bērnam piemērotā vidē tiek koordinēta kompetento institūciju un speciālistu sadarbība, tostarp bērna un ģimenes situācijas izvērtēšana, psiholoģiskās palīdzības, sociālā atbalsta un rehabilitācijas pakalpojumu nodrošināšana, kā arī nepieciešamības gadījumā tiesu psiholoģiskās un tiesu medicīniskās ekspertīzes organizēšana. Šāda koordinēta pieeja nodrošina, ka visas darbības tiek īstenotas bērna labākajās interesēs, bez nepamatotas kavēšanās un pēc iespējas samazinot bērna atkārtotu iesaisti dažādos palīdzības sniegšanas procesos.
Pēc nepieciešamo procesuālo darbību un ekspertīžu pabeigšanas bērnam un viņa nevardarbīgajiem tuviniekiem tiek nodrošināta psiholoģiskā rehabilitācija un cits nepieciešamais psihosociālais atbalsts. Ja bērna dzīvesvieta atrodas ārpus Rīgas, rehabilitācijas pakalpojumi tiek organizēti sadarbībā ar specializēti apmācītiem psihologiem attiecīgajos reģionos, nodrošinot bērnam iespēju saņemt nepieciešamo atbalstu iespējami tuvu dzīvesvietai. Vienlaikus no pakalpojumu sniedzējiem tiek saņemta atgriezeniskā saite par rehabilitācijas procesa norisi, sasniegtajiem rezultātiem un turpmākajām bērna atbalsta vajadzībām, tādējādi nodrošinot atbalsta nepārtrauktību un iespēju izvērtēt sniegto pakalpojumu efektivitāti.
Lai veicinātu specializētā psiholoģiskā atbalsta pieejamību vardarbībā cietušiem bērniem visā Latvijas teritorijā, Bērna mājas tīmekļvietnē ir publicēta informācija par specializēti apmācītiem psihologiem, kurus pašvaldību sociālie dienesti nepieciešamības gadījumā var piesaistīt bērnu psiholoģiskā atbalsta un rehabilitācijas nodrošināšanai. Minētie psihologi ir apguvuši specializētas apmācības darbam ar bērniem, kuri cietuši no seksuālas vardarbības. Pēc apmācību pabeigšanas psihologi turpina sadarboties ar Bērna māju, regulāri saņem profesionālu konsultatīvo un metodisko atbalstu, kā arī tiek iesaistīti pieredzes apmaiņas un supervīzijas pasākumos.

Lai atbalstītu pašvaldības situācijās, kad bērnam ar nopietniem uzvedības traucējumiem ir sniegts pašvaldības atbalsts, bet tas nav bijis pietiekams, lai novērstu uzvedības traucējumus, LM 2024. gada vasarā uzsāka jauna valsts finansēta sociālās rehabilitācijas pakalpojuma nodrošināšanu un pakalpojumu īsteno biedrība “Allažu bērnu un ģimenes atbalsta centrs”. Pakalpojuma mērķa grupa ir bērni (no 5 gadiem līdz 13 gadiem pakalpojuma pabeigšanas brīdī) ar zemu emociju pašregulāciju un uzvedības vadīšanu, izaicinošu, opozicionāru uzvedību, agresiju, klaiņošanu, tādām seksuālajām darbībām, kas iziet ārpus attiecīgā vecumposma robežām u.c. uzvedības grūtībām. Pakalpojumu vienlaikus var saņemt līdz 8 bērniem un tas ilgst līdz 3 gadiem. Visā pakalpojuma sniegšanas gaitā ārkārtīgi svarīga ir sadarbība ar bērna dzīvesvietas pašvaldību, īpaši ar tās sociālo dienestu un, ja nepieciešams, bāriņtiesu, kā arī ar bērna likumiskajiem pārstāvjiem, lai pakalpojuma saņemšanas – trīs gadu – laikā nepieciešamās pārmaiņas notiktu ne tikai ar bērnu, bet arī ar vidi, kurā bērnam jāatgriežas pēc pakalpojuma saņemšanas beigām. 


[bookmark: _Hlk235015067]Nākotnes izaicinājumi:

1. BAC turpina attīstīt Bērna mājas pakalpojumu teritoriālo pieejamību. Lai nodrošinātu bērniem un ģimenēm ātrāk pieejamus pakalpojumus un mazinātu nepieciešamību doties uz Rīgu, plānota Bērna mājas reģionālās filiāles izveide, tādējādi stiprinot Barnahus modeļa pieejamību Latvijas reģionos un sekmējot savlaicīgu atbalsta sniegšanu vardarbībā cietušiem bērniem. 
2. LM 2026. gada 31. maijā ir pabeigusi ES Atveseļošanas un noturības mehānisma plāna projekta labklājības nozares un pašvaldību sociālās sfēras platformas "DigiSoc" izstrādi un ieviešanu atbilstoši investīciju programmas nosacījumam un finansējuma piešķīrumiem. Lai gan platformas izstrāde ir veiksmīgi pabeigta, projekta patiesie ieguvumi būs atkarīgi no sekmīgas ieviešanas praksē, lietotāju iesaistes un procesu pielāgošanas jaunajām iespējām.
3. Cilvēkresursu piesaiste kvalitatīvu pakalpojumu sniegšanai.
4. Lai sniegtu efektīvāku atbalstu vardarbībā cietušām un vardarbību veikušām nepilngadīgām personām, plānots nodrošināt mērķa grupu vajadzībām pielāgotas, standartizētas un pierādījumos balstītas sociālās rehabilitācijas metodes, ieviešot traumu fokusētās kognitīvi biheiviorālās terapijas (TF-KBT) un multidimensionālās ģimenes terapijas (MDĢT) pakalpojumus, kā arī izstrādājot un ieviešot vienotus sociālās rehabilitācijas pakalpojumu kvalitātes kritērijus. Nākotnē nepieciešams nodrošināt šo pakalpojumu plašāku pieejamību visos Latvijas reģionos.  
5. Lai veicinātu vienotu speciālistu izpratni par vardarbību ģimenē un vardarbību pret bērnu un stiprinātu starpinstitūciju sadarbību, plānots izstrādāt un ieviest metodiku darbam ar vardarbībā cietušām un vardarbību veikušām nepilngadīgām personām, ietverot ģimenes funkcionalitātes novērtēšanu. Nākotnē nepieciešams nodrošināt metodikas plašāku ieviešanu un speciālistu apmācību tās praktiskai piemērošanai. 
6. Lai nodrošinātu kvalitatīvu atbalstu bērnu likumiskajiem pārstāvjiem, audžuģimenēm un ārpusģimenes aprūpes iestāžu darbiniekiem, plānots izstrādāt universālus kritērijus izglītojošām programmām un ieviest atbilstošas izglītojošas programmas. Nākotnē nepieciešams nodrošināt priekšnoteikumus programmu ilgtermiņa un bezmaksas pieejamībai. 







4.Veselība un veselības aprūpes pakalpojumi

Bērniem Latvijā ir tiesības saņemt bezmaksas veselības aprūpi, kas tiek apmaksāta no valsts budžeta līdzekļiem. Valsts un pašvaldību pienākums ir palīdzēt bērnam ar īpašām vajadzībām iekļauties sabiedrībā un nodrošināt viņa veselības aprūpes un sociālos pakalpojumus atbilstoši normatīvajos aktos noteiktajam[footnoteRef:51]. [51:  BTAL 12. panta otrā daļa un 55. panta otrā daļa.] 

CSP 2024. gadā veiktajā aptaujā tika noskaidrots, ka mājsaimniecības optimistiski vērtē savu bērnu (līdz 15 gadu vecumam) veselības stāvokli. 30,7 % bērnu veselības stāvoklis tika novērtēts kā ļoti labs un 62,8 % – kā labs, 5,3 % bērnu veselības stāvoklis tika vērtēts kā vidējs un tikai 1,2 % – kā slikts vai ļoti slikts. Tikai 4,1 % bērnu bija veselības problēmu radīti ierobežojumi veikt aktivitātes, ko dara viņa vecuma bērni (2017. gadā šādi ierobežojumi bija 12,1 % bērnu). Visoptimistiskāk tika novērtēts jaunāku bērnu veselības stāvoklis, savukārt vecāku bērnu veselība tika vērtēta nedaudz kritiskāk. Vērtējot veselību bērniem līdz 3 gadu vecumam, 34,5 % mazuļu veselības stāvoklis tika raksturots kā ļoti labs un 61,5 % – kā labs. Tikai 3,6 % mazuļu veselības stāvoklis tika raksturots kā vidējs un 0,4 % – kā slikts vai ļoti slikts. Savukārt, vērtējot 11 līdz 15 gadus vecu pusaudžu veselības stāvokli, 27,2 % gadījumu tas tika raksturots kā ļoti labs, 64,6 % gadījumu kā labs un 1,8 % gadījumu kā slikts vai pat ļoti slikts[footnoteRef:52]. [52:  https://www.csp.gov.lv/lv/jaunums/latvija-dzivo-344-tukstosi-bernu#:~:text=30%2C7%20%25%20b%C4%93rnu%20vesel%C4%ABbas%20st%C4%81voklis,k%C4%81%20slikts%20vai%20%C4%BCoti%20slikts  ] 

Vecāki arvien lielāku uzmanību pievērš profilaktiskajiem pasākumiem dažādu bērnu saslimšanu novēršanai, tostarp vakcinācijai. Piemēram, 2024. gadā pret cilvēka papilomas vīrusa (CPV) infekciju tika vakcinētas 46,6% meiteņu 12 gadu vecumā. Savukārt 2025. gadā tika vakcinēta jau 50,1% meiteņu šajā vecuma grupā, kas ir par 3,5 procentpunktiem vairāk nekā 2024. gadā. Zēnu vakcinācija pret CPV infekciju tika uzsākta 2022. gadā, kad tika vakcinēti 36,6% 12 gadus vecu zēnu. 2025. gadā vakcinācijas aptvere šajā vecuma grupā sasniedza 42,8%, kas ir par 6,2 procentpunktiem vairāk nekā 2022. gadā. 
Neraugoties uz bērnu vakcinācijas aptveres pieauguma tendenci pēc Covid-19 pandēmijas, atsevišķās pozīcijās tā joprojām nesasniedz kolektīvās imunitātes nodrošināšanai nepieciešamo mērķa līmeni, kas ir 95%. Piemēram, 2026. gada februāra dati liecina, ka vakcinācijas aptvere pret masalām, masaliņām un epidēmisko parotītu 16–24 mēnešus vecu bērnu vidū ir 84,6%, 25–36 mēnešus vecu bērnu grupā tā sasniedz 89,9%, savukārt 8–9 gadus vecu bērnu revakcinācijas aptvere ir tikai 82,2%. Viens no būtiskākajiem nepietiekamas vakcinācijas aptveres iemesliem ir vilcināšanās vakcinēties, kas lielā mērā saistīta ar dezinformācijas izplatību par vakcīnu drošumu, efektivitāti un nozīmi sabiedrības veselības aizsardzībā. Nepatiesa vai maldinoša informācija mazina sabiedrības uzticēšanos zinātnei, veicina vecāku šaubas par bērnu vakcinēšanu un līdz ar to negatīvi ietekmē vakcinācijas aptveres rādītājus un “kolektīvo” imunitāti. 
Tā kā vakcinācija ir viens no efektīvākajiem un izmaksu ziņā lietderīgākajiem sabiedrības veselības politikas instrumentiem, VM turpina pilnveidot bērnu vakcinācijas kalendāru, papildinot to ar jaunām vakcīnām vai paplašinot valsts apmaksātas vakcinācijas pieejamību. Piemēram, no 2023. gada ir pieejama valsts apmaksāta vakcinācija pret cilvēka papilomas vīrusu zēniem līdz 18 gadu sasniegšanai, lai ātrāk tiktu nodrošināta kolektīvā imunitāte un katrs zēns būtu pasargāts no cilvēka papilomas vīrusa izraisītiem audzējiem.

Savukārt 2022./2023. mācību gadā veiktajā Latvijas skolēnu veselības paradumu pētījuma aptaujā[footnoteRef:53], kuras mērķis bija novērtēt skolēnu veselību, labbūtību, paradumus un to izmaiņas laikā, secināts, ka salīdzinājumā ar 2002.–2018. gadā novēroto apmierinātības ar dzīvi novērtējuma novēro samazinājuma tendenci gan zēniem, gan meitenēm, 2022. gadā apmierinātības ar dzīvi rādītājs meitenēm ir zemākais novērotais pēdējo 20 gadu laikā. Pēc 2022. gada aptaujas datiem tikai 12,3 % meiteņu un 24,5 % zēnu savu veselību novērtējuši kā teicamu, kas abiem dzimumiem ir zemākais rādītājs kopš 2010. gada. [53:  https://www.spkc.gov.lv/lv/media/21564/download?attachment ] 

2025. gadā 88,2 % jauniešu (16 līdz 24 gadu vecuma) savu veselību vērtēja kā labu vai ļoti labu (2022. gadā – 90,2 %), 9,6 % savu veselību vērtēja kā vidēju (2022. gadā – 7,8 %) un 2,2 % - kā sliktu vai ļoti sliktu (2022. gadā – 2,0 %). 5,1 % jauniešu norādīja, ka viņiem ir grūtības redzēt, pat ja ir uzliktas brilles vai kontaktlēcas, un 4,8 % ir grūtības ilgstoši koncentrēties vai atcerēties senus vai nesenus notikumus[footnoteRef:54]. [54:  Bērni Latvijā 2026: https://stat.gov.lv/system/files/publication/2026-07/Nr_13_Berni_Latvija_2026_%2826_00%29_LV_EN.pdf ] 

Saskaņā ar 2022./2023. mācību gadā veiktā Latvijas skolēnu veselības paradumu pētījuma aptaujas datiem apmēram katrs trešais pusaudzis regulāri izjūt nomāktības sajūtu. Meiteņu vidū izjustā nomāktības sajūta ir izplatītāka nekā starp zēniem. Covid-19 pandēmijas laikā un pēc tās ir pasliktinājies bērnu un pusaudžu psihiskās veselības stāvoklis. MK 2022. gada 13. decembrī apstiprināja “Psihiskās veselības aprūpes organizēšanas uzlabošanas plānu 2023.-2025. gadam"[footnoteRef:55], kurā kā 1. rīcības virziens tika noteikts profilakses, agrīnās diagnostikas un ambulatorās ārstēšanas attīstība bērniem un pusaudžiem. 1. rīcības virzienā tika iekļauti 8 pasākumi, piemēram, “Garastāvokļa traucējumu programmas” ieviešana, pāreja no bērnu profila ārstniecības iestādes uz pieaugušo, u.c., no kuriem tika izpildīti 7 pasākumi. Ņemot vērā ārstniecības iestāžu datus un PRC sniegtos datus par būtisku pieprasījuma paaugstinājumu pēc palīdzības, “Psihiskās veselības aprūpes organizēšanas uzlabošanas plānā 2023.-2025. gadam“ tika iekļauti pasākumi, kas veicina uz sabiedrība balstītas garastāvokļa traucējumu programmas kapacitātes palielināšanu reģionos, tādejādi nodrošinot nepieciešamo pakalpojumu tuvāk bērnu un jauniešu dzīvesvietai. Līdz ar to šobrīd garastāvokļa traucējumu programma ir pieejama 13 PRC filiālēs visā Latvijā. Tāpat PRC nodrošina pusaudžu klīnisko un veselības psihologu atbalsta konsultatīvā tālruņa darbību, kuru laika posmā no 2023. līdz 2025. gadam izmantoja vairāk kā 9000 pusaudžu vai viņu tuvinieki. [55:  https://likumi.lv/ta/id/338032-par-psihiskas-veselibas-aprupes-organizesanas-uzlabosanas-planu-2023-2025-gadam ] 


VM 2024. gadā tika izveidota Bērnu veselības aprūpes pilnveidošanas darba grupa, kura, izvērtējot esošo situāciju bērnu veselības aprūpē un identificējot ar bērnu veselības aprūpes pakalpojumu pieejamību un kvalitāti saistītās problēmas, sniedza priekšlikumus Mātes un bērna veselības uzlabošanas plānā 2025.-2027. gadam[footnoteRef:56] iekļaujamajiem pasākumiem saistībā ar bērnu veselības aprūpes pilnveidošanu Plāna mērķis ir uzlabot situāciju mātes un bērna veselības jomā, īstenojot veselības veicināšanas un slimību profilakses pasākumus, kā arī nodrošinot laikus sniegtu, uz pacientu orientētu veselības aprūpi, tai skaitā, agrīnu diagnostiku un atbilstošu ārstēšanu. Plāna mērķa sasniegšanai tika iezīmēti četri virzieni: [56:  Par Mātes un bērna veselības uzlabošanas plānu 2025.–2027. gadam] 

1. Primārā slimību profilakse (riska faktoru un slimību attīstības novēršana, imunizācija).
2. Sekundārā slimību profilakse (profilaktiskās apskates, sijājošā diagnostika).
3. Slimību diagnostika un ārstēšana (terciārās slimību profilakses līmenis).
4. Grūtnieces, dzemdētājas un nedēļnieces veselības aprūpes organizācija, pieejamība un ārstniecības kvalitāte, un jaundzimušo aprūpe.
Plānā iekļautie pasākumi aptver plašu veselības aprūpes jautājumu loku. Attiecībā uz bērniem nozīmīgākajiem pasākumiem atzīmējama plānotā sabiedrības izglītošana seksuālās un reproduktīvās veselības jautājumos, kontracepcijas pakalpojuma nodrošināšana, grūtniecības plānošana, neauglības ārstēšana, veselības aprūpes pakalpojumu un zāļu pieejamības nodrošināšana bērniem.  Vienlaikus plāna ietvaros tiek paplašināts grūtniecēm sniegto valsts apmaksāto pakalpojumu klāsts, pilnveidota dzemdētāju, nedēļnieču un jaundzimušo veselības aprūpes organizācija, uzlabota pakalpojumu pieejamība un veselības aprūpes kvalitāte. 
[bookmark: _Hlk234500941]  	
	BAASIK ir Latvijā izstrādāts zinātniski pamatots veselības un izglītības jomās vienots rīku komplekts, ko no 2021. līdz 2024. gadam izstrādāja un pilotēja zinātnieku un ārstu grupa no Latvijas Universitātes, Rīgas Stradiņa universitātes, BKUS un Liepājas universitātes, kas domāts bērnu vecumā no viena līdz sešiem gadiem attīstības vajadzību noteikšanai. BAASIK metodoloģija ir sekmīgi testēta vairāk nekā 1000 bērnu izlasē, sniedzot pārliecību par augstu mērījumu uzticamību un validitāti. Paredzēts, ka BAASIK 2026. gadā tiks pilotēts vairākās pašvaldībās, lai tālāk to ieviestu visā Latvijā.  BAASIK palīdz atpazīt attīstības riskus, aptverot gan kognitīvās, motorās koordinācijas, valodas un runas attīstības jomas, gan emocionālās, uzmanības noturības un uzvedības problēmas[footnoteRef:57].  [57:  https://www.mk.gov.lv/lv/bernu-agrinas-attistibas-skrininga-instrumentu-komplekts-baasik ] 

Vienlaikus 2024. gada novembrī VK vadībā uzsākts jauns programmas “STOP 4-7” posms[footnoteRef:58]. Tā ietvaros paredzēts izveidot vismaz 10 jaunas speciālistu komandas, uzlabojot teritoriālo pārklājumu un nodrošinot atbalstu ģimenēm arī attālākajos Latvijas novados. Programmas ietvaros turpmākajos piecos gados plānots sniegt atbalstu 2200 bērniem, viņu vecākiem, kā arī pilnveidot pedagogu zināšanas un prasmes. Programma “STOP 4-7” ir agrīnās intervences programma 4 līdz 7 gadus veciem bērniem ar uzvedības problēmām, vienlaikus strādājot ar bērniem, viņu vecākiem un pedagogiem. [58:  https://www.mk.gov.lv/lv/jaunums/jaunie-stop-4-7-programmas-specialisti-ir-gatavi-sniegt-atbalstu-berniem-ar-uzvedibas-grutibam] 

Papildu tiek ieviesta atkarību profilakses programma “Unplugged”. Programma paredzēta 12–14 gadus veciem skolēniem, un tās mērķis ir novērst vai attālināt vecumu, kad tiek uzsākta atkarību izraisošo vielu lietošana. Programmu veido 12 nodarbības, kurās tiek attīstītas skolēnu sociālās prasmes, kritiskā domāšana, lēmumu pieņemšana, komunikācija, empātija un spēja pretoties vienaudžu spiedienam.
2025. gadā tika aktualizēti programmas metodiskie materiāli, tostarp papildinot tos ar informāciju par elektroniskajām cigaretēm. 2025. gada novembrī notika pirmās pedagogu apmācības, kuras vadīja starptautisks “Unplugged” treneris; apmācībās piedalījās 24 pedagogi. Līdz 2025./2026. mācību gada beigām tika apmācīti 153 pedagogi no 138 Latvijas izglītības iestādēm – 35 no Kurzemes, 34 no Rīgas, 30 no Vidzemes, 27 no Zemgales un 27 pedagogi no Latgales statistiskā reģiona. Līdz 2027. gada septembrim plānots apmācīt vēl 116 pedagogus., nodrošinot viņus ar metodiskajiem materiāliem un atbalstu programmas īstenošanā.
Agrīni identificējot bērnu attīstības riskus, iespējams pēc iespējas ātrāk sniegt nepieciešamo atbalstu, tādejādi novēršot traucējumu veidošanos vai mazinot risku ietekmi un sekmējot pozitīvu attīstību. Ar skrīningā konstatēto attīstības risku mazināšanu un novēršanu secīgi strādās ne tikai pedagogi un citi speciālisti izglītības vidē vai veselības aprūpē, bet arī multidisciplinārās bērnu attīstības komandas, ja bērnam konstatēti vairāki riski dažādās attīstības jomās, sniedzot bērnam koordinētu un visaptverošu atbalstu un iesaistot ģimeni un izglītības iestādi. 

VM laika periodā no 2016. gada 1. novembra līdz 2023. gada 31. decembrim īstenoja projektu[footnoteRef:59], kura mērķis bija uzlabot pieejamību veselības veicināšanas un slimību profilakses pakalpojumiem Latvijas iedzīvotājiem, jo īpaši teritoriālās, nabadzības un sociālās atstumtības riskam pakļautajiem iedzīvotājiem, īstenojot nacionāla mēroga pasākumus. Tika īstenoti pasākumi četrās veselības jomās - sirds un asinsvadu, onkoloģiskās slimības, bērnu (sākot no perinatālā un neonatālā perioda) veselība un psihiskā veselība[footnoteRef:60].  [59:  ESF+ projekts Nr. 9.2.4.1/16/I/001 “Kompleksi veselības veicināšanas un slimību profilakses pasākumi”]  [60:  MK noteikumi Nr. 310 “Darbības programmas "Izaugsme un nodarbinātība" 9.2.4. specifiskā atbalsta mērķa "Uzlabot pieejamību veselības veicināšanas un slimību profilakses pakalpojumiem, jo īpaši nabadzības un sociālās atstumtības riskam pakļautajiem iedzīvotājiem" 9.2.4.1. pasākuma "Kompleksi veselības veicināšanas un slimību profilakses pasākumi" un 9.2.4.2. pasākuma "Pasākumi vietējās sabiedrības veselības veicināšanai un slimību profilaksei" īstenošanas noteikumi”, pieņemti 17.05.2016., spēkā no 31.05.2016., https://likumi.lv/doc.php?id=282400 ] 

Savukārt 2024. gadā VM uzsāka, bet no 2026. gada 5. maija SPKC tupina īstenot projektu[footnoteRef:61], kura mērķis ir uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem veselības veicināšanas un slimību profilakses pakalpojumiem, veicinot nacionālā mēroga veselības veicināšanas un slimību profilakses pasākumus[footnoteRef:62]. Pasākumi plānoti dažādām iedzīvotāju mērķagrupām visos vecuma posmos, un tie paredzēti, lai novērstu priekšlaicīgu mirstību, darba nespēju, veicinātu dzīves kvalitāti un uzlabotu iedzīvotāju veselībpratību šādās jomās: veselīga uztura lietošanas veicināšana, tostarp mutes dobuma un zobu veselība, atkarību mazināšana, fizisko aktivitāšu veicināšana, psihiskās veselības veicināšana, seksuālās un reproduktīvās veselības veicināšana, veselības veicināšana un primārās slimību profilakses uzlabošana, traumatisma mazināšana, infekciju izplatības mazināšana un vakcinācijas veicināšana, iedzīvotāju izglītošana pirmās palīdzības sniegšanā, prenatālās un agrīnās bērnības vecāku prasmju programmu ieviešana[footnoteRef:63]. [61:  ESF+ finansēts projekts Nr. 4.1.2.1/1/24/I/001 "Nacionāla mēroga veselības veicināšanas un slimību profilakses pasākumi".]  [62:  MK noteikumi Nr. 694 “Eiropas Savienības kohēzijas politikas programmas 2021.–2027. gadam 4.1.2. specifiskā atbalsta mērķa "Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem veselības aprūpes, veselības veicināšanas un slimību profilakses pakalpojumiem, uzlabojot veselības aprūpes sistēmu efektivitāti un izturētspēju" 4.1.2.1. pasākuma "Nacionāla mēroga veselības veicināšanas un slimību profilakses pasākumi"  īstenošanas noteikumi”, pieņemti 28.11.2023., spēkā no 30.11.2023., https://likumi.lv/ta/id/347726-eiropas-savienibas-kohezijas-politikas-programmas-2021-2027-gadam-4-1-2-specifiska-atbalsta-merka-uzlabot-vienlidzigu ]  [63:  Atsākas veselības veicināšanas un slimību profilakses pasākumu īstenošana, https://esparveselibu.lv/atsakas-veselibas-veicinasanas-un-slimibu-profilakses-pasakumu-istenosana ] 

Bez tam no 2024. gada 1. janvāra Paula Stradiņa Medicīnas vēstures muzejs īsteno projektu[footnoteRef:64], kura ietvaros tiks izveidots Veselības pratības centrs bērniem – Bērnu muzejs ar ekspozīciju, mācību klasi un muzejpedagoģisko pasākumu programmu kā veselības veicināšanas platformu sākumskolas vecuma bērniem.  [64:  ESF + projekts Nr. 4.1.2.1/1/24/I/002 “Veselības pratības centrs bērniem - Bērnu muzejs”] 

No 2017. gada līdz 2023. gada 31. decembrim pašvaldībās tika īstenoti pasākumi ar mērķi uzlabot pieejamību veselības veicināšanas un slimību profilakses pakalpojumiem visiem Latvijas iedzīvotājiem, jo īpaši teritoriālās, nabadzības un sociālās atstumtības riskam pakļautajiem iedzīvotājiem, īstenojot vietēja mēroga pasākumus. Tie tika īstenoti prioritārajās veselības jomās – sirds un asinsvadu slimības, onkoloģiskās slimības, bērnu (sākot no perinatālā un neonatālā perioda) veselība un psihiskā veselība53. 
No 2024. gada pašvaldībās tiek īstenoti pasākumi, kuru  mērķis ir uzlabot vienlīdzīgu un savlaicīgu pieejamību veselības veicināšanas un slimību profilakses pakalpojumiem, nodrošinot vietējā mēroga veselības veicināšanas un slimību profilakses pasākumus. Mērķa grupa ir visi Latvijas iedzīvotāji, īpaši nabadzības, sociālās un teritoriālās atstumtības riskam pakļautie iedzīvotāji, visās vecuma grupās[footnoteRef:65]. [65:  MK noteikumi Nr. 448 “Eiropas Savienības kohēzijas politikas programmas 2021.–2027. gadam 4.1.2. specifiskā atbalsta mērķa "Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem veselības aprūpes, veselības veicināšanas un slimību profilakses pakalpojumiem, uzlabojot veselības aprūpes sistēmu efektivitāti un izturētspēju" 4.1.2.2. pasākuma "Veselības veicināšanas un slimību profilakses pasākumu īstenošana vietējai sabiedrībai" īstenošanas noteikumi”, pieņemti 09.07.2024., spēkā no 12.07.2024. https://likumi.lv/ta/id/353529-eiropas-savienibas-kohezijas-politikas-programmas-20212027-gadam-412-specifiska-atbalsta-merka-uzlabot-vienlidzigu-un-savlaicigu-piekluvi-kvalitativiem-ilgtspejigiem-un-izmaksu-zina-pieejamiem-veselibas-aprupes-veselibas-veicinasanas-un-slimibu-profilakses-pakalpojumiem-uzlabojot-veselibas-aprupes-sistemu-efektivitati-un-izturetspeju-4122-pasakuma-veselibas-veicinasanas-un-slimibu-profilakses-pasakumu-istenosana-vietejai-sabiedribai-istenosanas-noteikumi] 

No 2024. gada 21. novembra IeM īsteno projektu “Pierādījumos balstītu narkotiku lietošanas profilakses programmu īstenošana un profilakses kvalitātes standartu ieviešana”, kura ietvaros tiks īstenota standartizētas profilakses programmas “Labas uzvedības spēle” adaptācija un pilotēšana, nodrošinātas Eiropas profilakses programmas apmācības profesionāļiem un īstenoto pētījumu rezultātā noteikts narkotiku profilakses pasākumu īpatsvars, kas ir pielāgoti narkotiku profilakses kvalitātes standartiem. Mērķa grupa - sākumskolas skolēni vecumā no 6 līdz 11 gadiem, sākumskolu pedagogi, atkarību izraisošu vielu lietošanas profilaksē iesaistītie speciālisti[footnoteRef:66]. [66:  MK noteikumi Nr. 337 “Eiropas Savienības kohēzijas politikas programmas 2021.–2027. gadam 4.1.2. specifiskā atbalsta mērķa "Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem veselības aprūpes, veselības veicināšanas un slimību profilakses pakalpojumiem, uzlabojot veselības aprūpes sistēmu efektivitāti un izturētspēju" 4.1.2.4. pasākuma "Pierādījumos balstītu narkotiku lietošanas profilakses programmu īstenošana un profilakses kvalitātes standartu ieviešana" īstenošanas noteikumi”, pieņemti 04.06.2024., spēkā no 07.06.2024.  
https://likumi.lv/ta/id/352528-eiropas-savienibas-kohezijas-politikas-programmas-2021-2027-gadam-4-1-2-specifiska-atbalsta-merka-uzlabot-vienlidzigu] 

ESF+ 4.1.2.8 pasākuma ietvaros biedrība “Papardes zieds” īsteno izstrādāto projektu “Runā?!”, kura īstenošana sākta 2025. gada beigās un turpināsies līdz 2029.gada beigām .  Projekta mērķis ir, nodrošinot daudzveidīgu un piemērotu seksuālās un reproduktīvās veselības izglītības pasākumu īstenošanu, sekmēt vienlīdzīgu un savlaicīgu piekļuvi veselības veicināšanas un slimību profilakses pakalpojumiem visā Latvijā. Projekta galvenās mērķa grupas ir bērni un jaunieši, kā arī viņu vecāki, audžuvecāki, aizbildņi un bērnu aprūpes iestādēs strādājošie profesionāļi visos Latvijas novados.[footnoteRef:67]   [67:  MK noteikumi Nr. 22 “Eiropas Savienības kohēzijas politikas programmas 2021.–2027. gadam 4.1.2. specifiskā atbalsta mērķa "Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem veselības aprūpes, veselības veicināšanas un slimību profilakses pakalpojumiem, uzlabojot veselības aprūpes sistēmu efektivitāti un izturētspēju" 4.1.2.8. pasākuma "Nevalstisko organizāciju iesaiste veselības veicināšanas un slimību profilakses pasākumu īstenošanā" īstenošanas noteikumi”, pieņemti 07.01.2025., spēkā no 10.01.2025.
https://likumi.lv/ta/id/357877-eiropas-savienibas-kohezijas-politikas-programmas-2021-2027-gadam-4-1-2-specifiska-atbalsta-merka-uzlabot-vienlidzigu  ] 

MK 2025. gada 21. oktobrī ir apstiprinājis VM izstrādāto “Rīcības plānu liekā svara un aptaukošanās izplatības pieauguma mazināšanai 2025.-2029. gadam”. Plāna mērķis ir, īstenojot koordinētu starpnozaru un starpinstitūciju sadarbību, apturēt liekā svara un aptaukošanās izplatības pieaugumu sabiedrībā un mazināt neinfekcijas slimību attīstības risku. Plānā paredzēti pasākumi fizisko aktivitāšu un uztura paradumu uzlabošanai, liekā svara un aptaukošanās profilaksei, diagnostikai un ārstēšanai. Attiecībā uz bērniem īpaši nozīmīgi ir pasākumi veselīga uztura paradumu veicināšanai, ēdināšanas prasību pārskatīšanai izglītības un ārstniecības iestādēs, ilgtspējīgas skolēnu ēdināšanas vadlīniju izstrādei un pedagogu atbalstam bērnu veselīga uztura un fizisko aktivitāšu veicināšanā.
MK ir apstiprināts VM sagatavotais "Sirds un asinsvadu veselības uzlabošanas plāns"[footnoteRef:68]. Tā mērķis ir samazināt sirds un asinsvadu slimību (SAS) izraisīto mirstību, uzlabot iedzīvotāju veselīgi nodzīvotos dzīves gadus un mazināt nevienlīdzību veselības aprūpē. Plānā ir iekļauti arī tādi veselības aprūpes pasākumi, kuri primāri attiecināmi uz bērnu veselības aprūpi un pāreju no bērnu veselības aprūpi uz pieaugušo veselības aprūpi.  [68:  https://tapportals.mk.gov.lv/legal_acts/c7a1c416-1608-4ddb-bc73-d054f5d2fd34 ] 



4.1. Bērni ar uzvedības un atkarību izraisošo vielu lietošanas problēmām

ESPAD 2024 pētījums[footnoteRef:69] liecina, ka Latvijā turpinās pozitīva tendence samazināties tradicionālo atkarību izraisošo vielu lietošanai jauniešu vidū, tomēr vienlaikus pieaug e-cigarešu un procesu atkarību izplatība. Tradicionālās cigaretes dzīves laikā bija pamēģinājuši 30% 15–16 gadus vecu skolēnu, savukārt 51% bija lietojuši e-cigaretes. Regulāri (vismaz reizi dienā) smēķēja 12% skolēnu, ja ieskaita arī e-cigarešu lietošanu. Alkoholu vismaz vienu reizi dzīvē bija lietojuši 78% skolēnu, pēdējo 12 mēnešu laikā – 60%, bet pēdējo 30 dienu laikā – 30%. Vienlaikus 30% skolēnu atzina, ka vismaz reizi dzīvē bijuši piedzērušies, bet 40% alkoholu pirmo reizi bija pamēģinājuši 13 gadu vecumā vai agrāk. [69:  https://www.spkc.gov.lv/lv/media/24404/download?attachment] 

Pētījums rāda, ka 17% Latvijas skolēnu vismaz vienu reizi dzīvē bija pamēģinājuši narkotikas, tostarp 16% – marihuānu, bet 4,4% to bija lietojuši pēdējo 30 dienu laikā. Vienlaikus problemātiska sociālo tīklu lietošana bija raksturīga 51% skolēnu, riskanta datorspēļu spēlēšana – 27%, bet 29% pēdējā gada laikā bija spēlējuši azartspēles uz naudu. Profilakses un izpratnes veicināšanas pasākumos par atkarību izraisošo vielu un procesu kaitējumu pēdējo divu gadu laikā bija piedalījušies 52% skolēnu, savukārt 49% – sociālo, paškontroles vai medijpratības prasmju attīstīšanas aktivitātēs.
Bērniem, kuri ir atkarīgi no apreibinošām vielām vai procesiem ir pieejams valsts finansēts sociālās rehabilitācijas pakalpojums dzīvesvietā, ko nodrošina SIA “Bērnu un pusaudžu resursu centrs” deviņās filiālēs visā Latvijā. Minētais pakalpojums tiek nodrošināts kopš 2018. gada un pakalpojuma ietvaros notiek konsultācijas pusaudžiem un viņu ģimenēm, grupu nodarbības vecākiem, motivējošas intervijas, sesijas ar vecākiem vai aizbildņiem, individuālās korekcijas – kognitīvi biheiviorālā terapija, grupu nodarbības pusaudžiem, psihoterapija, ārsta-psihiatra vai narkologa iesaiste, mākslas, sporta un citi pasākumi.
Ņemot vērā, ka augstāk minētais pakalpojums ir piemērots un tam ir labi rezultāti tādiem pusaudžiem, kuri vai nu paši ir motivēti saņemt atbalstu, vai kuriem ir atbalstoši pieaugušie, kuri motivē pusaudzi piedalīties piedāvātajās aktivitātēs, bet tā saņemšana ir ierobežota pusaudžiem, kuriem šādas motivācijas nav (pusaudži neapmeklē konsultācijas kā rezultātā tiek no programmas izslēgti), kā arī tiem pusaudžiem, kuriem ir būtiskāki uzvedības traucējumi, būtiskāki emociju regulācijas traucējumi, zemāks ikdienas funkcionēšanas līmenis, kā arī vecākiem pusaudžiem, kopš 2023. gada BPRC sniedz arī kompleksu sociālās rehabilitācijas pakalpojumu (izmantojot dialektiski biheiviorālo terapiju) vidēji 60 bērniem gadā. Abu pakalpojumu ilgums ir līdz 180 dienām.
Pilnveidojot veselības aprūpes pakalpojumu pieejamību nepilngadīgajiem ar atkarību izraisošo vielu lietošanas traucējumiem, VM sadarbībā ar TM izstrādāja grozījumus Ārstniecības likumā, kas stājās spēkā 2025. gada 16. jūlijā, bet to praktiskā īstenošana tika uzsākta 2025. gada 1. septembrī.
Grozījumi Ārstniecības likumā paredz jaunu kārtību nepilngadīgo ar smagiem psihoaktīvo vielu lietošanas traucējumiem izvērtēšanai un ārstēšanai. Ja nepilngadīgais nonāk ārstniecības iestādē alkohola, narkotisko, psihotropo vai toksisko vielu ietekmē, 72 stundu laikā narkologs, atkarību psihiatrs, psihiatrs vai bērnu psihiatrs izvērtē vielu lietošanas radītos riskus nepilngadīgā veselībai un dzīvībai, kā arī sociālos riskus, kas var ietekmēt ārstēšanas rezultātu, un lemj par turpmākās ārstēšanas nepieciešamību.
Obligātā narkoloģiskā ārstēšana stacionārā paredzēta tikai īpaši smagos gadījumos, kad pastāv būtisks apdraudējums nepilngadīgā dzīvībai vai veselībai un nav iespējami vai nav efektīvi citi, mazāk ierobežojoši ārstēšanas veidi. Šāda ārstēšana nav paredzēta vienreizējiem atkarību izraisošu vielu lietošanas gadījumiem, bet gan situācijām, kad bērna veselība vai dzīvība ir būtiski apdraudēta un nepieciešama intensīva ārstnieciska palīdzība.
Atbilstoši Ārstniecības likuma pārejas noteikumiem līdz 2027. gada 30. jūnijam jaunā kārtība tiek īstenota pilotprojekta veidā, iesaistot BKUS, slimnīcu “Ģintermuiža” un bērnu psihoneiroloģisko slimnīcu “Ainaži”. Pilotprojekta mērķis ir izveidot koordinētu un multidisciplināru pieeju nepilngadīgo ar vidēji smagiem un smagiem psihoaktīvo vielu lietošanas traucējumiem ārstēšanai, nodrošinot ārstēšanas pēctecību un sociālās rehabilitācijas iespējas.
ES kohēzijas politikas programmas 2021.–2027. gadam ietvaros BAC īsteno ESF+ līdzfinansēto projektu Nr. 4.3.6.5/1/24/I/001 “Atbalsta pasākumi bērniem ar uzvedības vai atkarību problēmām un to ģimenēm” (turpmāk – projekts)[footnoteRef:70]. Projekta ietvaros ir paredzētas vairākas aktivitātes, kas vērstas uz bērnu uzvedības vai atkarību problēmu risku mazināšu bērna ierastajā vidē: [70:  Bērnu, jaunatnes un ģimenes attīstības pamatnostādņu 2022.–2027. gadam 2.1. Rīcības virziena “Ģimeniska vide bērniem un jauniešiem ārpusģimenes aprūpē” 2.1.2. uzdevums “Pakalpojumu un atbalsta attīstīšana bērniem un jauniešiem ārpusģimenes aprūpē un pēc ārpusģimenes aprūpes”.] 

· BAS pakalpojums bērniem ar uzvedības vai atkarību problēmām vai to attīstības risku izpētē secināto. 2024. gada beigās 12 BAS ir uzsākuši darbu piecos Latvijas plānošanas reģionos. BAS pakalpojuma mērķis ir bērniem, tai skaitā ārpusģimenes aprūpē esošiem bērniem, kuriem ir uzvedības vai atkarību problēmas vai to attīstības riski, nodrošināt atbalstu, vajadzībām atbilstošāko pakalpojumu piesaisti un savstarpēju saskaņošanu. BAS neatkarīgi no bērnu atrašanās vietas ir bērna atbalsta persona, sniedzot tiem psihosociālu un emocionālu atbalstu, organizē un koordinē sadarbību ar bērna gadījuma risināšanā iesaistītajām institūcijām (piemēram, bāriņtiesu, sociālo dienestu, policiju, skolu, ārstniecības iestādi u.c.), veicina vajadzībām atbilstošu pakalpojumu piesaisti. Līdz 2025. gada 1. novembrim BAS pakalpojums ir sniegts 105 bērniem;
· Tematisko atbalsta grupu nodrošināšana bērniem ar uzvedības vai atkarību problēmām un viņu ģimenēm. Tematiskajās atbalsta grupās gan bērniem ar uzvedības vai atkarību problēmām, gan viņu likumiskajiem pārstāvjiem ir iespēja saņemt izglītojošu un informatīvu atbalstu. Katrā grupā paredzētas 12 tematiskas nodarbības. 2025. gadā tematiskās atbalsta grupas tika organizētas visos Latvijas plānošanas reģionos, kopumā 11 vietās. Kopumā, laika periodā no 2025. gada 5. marta līdz 2025. gada 23. oktobrim, ir notikusi 21 grupa, 10 – bērniem ar uzvedības vai atkarību problēmām vai to attīstības risku, 10 – bērnu pilngadīgajiem ģimenes locekļiem, t.i., vecākiem, t.sk. audžuģimenēs, un aizbildņiem, un 1 – bērnu nepilngadīgajiem ģimenes locekļiem – brāļiem, māsām;
· Speciālistu telefona konsultāciju nodrošināšana – bezmaksas anonīmas speciālistu konsultācijas akciju veidā. Katru pirmdienu (izmaiņas svētku dienās) no plkst. 17.00 – 20.00 divi speciālisti sniedz konsultācijas par bērniem ar uzvedību vai atkarību problēmām vai viņu likumiskajiem pārstāvjiem interesējošām tēmām. Katram mēnesim ir sava aktuālā tēma – emocijas un uzvedības grūtības, konflikti un to risināšana, atkarības un vienaudžu spiediens, digitālais līdzsvars un brīvai laiks, trauksme, paškaitējums, pašapziņa un mērķi. Speciālistu telefona konsultāciju mērķis ir palīdzēt uzlabot bērnu emocionālo labklājību, stiprināt ģimenes resursus un veicināt savlaicīgu palīdzības saņemšanu, mazinot iespējamos riskus un sekmējot sociālo iekļaušanos. Laika posmā no 2025. gada 31. marta līdz 2025. gada 31. oktobrim bijušas 85 konsultāciju stundas;
· Mentora pakalpojuma nodrošināšana bērniem ar uzvedības vai atkarību problēmām vai to attīstības risku. Pakalpojuma mērķis – sniegt emocionālu un praktisku atbalstu bērniem ar uzvedības vai atkarību problēmām vai to attīstības risku uzvedības problēmu vai atkarību ietekmes mazināšanai, jaunu uzvedības modeļu apguvei un dzīves kvalitātes uzlabošanai. 2025. gadā izstrādāts sociālā mentora pakalpojuma apraksts, kas ļaus nodrošināt bērnu ar uzvedības vai atkarību problēmām vajadzībās balstītu sociālā mentora pakalpojumu un sociālā mentora kompetenču pilnveides mācību programmu. Kā arī ir nodrošinātas sociālo mentora mācības, tādējādi sagatavojot 21 sociālo mentoru darbam ar bērniem ar uzvedības vai atkarību problēmām vai to attīstības riskiem. Pakalpojums ir uzsākts 2025. gadā un 2026. gadā plānots kāpināt sociālā mentora pakalpojumu līdz vismaz 68 bērniem. 
· Informatīvi un izglītojoši pasākumi. Lai stiprinātu bērnu izpratni par veselīgu un atbildīgu rīcību, kā arī mazinātu uzvedības un atkarību problēmu riskus, BAC 2025.gada maijā organizēja izglītojošus un informatīvus pasākumus:
· Pasākumi izglītības iestādēs
Pasākuma mērķis: sniegt informāciju un izglītot mērķa grupu par veselīgām un jēgpilnām aktivitātēm iespējami agrīnai bērnu uzvedības vai atkarību problēmu vai to attīstības risku novēršanai vai mazināšanai, iesaistot mērķa grupu fiziskās aktivitātēs un iedvesmojošās sarunās ar influenceriem/apmācītiem jauniešiem bērniem zināmā un draudzīgā vidē, t.i. izglītības iestādē.
2025./2026. mācību gadā kopumā notika pasākumi 37 izglītības iestādēs, 2026./2027. mācību gadā plānoti pasākumi 25 izglītības iestādēs.

· Reģionālie pasākumi
Pasākuma mērķis: sniegt informāciju un izglītot mērķa grupu par veselīgām un jēgpilnām aktivitātēm iespējami agrīnai bērnu uzvedības vai atkarību problēmu vai to attīstības risku novēršanai vai mazināšanai, iesaistot mērķa grupu fiziskās aktivitātēs un iedvesmojošās sarunās.
2025. gadā notikuši 2 reģionālie pasākumi, 2026. gadā plānoti 5 reģionālie pasākumi un 2027. gadā 3 reģionālie pasākumi.

· Pasākums “Sarunu ceļojums”
Pasākuma mērķis: sniegt informāciju un izglītot mērķa grupu par veselīgām un jēgpilnām aktivitātēm iespējami agrīnai bērnu uzvedības vai atkarību problēmu vai to attīstības risku novēršanai vai mazināšanai, iesaistot mērķa grupu iedvesmojošās sarunās. Padziļināti analizēt uzvedību un atkarību risku veidošanās cēloņus un piedāvāt potenciālos risinājumus.
“Sarunu ceļojuma” laikā notiek sarunas un  diskusija ar vairākiem ekspertiem par uzvedības un atkarību problēmu un to risku tēmām, gan no bērna, gan  no vecāka perspektīvas. Apskatot tādas tēmas kā: “Vai mana uzvedība ir normāla?/Vai bērna uzvedība atbilst vecumposmam?”, “Kas ietekmē manu uzvedību?/Kas ietekmē bērna uzvedību?”, “Ko darīt, kad viss krājas – un kā būt blakus draugam?/Kā rīkoties, ja bērnam ir dažādas emocijas?”, u.c.
2025. gadā organizēts viens “Sarunu ceļojums” un 2026. gadā plānots viens “Sarunu ceļojums”.
Reaģējot uz augsto alkohola patēriņu ne tikai bērnu un jauniešu vidū, bet sabiedrībā kopumā, VM īstenoja vairākus kompleksus pasākumus, lai mazinātu alkoholisku dzērienu pieejamību un komerciālo pievilcību. Līdz ar to 2025. gada 1. augustā stājās spēkā grozījumi Alkoholisko dzērienu aprites likumā, ar kuriem tika noteikts īsāks alkoholisko dzērienu tirdzniecības laiks, aizliegti tirdzniecības veicināšanas pasākumi un cenu un atlaižu reklāma. Lai gan grozījumi paši par sevi nav mērķēti uz personām, kurām jau ir vielu lietošanas traucējumi, ir būtiski, ka alkohola pieejamība sabiedrībā kopumā samazinās. Bērns atrodas tajā pašā sociālajā vidē kā viņa vecāki un citi pieaugušie, tādēļ pieaugušo alkohola lietošanas paradumi, alkohola pieejamība mājsaimniecībā un sabiedrības attieksme pret alkoholu tiešā vai netiešā veidā ietekmē arī bērnu un jauniešu uzvedību. Jo pieejamāks un sociāli normalizētāks ir alkohols pieaugušo vidē, jo lielāks ir risks, ka bērns alkohola lietošanu uztvers kā ikdienišķu un pieņemamu uzvedības modeli. Tāpēc alkohola pieejamības mazināšana nav tikai pieaugušo patēriņa ierobežošanas jautājums, bet arī būtisks bērnu un jauniešu atkarību profilakses elements.
Vienlaikus tika veikti grozījumi arī tabakas izstrādājumu, tabakas aizstājējproduktu, augu smēķēšanas produktu, elektronisko smēķēšanas ierīču un to šķidrumu aprites likumā ar mērķi mazināt šo produktu pieejamību, pievilcību un reklamēšanu, tostarp bērnu un jauniešu vidū. Īpaši nozīmīgs sabiedrības veselības aizsardzības pasākums ir minimālā vecuma paaugstināšana tabakas un citu nikotīnu saturošu produktu iegādei no 18 līdz 20 gadiem. No 2025. gada 1. janvāra ir paaugstināts vecums, no kura var iegādāties tabakas izstrādājumus, tabakas aizstājējproduktus, augu smēķēšanas produktus, elektroniskās smēķēšanas ierīces un uzpildes tvertnes, proti, tos ir aizliegts pārdot personām, kuras ir jaunākas par 20 gadiem, kā arī šīm personām tos ir aizliegts iegādāties.
Tāpat, lai nodrošinātu palīdzību tiem nepilngadīgajiem, kuriem jau ir vielu lietošanas traucējumi un lai samazinātu rehospitalizācijas gadījumus, veicinot nepilngadīgā reinintegrēšanos sabiedrībā, no 2025. gada 1. septembra tiek īstenots pilotprojekts “Integrēta pieeja – pakalpojumu pieejamības uzlabošanai nepilngadīgajiem, kuri pārmērīgi lieto atkarību izraisošas vielas”, kura ietvaros tiek nodrošināta koordinēta, pēctecīga palīdzība. Tas nozīmē, ja nepilngadīgais apreibinošo vielu ietekmē nonāk Bērnu klīniskās universitātes slimnīcā (turpmāk – BKUS), tad viņam tiek sniegta ne tikai ārstniecība atbilstoši konkrētajām medicīniskajām indikācijām, ar kurām viņš nonācis BKUS (pārsvarā Neatliekamās palīdzības nodaļas ietvaros), bet vienlaikus nepilngadīgajiem tiek veikts arī vispusīgs izvērtējums 72h laikā, izmantojot jaunu izvērtēšanas rīku, kas ietver narkoloģisko, psihisko aspektu un sociālās komponentes izvērtējumu. Pakalpojuma ietvaros tiek nodrošināts koordinēts aprūpes modelis un multidisciplināras komandas pakalpojumi BKUS, kā arī pagarināta motivācijas programma “Ģintermuižā” un motivācijas programma psihoneiroloģiskajā slimnīcā “Ainaži”. Papildus tiek nodrošināta arī opioīdu aizvietojošās medikamentozās terapijas ar buprenorfīnu uzsākšana nepilngadīgajiem, kas ir būtisks aspekts nepilngadīgo ar atkarībām veselības uzlabošanai un potenciāls aspekts nelabvēlīgo sociālo aspektu mazināšanai.
No 2026. gada oktobra Latvijā tiks ieviesta PreVenture programma – pierādījumiem balstīta profilakses intervence , kas izstrādāta, lai mazinātu atkarību izraisošo vielu lietošanas risku un uzlabotu  jauniešu psihisko veselību. Programma tiks īstenota 12-18 gadus veciem jauniešiem ārpus skolas vides, piemēram, jauniešu centros, Pusaudžu resursu  centra (PRC) vai citās kopienu un nevalstisko organizāciju telpās visos Latvijas reģionos. Programma balstīta kognitīvi biheiviorālajā terapijā (KBT) un motivējošās intervijas principos, un tā mērķtiecīgi fokusējas uz individuālām personības iezīmēm, kas pētījumos identificētas kā būtiski riska faktori riskantai uzvedībai pusaudžu vecumā. 


4.2. Bērni ar invaliditāti

Pēc Labklājības informācijas sistēmas (LabIS) datiem 2025. gada decembrī Latvijā bija 10 005 bērni ar invaliditāti. No minētajiem bērniem 2025. gadā pirmreizēji invaliditāti noteica 1 301 bērnam. Pirmreizēja invaliditāte visbiežāk tika noteikta saistībā ar psihiskiem un uzvedības traucējumiem (746 gadījumi), iedzimtām kroplībām, deformācijām un hromosomu anomālijām (140 gadījumi), nervu sistēmas slimībām (104 gadījumi) un endokrīnās, uztura un vielmaiņas slimībām (83 gadījumi)[footnoteRef:71]. [71:  Bērni Latvijā 2025: https://stat.gov.lv/system/files/publication/2025-08/Nr_05_Berni_Latvija_2025_%2825_00%29_LV_EN.pdf ] 

Bērniem ar invaliditāti un viņu ģimenēm tiek nodrošināti dažādi atbalsta pakalpojumi invaliditātes seku mazināšanai gan finansiālā, gan pakalpojumu un atvieglojumu veidā. Par finansiālā atbalsta veidiem skatīt 6. nodaļu.
Invaliditātes gadījumā bērnam ar invaliditāti var būt tiesības uz šādiem valsts finansētiem atbalsta pakalpojumiem:
· Psihologa pakalpojums – bērniem ar invaliditāti, kuriem pirmreizēji noteikta invaliditāte un viņa ģimenes locekļiem.
· Asistenta pakalpojums pašvaldībā – bērniem ar invaliditāti no 5 līdz 18 gadu vecumam, kuriem ir VDEĀVK atzinums par īpašas kopšanas nepieciešamību ar mērķi sniegt pārvietošanās atbalstu ārpus mājokļa.
· Pavadoņa pakalpojums pašvaldībā – bērniem ar invaliditāti no 5 līdz 18 gadu vecumam, kuriem ir VDEĀVK atzinums par pavadoņa pakalpojuma nepieciešamību ar mērķi sniegt pārvietošanās atbalstu ārpus mājokļa.
· Asistenta pakalpojums izglītības iestādē – bērniem ar invaliditāti no 5 līdz 18 gadu vecumam, kuriem ir VDEĀVK atzinums par īpašas kopšanas nepieciešamību ar mērķi sniegt pašaprūpes un pārvietošanās atbalstu vispārējās pamatizglītības, profesionālās pamatizglītības, arodizglītības, vispārējās vidējās izglītības un profesionālās vidējās izglītības iestādēs (izņemot speciālās izglītības iestādes, kas saņem uzturēšanas izdevumus no valsts budžeta).
· Tehniskie palīglīdzekļi – valsts apmaksāti tehniskie palīglīdzekļi, ja personai, tostarp bērnam, ir funkcionālie traucējumi, kurus var mazināt ar tehnisko palīglīdzekļu palīdzību, piemēram, ratiņkrēslu, protēzēm, pārvietošanās palīglīdzekļiem u.c.
· Psihosociālā rehabilitācija uzturošās terapijas veidā – bērniem ar AST no 2-7 gadu vecumam, nodrošinot iespēju saņemt valsts apmaksātas ergoterapijas, logopēda, audiologopēda un ABA terapijas nodarbības.
· Psihosociālā rehabilitācija – bērniem ar AST no 2-18 gadu vecumam un viņu ģimenes locekļiem, nodrošinot iespēju saņemt valsts apmaksātas atbalsta grupu nodarbības.

Pieejamais papildu atbalsts atvieglojumu veidā:
· Bezmaksas starppilsētu sabiedriskais transports (autobusi, vilcieni) – bez maksas var izmantot starppilsētu un pilsētas nozīmes sabiedrisko transportu bērns ar invaliditāti, kā arī bērna ar invaliditāti pavadošā persona.
· Atbrīvojums no transportlīdzekļa ekspluatācijas nodokļu maksāšanas – bērna ar invaliditāti likumiskie pārstāvji ir atbrīvoti no transportlīdzekļa ekspluatācijas nodokļa maksāšanas par vienu viņu īpašumā, turējumā vai valdījumā esošu transportlīdzekli.
· Personu ar invaliditāti stāvvietu izmantošanas karte – personu ar invaliditāti stāvvietu izmantošanas karti var saņemt, ja bērnam ar invaliditāti ir VDEĀVK atzinums par īpašas kopšanas nepieciešamību.
· OCTA polises maksas samazinājums – iegādājoties OCTA polisi, apdrošinātāja noteiktās apdrošināšanas prēmijas maksājums tiek samazināts par 40% transportlīdzekļu īpašniekiem (likumiskajiem pārstāvjiem), kuru aprūpē ir bērns ar invaliditāti.
· Atvieglojums norēķiniem par elektroenerģiju – tiek piemērots rēķina maksājuma samazinājums 20 euro apmērā par izlietoto elektroenerģiju un sistēmas pakalpojumiem, ja ģimenē aug bērns ar invaliditāti.
· Latvijas Goda ģimenes apliecības – ģimenes, kurās aug bērns ar invaliditāti, var saņemt Latvijas Goda ģimenes apliecības, tādējādi ģimenes ir tiesīgas saņemt priekšrocības un atlaides, kuras paredzētas Latvijas Goda ģimenes apliecības īpašniekiem.
Tāpat arī pašvaldībām atbilstoši SPSPL noteiktajam ir jānodrošina dažādi atbalsta pakalpojumi personām ar invaliditāti, tostarp bērniem ar invaliditāti, tā piemēram:
· Dienas aprūpes centrs – dienas laikā tiek nodrošināta bērna aprūpe un uzraudzība.
· Aprūpes mājās pakalpojums – bērna ar invaliditāti aprūpe mājās, kuras laikā tiek nodrošinātas bērna pamatvajadzības, ja objektīvu apstākļu dēļ bērna vecāki vai likumiskie pārstāvji nevar bērnu aprūpēt.
· Īslaicīgās sociālās aprūpes jeb “atelpas brīža” pakalpojums – bērniem tiek nodrošināta īslaicīga sociālā aprūpe iestādē līdz 30 diennaktīm gadā, aizstājot aprūpes procesā mājsaimniecības locekļus.
· Dažādi sociālās rehabilitācijas pasākumi un speciālistu atbalsts.
Tāpat pašvaldība, pēc savas iniciatīvas, atbilstoši tās iespējām, var nodrošināt arī citus pakalpojumus, un tiesību uz pakalpojuma noteikšanai var tikt izvērtēti ģimenes ienākumi un pieejamie resursi.
Vienlaikus, lai atvieglotu aprūpi mājās bērniem ar smagiem un ļoti smagiem funkcionāliem traucējumiem, no 2024. gada tiek nodrošināts valsts līdzfinansējums 50 % apmērā aprūpes mājās pakalpojuma nodrošināšanai bērnam ar invaliditāti[footnoteRef:72]. Valsts sniegtais atbalsts palīdz novērst bērnu ievietošanu ilgstošas sociālās aprūpes un sociālās rehabilitācijas institūcijās, līdzfinansējot aprūpes mājās pakalpojumu bērniem ar smagiem un ļoti smagiem funkcionāliem traucējumiem. Proti paredzēts, ka valsts piedalās ar līdzfinansējumu aprūpes mājās pakalpojuma nodrošināšanā bērniem ar invaliditāti, kuriem ir VDEĀVK atzinums par īpašas kopšanas nepieciešamību. Līdzfinansējums par bērnu tiek turpināts arī pēc pilngadības sasniegšanas, bet ne ilgāk kā līdz bērna 24 gadu vecuma sasniegšanai. [72:  https://www.lm.gov.lv/lv/jaunums/valsts-lidzfinanses-aprupes-majas-pakalpojumu-berniem-ar-invaliditati. ] 

2024. gada 6. aprīlī stājās spēkā grozījumi Valsts sociālo pabalstu likumā, kas nosaka, ka noteiktus sociālos pabalstus par pilngadību sasniegušu personu, kurai noteikta I vai II invaliditātes grupa, ja invaliditātes cēlonis ir slimība no bērnības, ir tiesības saņemt personai, kura bija minētās personas likumiskais pārstāvis vai nodrošināja tās aprūpi audžuģimenē dienu pirms pilngadības sasniegšanas un saņēma valsts sociālos pabalstus par bērnu ar invaliditāti gadījumā, kad tiesā ir pieņemts lēmums par lietas ierosināšanu par pilngadību sasniegušās personas ar invaliditāti rīcībspējas ierobežošanu un aizgādnības nodibināšanu garīga rakstura vai citu veselības traucējumu dēļ. Tādējādi risinot situācijas, kad pilngadību sasniegušais jaunietis, kurš objektīvu iemeslu dēļ, t.i., ļoti smagu vai smagu funkcionēšanas ierobežojumu un veselības traucējumu gadījumā pats nespēj risināt jautājumus, kas saistīti ar viņa veselības aprūpi, invaliditātes noteikšanu un valsts sociālo pabalstu noformēšanu uz sava vārda.


Nākotnes izaicinājumi:

1. Izstrādāt risinājumu kopumu situācijās, lai bērnam, kurš lieto atkarību izraisošās vielas un kurš nav motivēts ārstēties, savlaicīgi tiku sniegts ārstēšanas pakalpojums no psihoaktīvo vielu lietošanas.
2. Nodrošināt savlaicīgu rehabilitācijas pasākumu saņemšanu no psihoaktīvām vielām atkarīgajam bērnam, kurš ir pabeidzis saņemt ārstēšanās pakalpojumu.
3. Nodrošināt, lai bērns, kurš lieto atkarību izraisošās vielas, savlaicīgi saņemtu ārstniecības personu konsultācijas, piemēram, psihiatra konsultācijas, narkologa konsultācijas.  
4. 2024. gada 23. aprīlī MK atbalstīja LM izstrādāto konceptuālo ziņojumu “Invaliditātes noteikšanas sistēmas pilnveide bērniem”[footnoteRef:73], atbalstot ziņojumā ietvertā 3. risinājuma ieviešanu no 2025. gada 1. septembra, ja valsts budžeta veidošanas procesā tiks piešķirti papildu nepieciešamie finanšu līdzekļi. 2025. gada valsts budžeta veidošanas procesā papildu finansējums piešķirts netika. LM katra gada budžeta veidošanas procesā sagatavo prioritārā pasākuma pieteikumu ar lūgumu piešķirt papildu nepieciešamo valsts budžeta finansējumu ziņojumā ietvertā 3. risinājuma ieviešanai. Līdz šim papildu nepieciešamais finansējums nav piešķirts, līdz ar to ziņojumā ietvertais risinājums joprojām nav ieviests. [73:  Ministru kabineta 2024. gada 23. aprīļa rīkojums Nr. 320 "Par konceptuālo ziņojumu "Invaliditātes noteikšanas sistēmas pilnveide bērniem"". https://likumi.lv/ta/id/351503] 

5. Bērnu un ģimeņu veselībpratības stiprināšana un tās praktiska pārnese ikdienas paradumos, mazinot atšķirības ģimeņu iespējās nodrošināt bērniem veselību veicinošu uzturu, pietiekamas kustības un savlaicīgu liekā svara risku atpazīšanu.
6. Vienotas veselības izpratnes veidošana bērnu, vecāku, pedagogu un veselības aprūpes speciālistu vidū, mazinot sadrumstalotu un atšķirīgi interpretētu informāciju, kā arī nodrošinot praktisku atbalstu veselīgu ikdienas paradumu nostiprināšanai ģimenēs un izglītības vidē.
7. Gaidīšanas rindu mazināšana bērniem valsts apmaksātu veselības aprūpes pakalpojumu saņemšanai.  
8. Nozīmīgs sabiedrības veselības politikas uzdevums ir mazināt dezinformācijas izplatību vakcinācijas jomā un stiprināt sabiedrības uzticēšanos vakcinācijai, veicinot vakcinācijas pieņemšanu un palielinot vakcinācijas aptveri.
9. Līdz šim vielu lietošanas mazināšanā pārsvarā tikušas īstenotas vienreizējas aktivitātes, kas nav pietiekamas ilgtermiņa un noturīga efekta sasniegšanai. Tādēļ ir nepieciešams stiprināt pierādījumos balstītu, kompleksu pieeju atkarību mazināšanai, paredzot savstarpēji saskaņotus profilakses, agrīnās intervences, ārstēšanas un sociālā atbalsta pasākumus. Īpaša uzmanība būtu jāpievērš preventīvā darba pilnveidošanai, lai mazinātu riska faktorus un novērstu bērnu un jauniešu nonākšanu riska situācijās. Vienlaikus nepieciešams vairot informētību par atkarību riskiem un ar tiem saistītajiem sociālajiem un veselības apdraudējumiem, kā arī stiprināt ģimeņu un sociālā atbalsta sistēmu, nodrošinot vienotu pakalpojumu pieejamību un rīcības standartus visā valsts teritorijā. 
10. Būtisks nākotnes izaicinājums ir nelegāla un sabiedrības veselību apdraudoša satura aprites pieaugums tiešsaistes vidē, kas palielina narkotisko vielu un tabakas izstrādājumu, tabakas aizstājējproduktu, augu smēķēšanas produktu, elektronisko smēķēšanas ierīču un to šķidrumu aprites pieejamību un sasniedzamību, tostarp bērnu un jauniešu vidū. Lai efektīvi un savlaicīgi ierobežotu šāda satura izplatību, nepieciešams turpināt pilnveidot tiesisko regulējumu un stiprināt institūciju sadarbības mehānismus. Šī mērķa īstenošanai Veselības ministrija sadarbībā ar Tieslietu ministriju, Ekonomikas ministriju, Valsts policiju un Patērētāju tiesību aizsardzības centru ir uzsākusi tiesiskā regulējuma pilnveidošanu, lai nodrošinātu Valsts policijai efektīvākus un operatīvākus instrumentus nelegāla satura izplatības ierobežošanai tiešsaistē. Plānotās izmaiņas ir vērstas uz ātrāku un efektīvāku rīcību gadījumos, kad saturs ir saistīts ar noziedzīgu nodarījumu izdarīšanu vai rada apdraudējumu sabiedrības drošībai, sabiedriskajai kārtībai vai sabiedrības veselībai, tostarp narkotisko un psihotropo vielu nelikumīgas aprites, smēķēšanas produktu neatļautas aprites, krāpniecisku tiešsaistes platformu un cita prettiesiska satura gadījumos.








[bookmark: _Hlk232425139]5.Ģimenes vide un alternatīvā aprūpe

Lai aizsargātu bērna tiesības un intereses, bāriņtiesa var pieņemt lēmumu pārtraukt bērna aizgādības tiesības vecākiem. BAC apkopotā informācija liecina, ka pēdējo gadu periodā pārtraukto bērnu aizgādības tiesību skaits vecākiem samazinājās, tomēr 2024. gadā vērojamas izmaiņas un pārtraukto bērnu aizgādības tiesību vecākiem skaits palielinājās. 

2.tabula Aizgādības tiesību pārtraukšana
	
	2021.gads
	2022.gads
	2023.gads
	2024.gads
	2025.gads

	Bērnu skaits, kuru vecākiem pārtrauktas aizgādības tiesības
	
1009
	
1202
	
1153
	
1439
	
1176

	Personu skaits, kurām pārtrauktas aizgādības tiesības
	
900
	
983
	
1004
	
1212
	
973



Ja bērns tiek šķirts no ģimenes, piekritīgā bāriņtiesa lemj par bērna vajadzībām un labākajām interesēm atbilstoša ārpusģimenes aprūpes veida nodrošināšanu, priekšroku dodot aprūpei ģimeniskā vidē. 2025. gadā ārpusģimenes aprūpē bija ievietoti 4948 bērni: ārpusģimenes aprūpe pie aizbildņa tika nodrošināta 3220 bērniem, audžuģimenē – 1223 bērniem, savukārt ilgstošas sociālās aprūpes un sociālās rehabilitācijas institūcijā bija ievietoti 505 bērni. 
Latvija ir pievienojusies ANO Bērnu tiesību konvencijai un sociālās politikas plānošanā ievēro arī citus ES dokumentus, kā arī vadās pēc dalībvalstu labās prakses, kas atspoguļo izpratni par institucionālās aprūpes nepiemērotību un ģimeniskas vides būtisko lomu. Tādēļ kopš 2023. gada 1. janvāra bērnu aprūpes iestādes ievieš nosacījumus par ģimeniskai videi pietuvināta sociālā pakalpojuma nodrošināšanu - pakalpojumu veido atsevišķās dzīvokļa tipa sociālā pakalpojuma sniegšanas vietās; aprūpē esošo bērnu skaits vienā grupā nav lielāks par astoņiem bērniem; ēkā neatrodas vairāk par 24 aprūpē esošiem bērniem, un tiem nav kopīgu sanitāro telpu, virtuves telpu un sadzīves telpu, kopīgas var būt nodarbību telpas, darbinieku kabineti un brīvā laika nodarbību telpas. Ar ES struktūrfondu 2014. - 2020. gada plānošanas periodā atbalstu ģimeniskai videi pietuvinātu pakalpojumu bērnu aprūpes iestādēs attīstīja tās pašvaldības, kuras bija iesaistījušās deinstitucionalizācijas procesā. Tomēr jāatzīst, ka šāda pakalpojuma izveide prasa būtiskus ieguldījumus gan infrastruktūrā, gan kvalificēta personāla nodrošināšanā. Šī ir ilgtermiņa prioritāte, kas prasa pakāpenisku īstenošanu un koordinētu starpnozaru pieeju.
Pēdējos gados aktualizējas problemātika saistībā ar to, ka esošās audžuģimenes “noveco” un ir vērojams audžuģimenu skaita samazinājums. Tādēļ LM ikgadēji rīko kampaņas ar mērķi uzrunāt sabiedrību un kļūt par uzņemošo ģimeni bērniem, kas šķirti no vecāku ģimenes. Lai rosinātu iedzīvotājus kļūt par audžuģimeni, aizbildni, viesģimeni vai adoptētāju, kā arī mazinātu sabiedrības aizspriedumus pret bērniem, kuri ir palikuši bez vecāku gādības un nonākuši kādā no ārpusģimenes aprūpes formām, LM 2024. un 2025. gadā īstenoja vairākas informatīvas kampaņas, tostarp, par personu uzrunāšanu kļūšanai par uzņemošo ģimeni, t.sk. audžuģimeni, viesģimeni, kā arī aicinot novērtēt tos cilvēkus, kas velta savus resursus, lai uzņemtos rūpes par bez vecāku gādības palikušiem bērniem, kā arī par adoptēta bērna tiesībām zināt savu identitāti un izcelšanos. LM arī 2026. gadā plāno īstenot kampaņu “Dāvā bērniem ģimeni”, jo Latvijā joprojām ir vairāki simti bērnu, kuri aug institucionālajā aprūpē un kuriem nepieciešama droša, mīloša ģimenes vide. Sabiedrības informēšana un motivēšana kļūt par audžuģimenēm, aizbildņiem vai adoptētājiem ir ilgtermiņa process, kas prasa konsekventu komunikāciju, lai mazinātu stereotipus, veicinātu izpratni par bērnu vajadzībām un nodrošinātu katram bērnam iespēju izaugt ģimenē, nevis aprūpes iestādē.
Tāpat LM ieskatā, nepieciešams sabiedrību pastiprināti informēt par iespēju kļūt par viesģimeni kādam bērnam, kurš uzturas ilgstošas sociālās aprūpes un sociālās rehabilitācijas institūcijā. Viesģimenes institūts kalpo kā iespēja iepazīt aprūpes iestādēs esošos bērnus, uzņemties par viņiem rūpes uz noteiktu laika periodu, kas var rezultēties ar to, ka ģimenes izšķiras par labu bērna uzņemšanai ģimenē, kļūstot vai nu par aizbildni konkrētam bērnam, vai arī par audžuģimeni. 
ESF 2014. – 2020. gada plānošanas periodā LM īstenoja projektu Nr. 9.2.1.1/15/I/001 “Profesionāla sociālā darba attīstība pašvaldībās” (turpmāk – 9.2.1.1. projekts), kura ietvaros, lai stiprinātu pašvaldību sociālo dienestu sociālo darbinieku profesionālo kompetenci darbā ar ģimenēm un bērniem un darbā ar jauniešiem, tika izstrādātas vairākas metodikas[footnoteRef:74] un to apguvei tika īstenotas speciālistu mācības: [74:  Pieejams: https://www.lm.gov.lv/lv/metodiskie-materiali-0] 

· metodika sociālajam darbam ģimenēm ar bērniem (līdz 2023. gada beigām metodiku apguvuši 235 sociālie darbinieki). Minētā metodika, tai skaitā, paredz darba ar bioloģisko ģimeni turpināšanu arī tajos gadījumos, ja bērns no ģimenes tiek šķirts, ar mērķi veicināt iespējami ātru bērna atgriešanos ģimenē;
· metodika sociālajam darbam ar jauniešiem (līdz 2023. gada beigām metodiku apguvuši 49 sociālie darbinieki). Metodikā vērsta uzmanība arī uz darba specifiku ar jauniešiem ārpusģimenes aprūpē;
· metodika sociālajam darbam ar vardarbībā cietušām un vardarbību veikušām personām (līdz 2023. gada beigām apguvuši 211 sociālie darbinieki);
· metodika sociālajam darbam ar atkarīgām un līdzatkarīgām personām (līdz 2023. gada beigām metodiku apguvuši 144 sociālie darbinieki).
Papildus uzsverams ģimenes asistenta pakalpojuma nozīmīgumu darbā ar ģimenēm, kurās konstatētas dažādas problēmas un pastāv risks, ka bērni varētu tikt pirmreizēji vai atkārtoti šķirti no bioloģiskās ģimenes. Ģimenes asistenta pakalpojums ir izmantojams arī tajos gadījumos, kad ar ģimeni tiek veikts sociālais darbs ar mērķi bērnus iespējami ātri atgriezt ģimenē. Ņemot vērā, ka pašlaik ģimenes asistentu skaits ir nepietiekošs (indikatīvi 170 ģimenes asistenti Latvijā), nav iespējams pakalpojumu nodrošināt visos gadījumos, kad tas ir nepieciešams. Svarīgi ir turpināt attīstīt šī pakalpojuma pieejamību, lai tas tiktu nodrošināts visās pašvaldībās. Prognozējams, ka attīstoties pakalpojumam, ilgtermiņā varētu būt pozitīva fiskālā ietekme (palielinoties sociālajām prasmēm, samazināsies atkarība no pabalstiem, t.sk. samazināsies bērnu izņemšanas no ģimenēm gadījumu skaits).
Augstāk minētā projekta ietvaros tika izstrādāta arī izglītības programma ģimenes asistentu sagatavošanai, un tās ietvaros līdz 2023. gada beigām mācības pabeidza 97 ģimenes asistenti. Savukārt 2025. gadā 4.3.5.4. projekta ietvaros[footnoteRef:75] licencēta izstrādātā izglītības programma un tiek turpinātas ģimenes asistentu mācības, paredzot, ka līdz 2028. gadam tās būs apguvuši vēl 300 ģimenes asistenti.  [75:  Eiropas Savienības fondu 2021. – 2027. gada plānošanas perioda ministrijas ESF+ 4.3.5.4. pasākuma projekta “Profesionāla un mūsdienīga sociālā darba attīstība”.] 


Nozīmīga loma ārpusģimenes aprūpes sistēmā ir ārpusģimenes aprūpes atbalsta centriem. Lai stiprinātu to darbību, pēdējos gados ir veikti vairāki sistēmiski uzlabojumi. Ir ticis ieviests papildu finansējums atbalsta pasākumu nodrošināšanai audžuģimenē vai specializētajā audžuģimenē ievietotā bērna veselības uzlabošanai, attīstībai un prasmju pilnveidošanai, kas paredz papildu finansējumu audžuģimenē ievietota bērna individuālo vajadzību nodrošināšanai, tai skaitā ārstniecības pakalpojumiem, speciālistu konsultācijām, interešu izglītībai un attīstības aktivitātēm, ja nepieciešamais atbalsts nav pieejams vai ir nepietiekams valsts vai pašvaldības finansējuma ietvaros. Tas ir papildus, individuāli piesaistāms finansējums konkrētam bērnam ārpus standarta pakalpojumu “groza”. Ar 2026. gada janvāri izlīdzināts ārpusģimenes aprūpes atbalsta centru sniegto pakalpojumu klāsts aizbildņiem un adoptētājiem, nodrošinot tiem līdzvērtīgu pieeju speciālistu pakalpojumiem (piemēram, psihologa, logopēda un citu speciālistu atbalstam), tādējādi mazinot līdzšinējo nevienlīdzību starp uzņemošo ģimeņu formām.
Papildus tiek īstenoti pasākumi ārpusģimenes aprūpes atbalsta centru darbības un finansēšanas modeļa pilnveidei, tai skaitā, lai nodrošinātu efektīvāku resursu izmantošanu un ilgtspējīgāku atbalsta centru darbību. 

Lai nodrošinātu bērniem, kuri uzauguši ārpusģimenes aprūpē, valsts sniegtā atbalsta pilnveidi, 2024. gadā spēkā stājās grozījumi SPSPL, kas paredz, ka persona, kura atradās ārpusģimenes aprūpē līdz pilngadības sasniegšanai pēc pilngadības sasniegšanas var uzturēties pie tā paša vai cita ārpusģimenes aprūpes pakalpojuma sniedzēja līdz 21 gadu vecumam vai 24 gadu vecumam (atbilstot noteiktajiem kritērijiem). Tāpat arī personas dzīvesvietas pašvaldība ir tiesīga noteikt papildus atbalstu personai pastāvīgas dzīves uzsākšanai. Līdz ar izmaiņām normatīvajā regulējumā, ārpusģimenes aprūpē izaugušajiem bērniem, ir iespēja saņemt plašākas sociālās garantijas un atbalstu, lai tādējādi sekmīgāk spētu sagatavoties pastāvīgai dzīvei un mazinātu iespējamību nonākt sociāli nelabvēlīgos apstākļos. 
Līdz ar grozījumiem SPSPL, 2024. gada 30. aprīlī apstiprināti grozījumi MK 2005. gada 15. novembra noteikumos Nr. 857 "Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās" (turpmāk – MKN 857). MKN 857 iezīmē iespējas ārpusģimenes aprūpē esošo, pilngadību sasniegušo bērnu un adoptēto, kuriem ar tiesas spriedumu atcelta adopcija (turpmāk abi kopā – pilngadību sasniegusī persona), saņemt atbalsta pasākumus, lai nodrošinātu pēc iespējas saudzīgāku un atbalstošāku pilngadību sasniegušā bērna pāreju uz neatkarīgu un patstāvīgu dzīvi. Viens no MKN 857 grozījumu svarīgākajiem virzieniem ir mērķētu atbalsta pasākumu nodrošināšana pilngadību sasniegušam bērnam. Šis jēdziens apzīmē procesu, kura ietvaros tiek izvērtētas pilngadību sasniegušā bērna vajadzības un resursi, lai sniegtu pēc iespējas atbilstošāko un katrā konkrētā situācijā nepieciešamāko atbalsta pasākumu kopumu. 
Sasniedzot pilngadību, ārpusģimenes aprūpē esošās personas ikdiena strauji mainās un visa ikdienas vadība pāriet tikai uz pašu jaunieti, tamdēļ ir ārkārtīgi svarīgi turpināt saņemt no pašvaldības un valsts atbilstošu atbalstu un pakalpojumus, kas šo pāreju padara saudzīgāku, garantē blakusesošas, drošas un atbalstošas pieaugušas personas esamību un  papildus atbalstu jaunās situācijas pieņemšanai un spējai tai pielāgoties.  
Atbalsta pasākumus patstāvīgas dzīves uzsākšanai paredzēts piedāvāt pilngadību sasniegušai personai līdz 21 gada vecuma sasniegšanai vai, ja persona mācās vispārējās izglītības vai profesionālās izglītības iestādē vai studē augstākajā izglītības iestādē, tostarp koledžā, — līdz 24 gadu vecuma sasniegšanai. Vispārējās pamatizglītības un vispārējās vidējās izglītības programmas sevī ietver arī speciālās izglītības programmas, gadījumā, ja pilngadību sasniegusī persona apgūst kādu no tām.

Lai veicinātu bērnu interesēm atbilstošāku adopcijas procesu, atbilstoši BTAL 31. panta trešajā daļā noteiktajam paredzēts izveidot Ārvalstu adopcijas komisiju, kas sniegs bāriņtiesai pēc tās pieprasījuma atzinumu par adopcijas uz ārvalsti atbilstību BTAL noteiktajiem bērna tiesību aizsardzības principiem un bērna labākajām interesēm. 2023. gada 23. septembrī stājās spēkā MK 2023.gada 19.septembra noteikumi Nr.536 “Noteikumi par Ārvalstu adopcijas komisiju”, kas nosaka komisijas izveides kārtību, sastāvu, kompetenci, darba organizāciju un kārtību, kādā tiek pieņemti komisijas lēmumi. Minētajā datumā stājās spēkā arī grozījumi adopcijas kārtībā, kas izstrādāti, lai precizētu ārvalsts adopcijas kārtību attiecībā uz bāriņtiesas kompetenci un veicamajām darbībām komisijas atzinuma saņemšanai, kā arī paredz bāriņtiesas rīcību pēc komisijas atzinuma saņemšanas. Līdz šim LM nav saņemts neviens ārvalsts adoptētāja pieteikums un neviens pieprasījums no bāriņtiesām atzinuma sniegšanai par bērna adopcijas uz ārvalsti atbilstību BTAL noteiktajiem bērna tiesību aizsardzības principiem un bērna labākajām interesēm. 
Nolūkā nodrošināt bērna labākās intereses (ģimenes saišu, identitātes saglabāšanu) BTAL likuma 31. pants papildināts, paredzot, ka situācijā, ja bērnu adoptē viņa radinieks vai ja tiek adoptēts otra laulātā bērns, bērnu var adoptēt uz tādu ārvalsti, kurai nav saistoša 1993. gada 29.maija Hāgas konvencija par bērnu aizsardzību un sadarbību starpvalstu adopcijas jautājumos, kā arī 1989. gada 20. novembra Bērnu tiesību konvencija, kā arī bez Ārvalstu adopcijas komisijas atzinuma.
Civillikuma 175. pantā noteikts, ka adopciju var atcelt tiesa, ja pilngadīgais adoptētais ar adoptētāju vienojušies par adopcijas atcelšanu. Izņēmuma gadījumā adopciju var atcelt arī tad, ja šādas vienošanās nav, taču pilngadīgais adoptētais pierāda, ka adopcijas rezultātā starp adoptētāju un adoptējamo nav izveidojušās patiesas vecāka un bērna attiecības. Atceļot adopciju, tā izbeidzas ar dienu, kad stājies spēkā tiesas spriedums par adopcijas atcelšanu. 2023. gada 1. jūnijā stājušies spēkā grozījumi SPSPL, kas paredz pašvaldības sociālajam dienestam viena mēneša laikā pēc tam, kad saņemta informācija par pilngadīgu personu, kura līdz adopcijas nodibināšanai ir atradusies ārpusģimenes aprūpē un attiecībā uz kuru tiesa ir atcēlusi adopciju līdz 21 gada vecuma sasniegšanai vai, ja tā mācās vispārējās izglītības vai profesionālās izglītības iestādē vai studē augstākajā izglītības iestādē, tostarp koledžā, – līdz 24 gadu vecuma sasniegšanai, ir pienākums izvērtēt šīs personas vajadzības un resursus un tai nepieciešamos atbalsta pasākumus. 
MK 2018. gada 26. jūnija noteikumos Nr.355 “Ārpusģimenes aprūpes atbalsta centra noteikumi” noteikts, ka atbalsta centri adoptētājiem laika periodā no 2022. gada 1. janvāra līdz 2023. gada 31. martam nodrošina sociālā darbinieka konsultācijas. Lai arī turpmāk nodrošinātu atbalstu adoptētāju ģimenēm, 2023. gada 28. martā pieņemti grozījumi minētajos noteikumos, kas arī turpmāk paredz atbalsta centra kompetenci nodrošināt sociālā darbinieka konsultācijas adoptētājiem (līdz 10 konsultācijām gadā vienai ģimenei). Tādējādi nodrošināts, ka adoptētāji arī turpmāk var saņemt sociālā darbinieka konsultācijas dažādu jautājumu risināšanā, nepieciešamības gadījumā sniedzot tūlītēju atbalstu, lai stiprinātu ģimenes, palīdzētu rast risinājumus problēmsituācijām, kā arī veicinātu adoptētāju sadarbību ar valsts, pašvaldības iestādēm un nevalstiskajām organizācijām, kas vistiešākā mērā radīs papildus drošību bērnam palikt ģimenē, nemainot piesaistes personu un aprūpētāju. 
Bāriņtiesu rīcībā lēmuma pieņemšanai par laulāto (personas) atzīšanu par adoptētāju ir atbalsta centru izsniegtā apliecība par mācību programmas apguvi. Minētais dokuments nesniedz ieskatu par potenciālā adoptētāja kompetenču apguvi, mācību laikā apgūtās vielas izpratni, to, vai persona ir motivēta un gatava sadarboties, lūgt un pieņemt palīdzību, ja tāda būs nepieciešama bērnam ienākot ģimenē. Tādējādi 2023. gada 28. martā pieņemti un 2023. gada 30. martā stājušies spēkā grozījumi, kas paredz iesniegt bāriņtiesā adoptētāja raksturojumu un informāciju par mācību programmas apguvi. Bāriņtiesa, tajā skaitā izvērtējot atbalsta centra sagatavoto informāciju, pieņem lēmumu par adoptētāja statusa piešķiršanu, maksimāli izslēdzot iespēju, ka adoptētāji nav sagatavoti bērna aprūpei. 
Atbilstoši Civillikuma 171. panta trešajā daļā noteiktajam bez adoptētāja piekrišanas ziņas par adopciju līdz bērna pilngadībai nav izpaužamas. Adoptētāji ir tie, kuriem ir izvēles tiesības – atklāt vai slēpt adopcijas faktu, ar adopciju saistītos apstākļus un, ja atklāt, tad, kādā vecumā. 2023.gada ietvaros LM aktualizējusi nepieciešamību īstenot darbības, kas vērstas uz jautājumiem, kas skar bērna identitāti, adopcijas fakta atklāšanas nozīmīgumu bērna attīstībā. Veikts normatīvā regulējuma izvērtējums, veikta adoptētāju aptauja, izvērtēti iespējamie turpmākās darbības virzieni attiecīgu izmaiņu ieviešanai, tajā skaitā ieplānots īstenot izglītojošu pasākumu adoptētājiem un potenciālajiem adoptētājiem, sekmējot izpratni par adoptēta bērna identitāti un tās atklāšanas nozīmīgumu bērna labvēlīgai attīstībai. 
LM 2024. gadā īstenoja informatīvu kampaņu par adoptētā bērna identitāti “Saknes ir svarīgas”[footnoteRef:76], kuras rezultātā tika veicināta sabiedrības un adoptētāju (tostarp potenciālo adoptētāju) informētība par adoptētu bērnu tiesībām uz identitātes saglabāšanu, nodrošinot kultūras, valodas un sava vārda saglabāšanas iespējas, kā arī veicinot izpratni par adoptēta bērna tiesībām zināt savu pagātni, izcelsmi, nodrošinot bērna vecumam un briedumam atbilstošu komunikāciju par šīm tēmām. Kampaņas ietvaros tika sagatavots informatīvs un uzmanību piesaistošs saturs, lai izglītotu sabiedrību un mazinātu aizspriedumus par adoptētiem bērniem. [76:  https://www.lm.gov.lv/lv/media/27816/download?attachment ] 

LM 2023. gadā veica pētījuma "Ārpusģimenes aprūpes sistēmas pilnveides iespējas", kura mērķis bija veikt ārpusģimenes aprūpes un adopcijas sistēmas pilnveides iespēju izpēti, identificējot sistēmas trūkumus, veicot ārvalstu labās prakses analīzi un sniedzot priekšlikumus sistēmas pilnveidei. Pētījuma izstrādātāji, atbilstoši pētījuma uzdevumiem, snieguši vairākus priekšlikumus, kas tajā skaitā attiecas uz aizbildņu, audžuģimeņu, specializēto audžuģimeņu un adoptētāju mācību programmu pilnveidi, to īstenošanas kvalitāti, minēto mācību programmu saskaņošanu, metodiskā atbalsta nodrošināšanu ārpusģimenes aprūpes atbalsta centriem, kā arī sniegti citi secinājumi un priekšlikumi ārpusģimenes aprūpes sistēmas pilnveidei. LM balstoties uz saņemtajiem priekšlikumiem, ir veikusi darbības, prioritizējot tos, un daļu ieviesusi vai uzsākusi darbu pie to ieviešanas.
 
 
[bookmark: _Hlk234490141]Nākotnes izaicinājumi

`	1. Bērna identitātes aizsardzības un tās stiprinošu pasākumu un aktivitāšu īstenošana (bērna adopcijas gadījumā).
2. Bērnam piemērotākās ģimenes izvēle, balstoties uz attiecīgās ģimenes spējām apmierināt konkrētā bērna vajadzības (rīcības virziena aktualizēšana, ārvalstu pieredzes izpēte).
3. Ģimeniskā vidē balstītas aprūpes stiprināšana, veicinot jaunu audžuģimeņu piesaisti un esošo noturību, stiprinot ārpusģimenes aprūpes atbalsta centru kapacitāti un pārejot uz ilgtspējīgu, pakalpojuma reālajām izmaksām atbilstošu finansēšanas modeli, kā arī uzlabojot ārpusģimenes aprūpes atbalsta centru sadarbību ar sociālajiem dienestiem un bāriņtiesām, lai nodrošinātu vienmērīgu un kvalitatīvu pakalpojumu pieejamību uzņemošajām ģimenēm un adoptētājiem, un ārpusģimenes aprūpē esošajiem bērniem visā Latvijā.
4. Vienotas un pēctecīgas sistēmas izveide pārejai no ārpusģimenes aprūpes uz patstāvīgu dzīvi, nodrošinot savlaicīgu un individualizētu jauniešu sagatavošanu, koordinētu starpinstitūciju sadarbību un ilgtermiņa atbalstu pēc pilngadības sasniegšanas.


6. Materiālais atbalsts, sociālais nodrošinājums un nodarbinātība

2024. gadā 26,6 % no visām Latvijas mājsaimniecībām bija mājsaimniecības ar bērniem, t.sk. 6,3% mājsaimniecību veidoja pāri ar vienu bērnu, 6,1 % – pāri ar diviem bērniem, 2,0 % – pāri ar trim vai vairāk bērniem un 4,2 % mājsaimniecību veidoja viens pieaugušais ar bērniem. 
2023. gadā visaugstākie rīcībā esošie ienākumi bija pāriem ar vienu bērnu (935 euro uz vienu mājsaimniecības locekli mēnesī), bet viszemākie – mājsaimniecībām ar vienu pieaugušo ar bērniem (593 euro uz vienu mājsaimniecības locekli mēnesī) un pāriem ar trim vai vairāk bērniem (634 euro uz vienu mājsaimniecības locekli mēnesī). Nabadzības riskam visvairāk ir pakļautas mājsaimniecības ar vienu pieaugušo ar apgādībā esošiem bērniem, 2023. gadā sasniedzot 30,4 %. Starp mājsaimniecībām ar diviem pieaugušajiem ar trim vai vairāk apgādībā esošiem bērniem nabadzības riskam 2023. gadā bija pakļauti 20,8 % un starp mājsaimniecībām ar diviem pieaugušiem ar diviem apgādībā esošiem bērniem – 9,1 %. Savus ikdienas izdevumus visgrūtāk bija segt mājsaimniecībām ar vienu pieaugušo ar bērniem. Salīdzinot ar citām mājsaimniecībām ar bērniem, starp mājsaimniecībām ar vienu pieaugušo ar bērniem bija ievērojami lielāks to mājsaimniecību īpatsvars, kas 2024. gadā nevarēja atļauties segt pēkšņus neparedzētus izdevumus 510 euro apmērā (54,3 %), nomainīt nolietotās vai bojātās mēbeles (22,2 %), regulāri piedalīties atpūtas aktivitātēs, kas saistītas ar naudas izmaksām (20,1 %), savām vajadzībām lietot vieglo auto (17,0 %), nelielu naudas summu tērēt tikai sev (13,8 %), novalkātās drēbes nomainīt pret jaunām (nevis lietotām) (10,4 %) un uzturēt mājokli pietiekami siltu (7,6 %). Kaut arī daļa mājsaimniecību ar grūtībām sedz ikdienas izdevumus un naudas trūkuma dēļ nespēj nodrošināt iepriekš minētās lietas, ir būtiski, lai bērniem tiktu nodrošināts nepieciešamais. 2024. gadā gandrīz visas mājsaimniecības saviem bērniem (līdz 15 gadu vecumam) nodrošināja iespēju vismaz reizi dienā ēst svaigus augļus vai dārzeņus, gaļas, zivju vai līdzvērtīgu veģetāro ēdienu un savā mājoklī paredzēt piemērotu vietu mācībām un mājasdarbu veikšanai. Savukārt visnotaļ liela daļa mājsaimniecību saviem bērniem nevarēja nodrošināt iespēju piedalīties regulārās atpūtas aktivitātēs, laiku pa laikam uzaicināt bērnu draugus spēlēties un ieturēt maltīti un katru gadu vismaz vienu nedēļu doties brīvdienās ārpus mājām. Pāriem ar trim vai vairāk bērniem un viena pieaugušā mājsaimniecībām ar bērniem minētās iespējas vairāk liedza finansiāli apsvērumi, bet pāriem ar vienu bērnu — citi iemesli nevis naudas trūkums, piemēram, bērns vēl nebija pietiekami liels, lai aktīvi rotaļātos ar citiem, vai arī vecāki izvēlējās bērnu audzināt viņam individuāli radītā vidē[footnoteRef:77]. [77:  https://stat.gov.lv/system/files/publication/2025-08/Nr_05_Berni_Latvija_2025_%2825_00%29_LV_EN.pdf] 

Viens no Latvijas izvirzītajiem stratēģisko mērķu indikatoriem, lai sekmētu iedzīvotāju sociālo iekļaušanu, mazinot ienākumu nevienlīdzību un nabadzību, ir līdz 2027. gadam samazināt par 4,3 procentpunktiem nabadzības riskam pakļauto bērnu (vecuma grupā 0-17 gadi) īpatsvaru līdz 11,5% (2018.gadā šis īpatsvars bija 17,5%, 2019.gadā - 15,8%, 2024.gadā - 13,5%).[footnoteRef:78],[footnoteRef:79]  [78:  Latvijas Nacionālais attīstības plāns 2021.–2027. gadam, apstiprināts ar 2020. gada 2. jūlija Latvijas Republikas Saeimas lēmumu nr. 418/Lm13, NAP2027.PDF]  [79:  Sociālās aizsardzības un darba tirgus politikas pamatnostādnes 2021.-2027. gadam, apstiprinātas Ministru kabinetā 2021.gada 1.septembrī, rīkojums nr.616, (prot. Nr. 58 37. §), Par Sociālās aizsardzības un darba tirgus politikas pamatnostādnēm 2021.–2027. gadam] 

Savukārt kā politikas rezultāti, kas sasniedzami līdz 2027. gadam, Sociālās aizsardzības un darba tirgus politikas pamatnostādnēs 2021.-2027.gadam noteikti: 
1) par 7,8 procentpunktiem palielināt sociālo transfertu ietekmi uz bērnu nabadzības riska mazināšanu;
2) par 3,7 procentpunktiem samazināt bērnu īpatsvaru zem minimālā ienākumu līmeņa (40% no mediānas, ekvivalences skala 1, 0.7). Tas nozīmē, ka Latvijas bērnu īpatsvars zem minimālā ienākumu līmeņa līdz 2027.gadam samazināsies līdz 5 %.

Eiropas sociālo tiesību pīlāra rīcības plānā[footnoteRef:80] ietvertais mērķrādītājs “Bērnu nabadzības vai sociālās atstumtības mazināšana” atbilst Bērnu, jaunatnes un ģimenes attīstības pamatnostādņu 2022.–2027. gadam[footnoteRef:81] virsmērķim: “bērniem, jauniešiem un ģimenēm atbalstoša sabiedrība, kas veicina ģimeņu labklājību, moderni un pieejami agrīnā atbalsta un intervences pakalpojumi, kas sekmē bērnu un jauniešu veselīgu attīstību un vienlīdzīgas iespējas, mazina nabadzības un sociālās atstumtības riskus bērniem, jauniešiem un ģimenēm, nodrošinot valsts kopīgu izaugsmi.” [80: Komisijas paziņojums Eiropas Parlamentam, padomei, Eiropas Ekonomikas un sociālo lietu komitejai un reģionu komitejai “Eiropas sociālo tiesību pīlāra rīcības plāns”, COM(20121) 102 final, eur-lex.europa.eu/legal-content/LV/TXT/HTML/?uri=CELEX:52021DC0102]  [81:  Apstiprinātas Ministru kabinetā 2022.gada 21.decembrī, rīkojums nr. 967 (prot. Nr. 66 56. §), Par Bērnu, jaunatnes un ģimenes attīstības pamatnostādnēm 2022.–2027. gadam] 

Saskaņā ar ES Statistikas biroja (Eurostat) 2025. gada datiem[footnoteRef:82] Latvijā 17,6% bērnu dzīvoja nabadzībā un sociālajā atstumtībā. Salīdzinot ar 2023. gada datiem, tas ir par 2,7 procentpunktiem mazāk, kad nabadzībā un sociālajā atstumtībā dzīvojošo bērnu īpatsvars bija 20,3%. Tajā pašā laikā 2023. gadā nabadzībā un sociālajā atstumtībā dzīvojošo bērnu īpatsvars ir par 1,9 procentpunktiem zemāks nekā 2022. gadā, kad tas bija 19,8%, un par 2,2 procentpunktiem zemāks nekā 2021. gadā, kad tas bija 20,1%. Ievērojot minēto, var secināt, ka Latvija virzās vēlamajā virzienā attiecībā uz bērnu nabadzības un sociālās atstumtības mazināšanu. [82:  Bērni (kas jaunāki par 18 gadiem), kas pakļauti nabadzības vai sociālās atstumtības riskam – ES2030 mērķis, Online data code: tepsr_lm412, [tepsr_lm412] Children (aged less than 18) at risk of poverty or social exclusion - EU2030 target] 


Latvijā ir izveidota sociālās aizsardzības sistēma, kas aizsargā iedzīvotājus īslaicīga ienākumu zaudējuma gadījumā (slimība, maternitāte, paternitāte, bērna kopšana), nodrošina iztikas līdzekļus pēc darba dzīves pārtraukšanas (pensionējoties), daļēji vai pilnībā zaudējot darbspējas, ciešot nelaimes gadījumā darbā u.c. Savukārt, ģimenes vai personas, kurām finanšu līdzekļi ir nepietiekami ikdienas vajadzību nodrošināšanai un kuru ienākumi ir zemāki par valstī noteikto trūcīgās personas līmeni, var vērsties pēc palīdzības pašvaldībā.
Valsts sociālās apdrošināšanas sistēmas būtība ir apdrošināt personas risku zaudēt darba ienākumus sakarā ar sociālā riska (apdrošināšanas gadījuma) iestāšanos. Tas nozīmē, ka sociālās apdrošināšanas sistēmas ietvaros personai tiek izmaksāts sociālās apdrošināšanas pabalsts, kas sedz daļu no personas gūtajiem ienākumiem, kādi tai bija sociālā riska iestāšanās brīdī un kurus tā nespēj iegūt sociālā riska iestāšanās dēļ. Priekšnoteikums valsts sociālās apdrošināšanas pabalstu saņemšanai ir valsts sociālās apdrošināšanas iemaksu veikšana. Sociālās apdrošināšanas iemaksas tiek veiktas un sociālās apdrošināšanas pabalsti tiek finansēti no speciālā budžeta.
Līdz ar bērna ienākšanu ģimenē valsts ir paredzējusi atbalstu gan dažādu pakalpojumu, gan arī valsts sociālās apdrošināšanas un valsts sociālo pabalstu veidā. Savukārt, ģimenes vai personas, kurām finanšu līdzekļi ir nepietiekami ikdienas vajadzību nodrošināšanai un kuru ienākumi ir zemāki par valstī noteikto trūcīgās personas līmeni, var vērsties pēc palīdzības pašvaldībā.
Savukārt valsts sociālie pabalsti ir valsts atbalsts naudas izmaksu veidā, kuru saņem pie noteiktām iedzīvotāju grupām piederīgas personas. Valsts sociālie pabalsti tiek izmaksāti no valsts pamatbudžeta. Tie nav saistīti ne ar iepriekšēju iemaksu veikšanu, ne arī individuālu personas vajadzību un resursu izvērtējumu. Šādus pabalstus nereti sauc par universāliem pabalstiem. Valsts pabalsti tiek finansēti no valsts pamatbudžeta.
Valsts sociālie pabalsti, papildinot valsts sociālās apdrošināšanas sistēmu, pamatā tiek piešķirti ģimenēm ar bērniem (tai skaitā audžuģimenēm, aizbildņiem un adoptētājiem) un personām ar invaliditāti. Valsts sociālo pabalstu likums paredz:
1. 11 regulāri izmaksājamus valsts sociālos pabalstus (ģimenes valsts pabalsts, bērna kopšanas pabalsts, pabalsts aizbildnībā esoša bērna uzturēšanai, atlīdzība par aizbildņa pienākumu pildīšanu, atlīdzība par audžuģimenes pienākumu pildīšanu, pabalsts transporta izdevumu kompensēšanai personām ar invaliditāti, kurām ir apgrūtināta pārvietošanās, valsts sociālā nodrošinājuma pabalsts, atlīdzība par adoptējamā bērna aprūpi, bērna ar invaliditāti kopšanas pabalsts; pabalsts personai ar invaliditāti, kurai nepieciešama kopšana, bērna adopcijas pabalsts);
1. 3 vienreiz izmaksājamus valsts sociālos pabalstus (bērna piedzimšanas pabalsts, apbedīšanas pabalsts, atlīdzība par adopciju). 
Gan valsts sociālo pabalstu, gan sociālās apdrošināšanas pabalstu izmaksu veic Valsts sociālās apdrošināšanas aģentūra. Valsts sociālie pabalsti tiek finansēti no valsts pamatbudžeta, un līdz ar to šo pabalstu apmērs ir atkarīgs no valsts finansiālajām iespējām un politiski pieņemtiem lēmumiem. Valsts sociālie pabalsti kopumā ir uzskatāmi par universāli izmaksājamiem pabalstiem, nevērtējot pabalsta saņēmēja (vai mājsaimniecības) ienākumu situāciju, kā tas ir, piemēram, lemjot par sociālās palīdzības piešķiršanu, taču tie ir mērķēti uz noteiktām iedzīvotāju grupām, kuras dažādu iemeslu var būt pakļautas nabadzības riskam. 
Vairākās jomās ir notikušas vai tiek plānotas nozīmīgas reformas, lai atbalstītu bērnus, kuriem tas nepieciešams, un veicinātu sociālās atstumtības mazināšanu un nabadzības apkarošanu. Tālāk tekstā izceltas dažas nozīmīgākās aktivitātes. 
LM no 2023. gada 1. jūlija īstenojusi minimālo ienākumu līmeņa reformu, uzlabojot minimālo ienākumu sistēmu, lai atbalstītu trūcīgākos iedzīvotājus. Minimālo ienākumu līmeņa reformas pamatā ir:
· pāreja no minimālā ienākuma skaitliskās vērtības euro izteiksmē uz procentuālo vērtību no mājsaimniecību rīcībā esošo ienākumu mediānas – statistiskā rādītāja, kas raksturo novērojumu, kas sagrupēti no zemākās vērtības līdz augstākajai, centra vērtību (sadalījuma viduspunktu) -, proti, minimālo ienākumu sliekšņa zemākās iespējamās robežas noteikšanu un nostiprināšanu tiesību aktos ne zemāku kā 20% no ienākumu mediānas apmēra. Minimālie ienākumu slieksnis attiecas uz valsts sociālā nodrošinājuma pabalsta saņēmējiem, minimālās vecuma, invaliditātes un apgādnieka zaudējuma pensijas saņēmējiem, sociālās palīdzības pašvaldībā saņēmējiem, kā arī pabalstiem pilngadību sasniegušam bārenim un bez vecāku gādības palikušajam bērnam pēc ārpusģimenes aprūpes (institūcijā, audžuģimenē vai pie aizbildņa) beigšanās;
· ikgadēja minimālo ienākumu sliekšņa pārskatīšanas mehānisma ieviešana no 2023. gada. Mehānisms tiek balstīts uz ienākumu mediānas izmaiņām, kas saistītas ar faktiskajiem sociālekonomiskajiem rādītājiem, vienlaikus nemazinot ienākumu sliekšņa apmēru ienākumu mediānas samazinājuma gadījumā.
No 2025. gada 1. janvāra paaugstināts garantēto minimālo ienākumu slieksnis no 20 procentiem līdz 22 % no minimālo ienākumu mediānas (no 2025. gada 1. janvāra (166 euro pirmajai vai vienīgajai personai mājsaimniecībā (līdz šim 137 euro) un 116 euro pārējām personām mājsaimniecībā (līdz šim 96 euro)).
No 2023.gada 1.janvāra vecāku pabalsta izmaksas periods pagarināts par vienu mēnesi, un no šī perioda katram vecākam ir individuālas tiesības būt apmaksātā bērna kopšanas atvaļinājumā 2 mēnešus, kurus nevar nodot otram vecākam – tā ir vecāku pabalsta nenododamā daļa atbilstoši Eiropas Parlamenta un Padomes 2019. gada 20. jūnija direktīvas 2019/1158 par darba un privātās dzīves līdzsvaru vecākiem un aprūpētājiem prasībām. Vecāku pabalsta nenododamā daļa ir apmaksāta, to var izmantot elastīgi pa daļām līdz bērna 8 gadu vecumam, un abi vecāki to var izmantot arī vienlaicīgi.
No 2025.gada 1.janvāra ir pārskatīts vecāku pabalsta apmērs strādājošajiem. Proti, vecāku pabalsta saņēmējam, kurš bērna kopšanas laikā ir nodarbināts un neatrodas bērna kopšanas atvaļinājumā vai bērna kopšanas laikā gūst ienākumus kā pašnodarbinātais, 2025. gadā vecāku pabalstu izmaksā 75% (iepriekš 50%) apmērā no piešķirtā vecāku pabalsta apmēra. Savukārt bērna ar invaliditāti kopšanas pabalsts no 2025. gada 1. janvāra paaugstināts par 100 euro, proti, no līdzšinējiem 313,43 euro mēnesī līdz 413,43 euro mēnesī.
Vienlaikus 2025. gadā palielināts apgādnieka zaudējuma pensijas apmērs mirušās sociāli apdrošinātās personas  bērniem. Pensijas apmērs katram bērnam nedrīkst būt mazāks par MK noteikto minimālo apmēru. Apgādnieka zaudējuma pensijas minimālais apmērs no 2025. gada 1. janvāra katram bērnam līdz sešu gadu vecumam (ieskaitot) – 189,00 euro (iepriekš – 157,00 euro); no septiņu gadu vecuma  – 226,00 euro (iepriekš 188,00 euro). 
No 2024. gada 1. janvāra ir paaugstināta piemaksa pie ģimenes valsts pabalsta par bērnu ar invaliditāti. Piemaksas apmērs 160 euro mēnesī (iepriekš –106,72 euro), vienlaikus palielināts arī valsts atbalsts ar celiakiju slimiem bērniem – no 106,72 euro uz 160 euro.
No 2025. gada 1. janvāra palielināts valsts finansiālais atbalsts ģimenēm, kurās aug bērns ar ļoti smagu invaliditāti (bērnam ar invaliditāti ir VDEĀVK atzinums par īpašas kopšanas nepieciešamību), tādējādi nodrošinot papildu finansiālo atbalstu un sekmējot ģimeņu iespējas nodrošināt papildu aprūpi bērna ļoti smago funkcionēšanas ierobežojumu dēļ. Pabalsta apmērs 413,43 euro mēnesī (iepriekš –313,43 euro).
[bookmark: _Hlk237340670]
Saskaņā ar normatīvajos aktos noteikto, situācijās, kad bērns dzīvo šķirti no viena vai abiem vecākiem, vecākiem saglabājas pienākums maksāt bērnam uzturlīdzekļus, vismaz MK noteiktajā minimālajā apmērā. Atzīmējams, ka pēdējos gados, pieaugot minimālās algas apmēram ir palielinājies arī minimālo uzturlīdzekļu apmērs, ko vecākam jāmaksā par bērnu situācijās, kad bērns dzīvo šķirti no vecāka. Proti 2025. gadā minimālo uzturlīdzekļu apmērs bija 185 euro par bērnu līdz 7 gadu vecumam un 222 euro par bērnu no 7 līdz 18 gadu vecumam, kas salīdzinot ar 2021. gadu ir palielinājušies par 60 euro bērnam līdz 7 gadu vecumam (iepriekš bija 125 euro) un 72 euro par bērnu no 7 līdz 18 gadu vecumam (iepriekš bija 150 euro). 
Vienlaikus pakāpeniski tiek rasta iespēja palielināt arī no UGF izmaksāto uzturlīdzekļu apmērs bērnam tā vecāka vietā, kurš labprātīgi nemaksā uzturlīdzekļus. 2025. gadā par bērnu līdz 7 gadu vecumam UGF izmaksāja 125 euro un par bērnu no 7 līdz 18 gadu vecumam 150 euro, attiecīgi 2021. gadā UGF izmaksāto uzturlīdzekļu apmērs bija 107,50 euro par bērnu līdz 7 gadu vecumam un 129 euro par bērnu no 7 līdz 18 gadu vecumam. 
No CSP apkopotās informācijas secināms, ka 2010. gadā bērnu skaits par kuriem UGF izmaksāja uzturlīdzekļus bija 22 795 tūkstoši bērnu, 2023. gadā – 34 902 tūkstoši bērnu un 2024. gadā – 33 878 tūkstoši bērnu. 2025. gada izskaņā aktīva uzturlīdzekļu izmaksa bija 33 291 tūkstošiem bērnu. Secināms, ka bērnu skaits, kuriem UGF administrācija nodrošina valsts garantētos uzturlīdzekļus desmit gadu periodā ir pieaudzis. UGF reģistrēto parādnieku skaits 2010. gadā – 22 929, 2023. gadā – 41 959, 2024. gadā – 42 295 parādnieki[footnoteRef:83] un 2025. gadā – 42 485 parādnieki.  [83:  Bērni Latvijā 2025, pieejams: https://stat.gov.lv/system/files/publication/2025-08/Nr_05_Berni_Latvija_2025_%2825_00%29_LV_EN.pdf ] 

Vienlaikus, lai nodrošinātu UGF izmaksāto uzturlīdzekļu parādu, TM un UGF administrācija pastāvīgi strādā pie normatīvā regulējuma pilnveides, lai nodrošinātu pēc iespējas efektīvākus līdzekļus parāda atmaksas valstij nodrošināšanai. Viens no mehānismiem paredz parādnieka tiesības labprātīgi vienoties ar UGF administrāciju par parāda apmaksas uzsākšanu ar vieglākiem nosacījumiem. Tāpat normatīvais regulējums ir papildināts ar dažādiem ierobežojošiem mehānismiem personai, kurai ir izveidojies parāds par UGF izmaksātajiem uzturlīdzekļiem vecāka vietā. 

No 2024. gada 1. februāra stājās spēkā grozījumi MK 2021. gada 22. jūnija noteikumos Nr. 414 "Braukšanas maksas atvieglojumu noteikumi", paredzot, ka bērniem bāreņiem un bez vecāku gādības palikušiem bērniem, kuri atrodas audžuģimenē, aizbildnībā vai bērnu aprūpes institūcijā, ir tiesības ar 100 % braukšanas maksas atvieglojumu (bez maksas) izmantot ne tikai reģionālās nozīmes, bet arī valstspilsētu sabiedrisko transportu. Tādējādi šai bērnu grupai tika nodrošinātas vienotas mobilitātes iespējas visā valsts teritorijā, mazinot finansiālos šķēršļus izglītības, veselības aprūpes un citu pakalpojumu pieejamībai.
Savukārt ar MK 2024. gada 19. marta noteikumiem Nr. 182 „Grozījums Ministru kabineta 2021. gada 22. jūnija noteikumos Nr. 414 „Braukšanas maksas atvieglojumu noteikumi”” tika precizēts šo atvieglojumu saņēmēju loks, nosakot, ka 100 % braukšanas maksas atvieglojums ir piemērojams arī augstskolu un koledžu studentiem no minētajām personu grupām līdz 24 gadu vecuma sasniegšanai.
Vienlaikus tika saglabāts valsts atbalsts pirmsskolas vecuma bērniem, kuriem ir tiesības bez maksas izmantot reģionālās nozīmes sabiedrisko transportu, tādējādi veicinot ģimeņu mobilitāti un samazinot transporta izmaksas ģimenēm ar maziem bērniem. Tāpat turpina darboties braukšanas maksas atvieglojumi Latvijas Goda ģimenes apliecības ("Goda ģimene") lietotājiem – daudzbērnu ģimeņu locekļiem un ģimenēm, kurās aug bērns ar invaliditāti. Šīm personu grupām tiek nodrošināta 50 % atlaide vienreizējām biļetēm un 40 % atlaide abonementa biļetēm reģionālās nozīmes sabiedriskajā transportā, savukārt Latvijas Goda ģimenes apliecības lietotājiem, kuri mācās vispārējās, profesionālās vai augstākās izglītības iestādēs, tiek piemērota 90 % braukšanas maksas atlaide reģionālās nozīmes sabiedriskajā transportā.


6.1. Bērnu un jauniešu nodarbinātība

Attiecībā uz bērnu nodarbinātību, atzīmējams, ka katrs piektais bērns (20,1 %) savas pirmās darba gaitas uzsāk 13–17 gadu vecumā, par ko liecina Valsts ieņēmumu dienesta informācija par 2023. gadu, proti 2023. gadā bija nodarbināti 20 488 bērni, kas ir par 441 bērnu vairāk kā 2022. gadā. Valsts ieņēmumu dienesta dati liecina, ka, palielinoties bērna vecumam, kļūst garāks arī darba līguma vidējais ilgums. 2023. gadā 13 gadus veciem bērniem vidējais darba līguma periods bija 19 dienas, savukārt 17 gadus veciem bērniem tas sasniedza 55 dienas. Iespēja strādāt attālināti bija salīdzinoši nelielai daļai jauniešu vecumā no 15 līdz 24 gadiem. 2024. gadā iespēja strādāt no mājām bija 12,2 % jauniešu, 2023. gadā šāda iespēja bija 8,5 % jauniešu, 2022. gadā – 8,8 % un 2021. gadā – 14,8 % jauniešu. 
NVA atbalstu darba meklēšanai nodrošina personām no 15 gadu vecuma, tomēr kopumā jaunieši vecumā no 15 līdz 17 gadiem parasti tiek profilēti papildus kvalifikācijas un prasmju iegūšanai. Savukārt bērni, kas jaunāki par 15 gadiem un viņu vecāki NVA var saņemt bezmaksas karjeras konsultācijas gan klātienē, gan attālināti[footnoteRef:84]. Papildus NVA karjeras konsultanti regulāri tiek aicināti uz jauniešiem paredzētām aktivitātēm, kurus īsteno skolas, pašvaldības un nevalstiskās organizācijas, tādu pasākumu ietvaros kā ēnu dienas, karjeras nedēļa, digitālā nedēļa u.c. pasākumi.  [84:  https://www.nva.gov.lv/lv/karjeras-konsultacijas] 

Lai nodrošinātu mērķētu un efektīvu atbalstu darba meklēšanā, NVA veic bezdarbnieku profilēšanu. Profilēšanas ietvaros tiek izvērtētas personas iespējas atrast darbu, prasmes, darba pieredze, motivācija iesaistīties darba meklēšanas procesā, kā arī citi nodarbinātību ietekmējošie faktori. Balstoties uz profilēšanas rezultātiem, bezdarbnieks tiek iekļauts atbilstošā profilēšanas grupā un sadarbībā ar NVA konsultantu tiek izstrādāts individuālais darba meklēšanas atbalsta plāns. Tajā tiek noteikti klientam piemērotākie aktīvās nodarbinātības pasākumi un darba meklēšanas aktivitātes, konsultāciju biežums un nepieciešamais atbalsts sekmīgai integrācijai darba tirgū. Profilēšanas mērķis ir nodrošināt, ka katrs klients saņem viņa situācijai un vajadzībām atbilstošākos pakalpojumus, tādējādi veicinot ātrāku un ilgtspējīgāku atgriešanos nodarbinātībā. Atsevišķi pasākumi, kuros tiek sniegts atbalsts darba vietu izveidei (piemēram, subsidētās nodarbinātības pasākumi, darbam nepieciešamo iemaņu iegūšana NVO), minimālā vecuma robeža dalībai pasākumos ir augstāka – sākot no 18 gadiem.
Galvenie izaicinājumi, ar kuriem jaunieši sastopas darba tirgū, ir darba pieredzes trūkums, prasmju vai iegūtās izglītības neatbilstība darba tirgus vajadzībām, ierobežotas nodarbinātības iespējas atsevišķos reģionos, kā arī grūtības pārejā no izglītības sistēmas uz darba vidi. Papildu izaicinājumus rada digitalizācijas un tehnoloģiju attīstības radītās pārmaiņas, kas prasa arvien augstāku kvalifikāciju un spēju pielāgoties mainīgajām darba tirgus prasībām. LM ik gadu sagatavo pārskatu par jauniešu situāciju darba tirgū, kurā sniedz detalizētu informāciju par jauniešu nodarbinātības un bezdarba rādītājiem, kā arī dalību NVA pasākumos[footnoteRef:85].   [85:  https://www.lm.gov.lv/lv/parskati-par-merka-grupam-darba-tirgu] 

2025. gada decembrī NVA uzskaitē atradās 462 jaunieši vecumā 15-19 gadi (1,1 % no kopējā reģistrēto bezdarbnieku skaita), no tiem 51 % bija sievietes un 49 % - vīrieši. Jauniešus ar nepietiekamu izglītības līmeni NVA primāri virza atpakaļ izglītības sistēmā darba tirgum atbilstošo prasmju un kvalifikācijas iegūšanai, kas sniedz ilgtermiņa perspektīvu un iespējas visa darba mūža garumā iesaistīties labāk apmaksātās darba vietās. Kopumā gadā vidēji 9 000 - 11 000 jauniešu vecumā 15 - 29 gadi piedalās NVA atbalsta pasākumos, un finansējums šo pasākumu īstenošanai katru gadu veido indikatīvi 6 – 8 milj. euro jeb 14 – 16 % no kopējā nodarbinātības atbalsta pasākumu finansējuma gadā. Tāpat katru gadu NVA organizē Latvijas mēroga pasākumus un kampaņas, kuru ietvaros arī jaunieši aktīvi piedalās, piemēram, karjeras nedēļas, digitālo prasmju nedēļas, atvērto durvju dienas personām ar invaliditāti, vakanču gadatirgi u.c. informatīvie pasākumi gan klātienē, gan tiešsaistē, piemēram, tikšanās ar potenciālajiem darba devējiem.  
Galvenais NVA atbalsta pasākums, kas palīdz bērniem, kas vēl mācās skolā iegūt sākotnējās prasmes darba tirgū ir Skolēnu vasaras nodarbinātība, kura ietvaros skolēniem tiek piedāvāta iespēja iegūt pirmo darba pieredzi vasaras brīvlaikā. Pasākuma mērķis ir sniegt skolēniem praktisku atbalstu karjeras vadības prasmju attīstībai, dot ieskatu darba pasaulē un darba tirgus funkcionēšanas pamatprincipos, iepazīt darba līguma attiecības, apgūt darba drošības pamatprasības, pilnveidot prezentācijas, komunikācijas, sadarbības, organizatoriskās, plānošanas un citas prasmes, iemācīt atbildību par darba rezultātu, palīdzēt organizēt savu laiku un sadzīvi, sniegt noderīgas atziņas izmantošanai tālākajos karjeras izglītības procesos. Skolēnu vasaras nodarbinātības pasākums norisinās katru gadu no 1. jūnija līdz 31. augustam. Piedalīties pasākumā var skolēni vecumā no 15 līdz 20 gadiem (ieskaitot), kuri iegūst izglītību vispārējās, speciālās vai profesionālās izglītības iestādēs. Skolēns pasākumā vidēji tiek nodarbināts vienu mēnesi. Skolēna mēneša atalgojums par pilnu nostrādātu darba laiku ir ne mazāks par valstī noteiktās minimālās mēnešalgas apmēru un NVA līdzfinansē 50% no minimālās algas, savukārt algas otru pusi un nodokļu daļu finansē darba devējs. 2024. gadā NVA īstenotie nodarbinātības pasākumi vasaras brīvlaikā norisinājās trīs mēnešus, un tajos piedalījās 10 405 dalībnieki, kas ir par 2,6 % vairāk nekā 2023. gadā un par 6,7 % vairāk nekā 2022. gadā. Meitenes ievērojami aktīvāk par zēniem iesaistījās nodarbinātības pasākumos vasaras brīvlaikā – 2024. gadā no visiem vasaras brīvlaikā nodarbinātajiem 56,7 % bija meitenes un 43,3 % – zēni[footnoteRef:86]. [86:  Bērni Latvijā 2025. Pieejams: https://stat.gov.lv/system/files/publication/2025-08/Nr_05_Berni_Latvija_2025_%2825_00%29_LV_EN.pdf. ] 

Vislielākais darba samaksu saņēmušo bērnu īpatsvars bija Latgalē (24,3 %) un Kurzemē (23,6 %), bet vismazākais – Rīgā (16,9 %). 2024. gada vasarā skolēnu nodarbinātības pasākumus īstenoja 708 darba devēji, piedāvājot skolēniem 5 884 darba vietas 218 dažādās profesijās. Jāpiebilst, ka 229 darba devēji bija jauni NVA sadarbības partneri un pirmo reizi piedalījās skolēnu vasaras nodarbinātības pasākuma īstenošanā, savukārt atkārtoti skolēnu vasaras pasākumu īstenoja 479 darba devēji.
Savukārt 2025. gada vasarā skolēnu vasaras nodarbinātības pasākumus īstenoja jau 830 darba devēji, izveidojot skolēniem 7 173 darba vietas 254 dažādās profesijās – no palīgstrādnieka, pārdevēja palīga, sezonas strādnieka un preču izvietotāja līdz grafikas dizainera, programmētāja, datu bāžu administratora, informācijas sistēmu uzturētāja, korespondenta un finanšu speciālista profesijām. 2025. gada vasarā 311 darba devēji bija jauni NVA sadarbības partneri un pirmo reizi piedalījās skolēnu vasaras nodarbinātības pasākumu īstenošanā, savukārt atkārtoti skolēnu vasaras pasākumu īstenoja 519 darba devēji.
Darba devēju izveidotajās darba vietās darba pieredzi ieguva 10 018 skolēni (unikālās personas), to skaitā 203 skolēni ar invaliditāti. Kopējais skolēnu dalību skaits pasākumā 2025. gada vasaras mēnešos bija 11 127 (gadījumā, ja ir brīvas darba vietas, skolēni var pieteikties dalībai atkārtoti vēl uz vienu mēnesi). Vislielākā skaitā skolēni 2025. gada vasarā bija nodarbināti izmitināšanas un ēdināšanas uzņēmumos (2 922 bērni), valsts pārvaldes iestādēs (2 528 bērni), vairumtirdzniecības un mazumtirdzniecības uzņēmumos (1 699 bērni), apstrādes rūpniecībā (976 bērni), kā arī mākslas, izklaides un atpūtas uzņēmumos un iestādēs (418 bērni) [footnoteRef:87]. Pasākums tiek īstenots sadarbībā ar darba devējiem visā Latvijā. [87:  https://www.nva.gov.lv/lv/jaunums/lm-nva-un-darba-deveji-izverte-2025-gada-skolenu-vasaras-nodarbinatibas-norisi ] 

Ekonomiski neaktīvajiem jauniešiem, kas atrodas tālāk no darba tirgus un nav reģistrēti NVA, atbalsts tiek sniegts JSPA projekta “Proti un dari!”[footnoteRef:88] ietvaros. Projekta mērķis ir attīstīt mērķa grupas jauniešu (vecumā no 15 līdz 29 gadiem), kuri nemācās, nestrādā, neapgūst arodu, prasmes un veicināt viņu iesaisti izglītībā, tai skaitā aroda apguvē pie amata meistara, nodarbinātībā, NVA īstenotajos aktīvās darba tirgus politikas pasākumos, kā arī nevalstisko organizāciju vai jauniešu centru darbībā. Projekta ietvaros jauniešiem ir pieejams mentora atbalsts (ne mazāk kā 20 stundas mēnesī),  neformālās un ikdienas mācīšanās,  speciālistu (psihologs, karjeras konsultants, surdotulks, asistents u.c., izņemot ārstniecības personālu) konsultācijas,  dalība nometnēs, semināros, sporta aktivitātēs, kultūras pasākumos, brīvprātīgā darba aktivitātes, iesaiste nevalstisko organizāciju un jauniešu centru aktivitātēs, pasākumos un projektos, profesijas specifikas iepazīšana, tai skaitā vizītes uzņēmumos, lai izdarītu izvēli attiecībā uz nākotnes profesiju u.c. pasākumi. [88:  https://jaunatne.gov.lv/par-agenturu/programmas-projekti/proti-un-dari-2/] 

JSPA īsteno šo projektu visā Latvijā sadarbībā ar pilsētu vai novadu pašvaldībām vai pašvaldību apvienībām (sadarbības partneri), valsts un pašvaldības institūcijām (piemēram, sociālajiem dienestiem), biedrībām, nodibinājumiem, jauniešu centriem, sociālajiem partneriem un uzņēmējiem. Kopējais projekta finansējums veido 5,5 milj. euro (ieskaitot ESF Plus finansējumu 4,7 milj. euro apmērā) un dažādos atbalsta pasākumos kopumā ir plānots iesaistīt 1 895 jauniešus vecumā no 15 – 29 gadiem. 
Veicot profilēšanu jauniešiem, kas piedalās projektā, tika secināts, ka daļai pasākumu dalībnieku, īpaši tiem, kuri saskaras ar sociāliem un ekonomiskiem izaicinājumiem, raksturīgas vairākas būtiskas problēmas, kas ietekmē viņu spēju pilnvērtīgi iekļauties sabiedrībā. Psihoemocionālās grūtības, piemēram, zems pašvērtējums, trauksme un depresīvi noskaņojumi, bieži vien apvienojas ar sociālu izolāciju un bailēm no negatīvas pieredzes kolektīvā. Šiem jauniešiem nereti trūkst pārliecības par savām spējām, kas kavē viņu profesionālo un personīgo attīstību, kā arī motivācijas un skaidru dzīves mērķu. Papildus tam daudziem ir nepabeigta izglītība, zema mācību motivācija un neziņa par piemērotām izglītības iespējām, kas vēl vairāk ierobežo viņu konkurētspēju darba tirgū.
Nodarbinātības jomā projekta dalībnieki bieži sastopas ar darba pieredzes trūkumu, neskaidrību par profesijas izvēli un grūtībām noturēties darba attiecībās. Situāciju sarežģī arī veselības ierobežojumi vai invaliditāte, kā arī nepietiekamas zināšanas par pašnodarbinātības un uzņēmējdarbības iespējām. Turklāt daudziem trūkst būtisku dzīves prasmju – gan ikdienas organizēšanā, gan finanšu plānošanā, gan lēmumu pieņemšanā. Mobilitātes ierobežojumi un nepietiekama piekļuve atbalsta resursiem vēl vairāk pastiprina šo jauniešu sociālo atstumtību. Šo problēmu apzināšana ir būtiska, lai izstrādātu mērķtiecīgus un efektīvus atbalsta pasākumus JSPA īstenotā projekta ietvaros.


Nākotnes izaicinājumi

1. Uzlabot finansiālo atbalstu ģimenēm ar bērniem, vienkāršojot un palielinot finansiālo atbalstu vecākiem. Viens no izaicinājumiem ir ģimenes valsts pabalsta apmēra pārskatīšana, t.sk. palielināšana par viena un divu bērnu aprūpi, izmaksa no bērna dzimšanas (šobrīd tiek izmaksāts no bērna 1 gada vecuma), kā arī apmēru regulāra pārskatīšana atbilstoši patēriņa cenu izmaiņām. Tāpat izaicinājums ir vecāku pabalsta un bērna kopšanas pabalsta reforma, vienkāršojot un palielinot finansiālo atbalstu vecākiem.
2. Nākotnē bērnu un jauniešu situāciju darba tirgū arvien vairāk ietekmēs darba tirgus strukturālās pārmaiņas, ko veicina digitalizācija, automatizācija, mākslīgā intelekta risinājumu ieviešana un zaļā pārkārtošanās. Pieaugs pieprasījums pēc digitālajām, analītiskajām un starpdisciplinārajām prasmēm, vienlaikus samazinoties pieprasījumam pēc vienkāršiem un rutīnas darbiem, kas tradicionāli kalpojuši kā pirmā darba pieredze jauniešiem. Tas radīs nepieciešamību jau agrīnā vecumā stiprināt karjeras vadības prasmes, digitālo pratību, uzņēmējspējas un spēju nepārtraukti mācīties.
3. Vienlaikus saglabāsies izaicinājumi, kas saistīti ar pāreju no izglītības uz nodarbinātību, reģionālajām atšķirībām darba iespēju pieejamībā, demogrāfiskajām pārmaiņām un sociālās atstumtības risku atsevišķām jauniešu grupām. Īpaša uzmanība būs jāpievērš jauniešiem, kuri nemācās, nestrādā un neapgūst profesiju (NEET), kā arī jauniešiem ar invaliditāti, nepietiekamu izglītības līmeni un psihoemocionālām grūtībām, lai novērstu ilgstošas bezdarba un sociālās atstumtības riskus.
4. Ņemot vērā pieaugošo darba tirgus dinamikas un prasmju prasību sarežģītību, arvien nozīmīgāka kļūs personalizētu atbalsta pakalpojumu, uz datiem balstītas profilēšanas, karjeras konsultāciju un agrīnu preventīvo pasākumu loma (tai skaitā, lai mazinātu skolu pametušo jauniešu skaitu), nodrošinot bērnu un jauniešu veiksmīgu pāreju no izglītības sistēmas uz ilgtspējīgu nodarbinātību.
5. Skolēnu vasaras nodarbinātības vietu skaita palielināšana, ņemot vērā skolēnu lielo interesi un pasākuma pozitīvo ietekmi (jebkura darba pieredze veicina lielākas iespējas turpmākajā nodarbinātībā). 

 


7.Bērnu drošība. Bērnu likumpārkāpumi. Bērni, kuri cietuši no noziedzīgiem nodarījumiem.  

Bērnu drošība un nepilngadīgo nonākšana konfliktā ar likumu ir savstarpēji cieši saistīti jautājumi. Nepilngadīgo likumpārkāpumus bieži ietekmē vairāku sociālu, ģimenes un individuālu riska faktoru kopums, tādēļ efektīva prevencija nav iespējama tikai ar tiesībaizsardzības līdzekļiem. Būtiska nozīme ir savlaicīgai risku identificēšanai, starpinstitucionālai sadarbībai un preventīviem pasākumiem ģimenē, izglītības iestādēs un pašvaldībās.
Bērnu izdarīto noziedzīgo nodarījumu īpatsvars pēdējo gadu periodā ir pieaudzis. Ja 2023. gadā bērnu, kuri izdarījuši noziedzīgu nodarījumu īpatsvars bija 1,7 % no visiem valstī reģistrētajiem noziedzīgajiem nodarījumiem, tad 2025. gadā nepilngadīgo izdarīto noziedzīgo nodarījumu īpatsvara pieaugums, tas ir 2,4 % no visiem valstī reģistrētajiem noziedzīgajiem nodarījumiem. 2023. gadā dominēja bērnu izdarītie noziedzīgie nodarījumi pret īpašumu un mantiska rakstura noziedzīgi nodarījumi. 2025. gadā apcietināto un brīvības atņemšanas iestādē esošo bērnu skaits ir nedaudz samazinājies (2023. gadā un 2024. gadā tie bija  0,9 % no ieslodzīto kopskaita, savukārt 2025. gadā – 0,4 %)[footnoteRef:89].  [89:  https://www.iem.gov.lv/lv/media/14318/download?attachment ] 


Attiecībā par bērnu izdarītajiem administratīvajiem pārkāpumiem, secināms, ka liela daļa administratīvā pārkāpuma procesi tiek uzsākti par alkoholisko dzērienu lietošanu vai atrašanos alkoholisko dzērienu vai citu apreibinošo vielu ietekmē un par tabakas izstrādājumu, augu smēķēšanas produktu, elektronisko smēķēšanas ierīču vai to uzpildes tvertņu iegādāšanos vai glabāšanu, tai skaitā par smēķēšanu, tabakas aizstājējproduktu vai bezdūmu tabakas izstrādājumu lietošanu[footnoteRef:90].  [90:  https://www.iem.gov.lv/lv/media/14318/download, 22.lpp] 

Izvērtējot paveikto, kas saistīts ar bērnu noziedzīgajiem nodarījumiem un izdarītajiem administratīvajiem pārkāpumiem atzīmējams, ka pakāpeniski tiek mainīta pieeja, kas saistīta ar administratīvās atbildības piemērošanu bērniem par izdarītajiem administratīvajiem pārkāpumiem. Bērniem biežāk tiek piemērots audzinoša rakstura piespiedu līdzeklis.[footnoteRef:91] Pašvaldību administratīvās komisijas, izskatot bērnu administratīvos pārkāpumus daudz biežāk izsaka brīdinājumus un nosaka uzvedības ierobežojumus, tādā veidā samazinot bērnu sodīšanu un vienlaikus sistemātiski nostiprinot bērnu interesēm atbilstošāku pieeju – no bērna sodīšanas par veikto pārkāpumu virzoties uz uzvedību mainošu līdzekļu piemērošanu. [91:  https://likumi.lv/ta/id/68489-par-audzinosa-rakstura-piespiedu-lidzeklu-piemerosanu-berniem ] 


Bērnu noziedzīgu nodarījumu preventīvā darba ietvarā pēdējo gadu periodā ir tikusi paplašināta un stiprināta VP, VPD, BAC un pašvaldību loma. Uzsvars tiek likts uz individuālo prevenciju konkrētam bērnam un sociālās uzvedības korekciju. 
BAC ir izstrādājis “Vadlīnijas institūcijām, kuras par bērnu izdarītajiem pārkāpumiem ir tiesīgas veikt administratīvā pārkāpuma procesu” ar tām pievienotām infografikām “Rīcības shēmu, ja bērna rīcībā ir saskatāmas administratīvā pārkāpuma pazīmes” un "Bērna tiesības administratīvā pārkāpuma procesā"[footnoteRef:92]. Vadlīnijās uzsvars likts uz nepieciešamību izprast katra bērna uzvedības cēloņus un nodrošināt individuālu pieeju likumpārkāpumu izdarījušiem bērniem, piemērojot bērnam samērīgu un bērna interesēs balstītu audzinoša rakstura piespiedu līdzekli, kas sasniegtu galveno mērķi – mazināt pārkāpuma riskus nākotnē. Vadlīnijās ietverti praktiski ieteikumi pašvaldības policijas un VP amatpersonām, kā arī pašvaldību administratīvo komisiju priekšsēdētājiem, priekšsēdētāja vietniekiem un locekļiem par rīcību, kā izvērtēt katra bērna likumpārkāpuma cēloņus un kādus komunikācijas pamatprincipus ievērot saskarsmē ar bērnu. Vienlaikus vadlīniju mērķis ir uzsvērt starpinstitucionālās sadarbības nozīmi, kas nepieciešama bērna labbūtības nodrošināšanai[footnoteRef:93].  [92:  Publicēts 2025. gada 24. jūlijā.]  [93:  https://www.bac.gov.lv/lv/jaunums/vadlinijas-institucijam-kuras-par-bernu-izdaritajiem-parkapumiem-ir-tiesigas-veikt-administrativa-parkapuma-procesu ] 


Lai mazinātu atkārtotu noziedzīgu nodarījumu izdarīšanu, 2024. gadā tika ieviests jauns atkārtota noziedzīga nodarījuma riska novērtēšanas instruments. Līdz ar tā ieviešanu ir noteiktas jaunas atkārtota noziedzīga nodarījuma izdarīšanas riska pakāpes – ļoti augsta riska pakāpe, augstāka par vidējo riska pakāpe, vidēja riska pakāpe, zemāka par vidējo riska pakāpe un ļoti zema riska pakāpe[footnoteRef:94]. [94:  https://www.iem.gov.lv/lv/media/14318/download ] 

VPD uzrauga nosacīti no kriminālatbildības atbrīvotas, nosacīti notiesātas, nosacīti pirmstermiņa no brīvības atņemšanas soda izciešanas atbrīvotas personas, t.sk. ar elektronisko uzraudzību, un personas, kurām ir piemērots kriminālsods – probācijas uzraudzība. Uzraudzības ietvaros personu iesaista tās vecumam, psiholoģiskajām īpašībām un attīstības līmenim piemērotos sociālās uzvedības korekcijas un sociālās rehabilitācijas pasākumos. 2025. gadā uzraudzība kopumā īstenota 7931 (2024. gadā – 5202, 2023. gadā – 4680) probācijas klientu, no kuriem 241 (3 %) (2024. gadā – 216 (4 %), 2023. gadā – 196 (4%)) bija nepilngadīgs.
Bērniem, kuri izdarījuši likumpārkāpumus, uzvedības korekcijas un sociālās rehabilitācijas nodrošināšanai TM ir uzsākusi darbu pie ”Bērnu un jauniešu drošās mājas” augsta riska bērniem un jauniešiem izveides[footnoteRef:95]. Pieminētais līdzeklis būs atbilstošs situācijās, kad būs izsmelti visi sabiedrībā pieejamie resursi darbā ar bērna uzvedības korekciju, bet bērns turpinās apdraudēt sevi un līdzcilvēkus. Tādējādi tiks nodrošināta iespēja izmantot katram konkrētam bērnam atbilstošus sociālās uzvedības korekcijas un sociālās rehabilitācijas pasākumus vai citas bērna individuālajām vajadzībām atbilstošas intervences. Nodrošinot individuālām vajadzībām atbilstošu intervenci, tiek pārtraukta uzvedības problēmu padziļināšanās. Savukārt, nerisinot augsta riska bērnu uzvedības problēmas, sabiedrības locekļi tiek apdraudēti, jo bērna uzvedības problēmas ar laiku var rezultēties arī citu personu veselības un dzīvības apdraudējumā.  [95:  Ministru kabinets 2024. gada 7. maija sēdē atbalstīja TM informatīvo ziņojumu "Par sociālās korekcijas izglītības iestādes reformas īstenošanas gaitu un ieceri izveidot "Bērnu un jauniešu drošo māju" augsta riska bērniem un jauniešiem" ietverto ieceri izveidot "Bērnu un jauniešu drošo māju" augsta riska bērniem un jauniešiem. Pieejams: https://tapportals.mk.gov.lv/legal_acts/08070630-f2c7-4849-a041-fc6af4697501. ] 

Kopš 2023. gada 1. janvāra ir spēkā jauns audzinoša rakstura piespiedu līdzeklis – probācijas novērošana. Probācijas novērošanu var piemērot uz laiku no viena līdz trim gadiem. Tā ir bērna uzvedības uzraudzība un bērna iesaistīšana viņa vecumam, psiholoģiskajām īpašībām un attīstības līmenim piemērotos sociālās uzvedības korekcijas un rehabilitācijas pasākumos. Proti, pamatojoties uz bērna individuālo vajadzību izvērtējumu, VPD piesaista pakalpojumus, kas ir nepieciešami, lai nodrošinātu bērna sociālās uzvedības korekciju un rehabilitāciju, kā arī finansē šādu pakalpojumu izmaksas.  
Minētā audzinoša rakstura piespiedu līdzekļa ietvaros bērniem un jauniešiem nepieciešamības gadījumā tiek sniegts arī sociālās uzvedības korekcijas un rehabilitācijas pakalpojums nodibinājumā "Allažu bērnu un ģimenes atbalsta centrs" vai biedrībā "Latvijas SOS Bērnu ciematu asociācija". Šajos pakalpojumos bērns var atrasties no trim mēnešiem līdz diviem gadiem. 
TM, VPD un nodibinājums “Allažu bērnu un ģimenes atbalsta centrs” 2024. gada 19. decembrī noslēdza deleģēšanas līgumu par vides maiņas principā balstīta risku mazināšanas pakalpojuma nodrošināšanu probācijas sistēmā esošajiem nepilngadīgajiem. Pakalpojumu veido un īsteno nodibinājums spēkā esošā regulējuma ietvaros, ievērojot bērna iekšējo motivāciju. Līgums ir spēkā no 2025. gada 1. janvāra līdz 2027. gada 31. decembrim. Minētais pakalpojums tiks īstenots kā pārejas perioda pakalpojums augsta riska bērniem, kamēr tiek īstenota iecere "Bērnu un jauniešu drošās mājas", kas izriet no MK 2024. gada 7. maijā pieņemta informatīvā ziņojuma "Par sociālās korekcijas izglītības iestādes reformas īstenošanas gaitu un ieceri izveidot "Bērnu un jauniešu drošo māju" augsta riska bērniem un jauniešiem”[footnoteRef:96]. [96:  Tiesību akta ID 23-TA-2944, MK sēdes protokola Nr.19 32.§ ] 

Bērnu un jauniešu drošās mājas mērķa grupa būs bērni un jaunieši atbilstoši šādai indikāciju kopai: 
1) izdarījuši noziedzīgu nodarījumu; 
2) apdraud savu vai citu cilvēku veselību vai dzīvību (piemēram, paškaitējoša uzvedība, apreibinošo vielu lietošana, vardarbība un agresija pret citiem, seksuāla riska uzvedība, pastāvīga bēgšana no mājām vai ārpusģimenes aprūpes iestādes u.c. gadījumi); 
3) ir izsmelti visi zemākas intensitātes intervences līdzekļi vai to īstenošana sabiedrībā nav iespējama (piemēram, bērns nepārtraukti klaiņo un nav iespējams bērnu iesaistīt sociālās uzvedības korekcijas pasākumos, vai tie nav iespējami vidē, kurā bērns ikdienā atrodas).

Attiecībā par noziedzīgos nodarījumos cietušajiem bērniem, pēdējo gadu tendence norāda uz to, ka bērnu, kuri cietuši no noziedzīgiem nodarījumiem, skaits ir pieaudzis. 2023. gadā par noziedzīgos nodarījumos cietušajiem tika atzīti 585 bērni,  2024. gadā – 664 bērni un 2025. gadā – 663 bērni. Noziedzīgie nodarījumi, kas izdarīti pret bērniem, ir saistīti ar cietsirdību un vardarbību, noziedzīgiem nodarījumiem pret personas tikumību un dzimumneaizskaramību, mantiskiem noziegumiem un noziedzīgiem nodarījumiem pret dzīvību un veselību[footnoteRef:97]. Tāpat arī BAC Bērnu tiesību aizsardzības departamenta pēdējo gadu laikā pieaug saņemto iesniegumu skaits saistībā ar bērnu tiesību pārkāpumiem. [97:  https://www.iem.gov.lv/lv/media/14318/download ] 


Nozīmīga loma bērniem draudzīga kriminālprocesa nodrošināšanā ir BAC nodaļai "Bērna māja", kurā tiek īstenots Barnahus starpinstitucionālās sadarbības modelis. Kriminālprocesā Bērna māja nodrošina bērnam drošu un viņa vecumam, attīstības līmenim un individuālajām vajadzībām piemērotu vidi procesuālo darbību veikšanai, vienlaikus sekmējot koordinētu tiesībaizsardzības, veselības aprūpes un bērnu tiesību aizsardzības institūciju sadarbību. Šāda pieeja ļauj mazināt bērna atkārtotu iesaisti procesuālajās darbībās, samazināt sekundārās viktimizācijas risku un vienlaikus nodrošināt kvalitatīvu pierādījumu iegūšanu kriminālprocesā.
Viens no Bērna mājas galvenajiem uzdevumiem ir nodrošināt bērna, kurš cietis no seksuālas vardarbības vai cita vardarbīga noziedzīga nodarījuma, nopratināšanu bērnam drošā un saudzējošā vidē, lai iegūtu objektīvas un kriminālprocesā pieļaujamas liecības un pēc iespējas novērstu nepieciešamību bērnu atkārtoti iztaujāt kriminālprocesa laikā.
Atbilstoši Kriminālprocesa likuma 152. un 153. pantam nepilngadīgā pratināšana Bērna mājā notiek ar psihologa starpniecību. Procesuālo darbību organizē un vada procesa virzītājs, savukārt psihologs nodrošina bērna vecumam, attīstības līmenim un psiholoģiskajam stāvoklim atbilstošu komunikāciju un jautājumu uzdošanu, izmantojot zinātniski pamatotas bērnu nopratināšanas metodes. Nepilngadīgā pratināšanā Bērna mājā tiek iesaistīti psihologi, kuri atbilst MK instrukcijā "Instrukcija par Kriminālprocesa likuma 152. un 153. pantā minētā psihologa pienākumiem un izvirzītajām prasībām nepilngadīgā pratināšanā" noteiktajām prasībām, tostarp ir apguvuši speciālās zināšanas par cietušo bērnu nopratināšanu un regulāri pilnveido savu profesionālo kompetenci.
Nepieciešamības gadījumā Bērna māja koordinē arī tiesu psiholoģiskās un tiesu medicīniskās ekspertīzes veikšanu kriminālprocesā, nodrošinot to koordinētu organizēšanu iespējami īsākā laikā, lai mazinātu bērna atkārtotu iesaisti procesuālajās darbībās un novērstu atkārtotas traumatizācijas risku. Šāda pieeja vienlaikus uzlabo kriminālprocesā iegūto pierādījumu kvalitāti, sekmē efektīvāku starpinstitucionālo sadarbību un stiprina bērna tiesību ievērošanu kriminālprocesā, nodrošinot bērnam saudzējošu, uz bērna vajadzībām vērstu un starptautiskajiem Barnahus principiem atbilstošu procesuālo pieeju.

Attīstoties informācijas tehnoloģijām un interneta pakalpojumiem, aktuāla problēma pasaulē un arī Latvijā ir pārkāpumi interneta vidē, kas ar katru gadu pieaug. Jāatzīmē, ka interneta vides monitoringa rezultātā joprojām tiek konstatēts liels skaits interneta lietotāju, kuri ir iesaistīti bērnu seksuālās izmantošanas materiālu apritē. LIA “Net-Safe” Latvia Drošāka interneta centra apkopotā statistika par pārkāpumiem internetā liecina par ziņojumu skaita samazināšanos - 2023. gadā saņemti 1920 ziņojumi par nelegālu, kaitīgu interneta lietošanu un problēmsituācijām interneta vidē, 2024. gadā - 12 928 un 2025. gadā - 1360[footnoteRef:98]. Vienlaikus Drossinternets.lv novērojumi rāda, ka arvien jaunāki bērni arvien biežāk saskaras ar pornogrāfiska satura materiāliem, kā rezultātā viņi atdarina redzēto, sevi fotografējot un filmējot, un izplatot šādu materiālu starp vienaudžiem.  [98:  Pārskats par nepilngadīgo noziedzības stāvokli un noziedzīgos nodarījumos cietušajiem bērniem 2025. gadā.] 

Būtisks ieguldījumu bērnu drošībai internetā sniedz Latvijas Drošāka interneta centrs[footnoteRef:99], kura tīmekļvietnē ir izvietota gan skaidrojošā informācija par interneta vidi, gan arī dažādi mācību materiāli bērniem par drošu interneta lietošanu, kas preventīvi pasargā bērnus no riskiem kļūt par upuriem dažādos pārkāpumos interneta vidē.  [99:  www.drossinternets.lv ] 

Vienlaikus kompetentās iestādes realizē dažādas ar bērnu drošības nodrošināšanu saistītas informatīvi izglītojošās kampaņas, kas sasniedz plašāku sabiedrības loku. Līdz ar kampaņu norisi tiek veicināta ikviena sabiedrības locekļa izpratne par preventīvu darbību nepieciešamību bērnu vispārīgās drošības veicināšanai, kā arī, lai mazinātu riskus, ka bērni nonāk līdz likumpārkāpuma izdarīšanai. Tāpat VP, Ieslodzījumu vietu pārvalde, VPD sniedz būtisku ieguldījumu darbā ar tiešajām mērķagrupām, pirmkārt, preventīvie pasākumi, kas saistīti ar bērniem drošas vides nodrošināšanu, otrkārt, preventīvie pasākumi, lai mazinātu atkārtotu noziedzīgu nodarījumu izdarīšanu to bērnu vidū, kuri jau ir veikuši likumpārkāpumus. 

CSN 2023.–2025. gadā, kuros cietuši vai iesaistīti bērni vecumā līdz 17 gadiem, reģistrēti 2693 gadījumi, uzrādot samazinošu tendenci – 969 gadījumi 2023. gadā, 892 gadījumi 2024. gadā un 832 gadījumi 2025. gadā[footnoteRef:100]. Minētajā periodā 1850 bērni guvuši ievainojumus, 110 – smagus ievainojumus, savukārt 29 bērni gājuši bojā; bojāgājušo skaits pa gadiem saglabājas samērā stabils (attiecīgi 10, 9 un 10), neraugoties uz kopējā negadījumu skaita kritumu. Neaizsargātie ceļu satiksmes dalībnieki – gājēji, velosipēdisti un e-skrejriteņu lietotāji – veido 61 % (1637) no visiem gadījumiem, visbiežāk skartā vecuma grupa ir pusaudži no 14 līdz 17 gadu vecumam (45 %), un zēni negadījumos iesaistīti ievērojami biežāk nekā meitenes (65 % pret 35 %). [100:  CSDD Ceļu satiksmes negadījumu statistika par bērniem (no 2017. gada)
https://www.csdd.lv/celu-satiksmes-negadijumi/csng] 

Reaģējot uz šo situāciju, CSDD 2023.–2025. gadā īstenoja vairākus izglītības projektus, kuru mērķis ir veidot zinošu un atbildīgu jauno satiksmes dalībnieku paaudzi. Jauno satiksmes dalībnieku forums, kas norisinās kopš 1993. gada, ik gadu iesaista skolēnus vecumā no 9 līdz 12 gadiem sacensībās jaunajiem velosipēdistiem, un Latvijas komandas regulāri pārstāv valsti FIA Eiropas jauno satiksmes dalībnieku sacensībās, tostarp iegūstot zelta godalgu Francijā 2024. gadā[footnoteRef:101]. Mācību projekts "Gribu būt mobils" iesaista 6.–8. klašu skolēnus zināšanu un prasmju stiprināšanā par drošu dalību satiksmē[footnoteRef:102], savukārt projekts "Satiksmes drošība pamatizglītības mācību saturā" (2023. g.) nodrošināja pedagogiem metodiskos materiālus un semināru ciklu satiksmes drošības tēmas iekļaušanai mācību saturā[footnoteRef:103]. Bērnu radošai iesaistei un izpratnes veidošanai 2024. gadā tika rīkots arī pasaku konkurss "Pasakas tiem, kuri dodas ceļā" sadarbībā ar Rīgas Motormuzeju[footnoteRef:104]. Projekti tiek finansēti no Ceļu satiksmes drošības padomes līdzekļiem. [101:  Jauno satiksmes dalībnieku forums https://berniem.csdd.lv/content/index.php/galvena-lapa-forums]  [102:  Mācību projekts "Gribu būt mobils" https://gribubutmobils.lv/par-projektu/]  [103:  Izglītības projekts "Satiksmes drošība pamatizglītības mācību saturā" https://berniem.csdd.lv/content/index.php/par-projektu]  [104:  Konkurss "Pasakas tiem, kuri dodas ceļā" https://berniem.csdd.lv/content/index.php/par-konkursu] 

Plašāks un detalizētāks informācijas apkopojums, kas saistīts ar bērnu noziedzīgajiem nodarījumiem un bērniem, kuri ir cietuši no noziedzīgajiem nodarījumiem, tiek izklāstīts IeM sagatavotajos ikgadējos pārskatos par nepilngadīgo noziedzības stāvokli un noziedzīgajos nodarījumos cietušajiem bērniem. Pārskati ir publicēti un pieejami IeM tīmekļa vietnē: https://www.iem.gov.lv/lv/citi-parskati. 

 
Nākotnes izaicinājumi:

	1. Atbilstoši “Bērnu noziedzības novēršanas un bērnu aizsardzības pret noziedzīgiem nodarījumiem plāna 2025.-2027. gadam”[footnoteRef:105] norādītajam, ir jāpilnveido un jāturpina darbs, kas veicinātu nepilngadīgo personu iesaisti noziedzīgajās darbībās samazināšanos. Lai bērnus jau sākotnēji pasargātu no noziedzīgiem nodarījumiem un atturētu no to izdarīšanas, būtiska nozīme ir preventīviem un izglītības pasākumiem, līdz ar to ir turpināma bērnu, to likumisko pārstāvju un sabiedrības kopumā izglītošana par ar drošību un atbildību saistītajiem jautājumiem. [105:  https://likumi.lv/ta/id/360478-par-bernu-noziedzibas-noversanas-un-bernu-aizsardzibas-pret-noziedzigiem-nodarijumiem-planu-20252027-gadam ] 

2. Vienlaikus TM izveidotajā darba grupā ir izstrādāts likumprojekts  “Grozījumi Krimināllikumā” un likumprojekts “Grozījumi Kriminālprocesa likumā”, lai sagatavotu izmaiņas pastāvošajā tiesiskajā regulējumā, pēc iespējas mazinot bērnu pakļaušanu krimināltiesību sistēmai un pārvirzot tos uz audzinoša rakstura piespiedu līdzekļiem un atbalsta pasākumiem. Plānotās pieejas mērķis ir veicināt bērnu pārvirzīšanu no tradicionālās sodu sistēmas uz alternatīvu sodu sistēmu, par prioritāti nosakot nepilngadīgā labākās intereses un piemērojot līdzekļus, kas vērsti uz nepilngadīgā uzvedības korekciju. 
3. Likumprojektā “Grozījumi Krimināllikumā” paredzēts ieviest speciālu regulējumu, kura ietvaros prokurors nepilngadīgo nosacīti atbrīvo no kriminālatbildības un piemēro audzinoša rakstura piespiedu līdzekļus. Savukārt likumprojektā “Grozījumi Kriminālprocesa likumā” paredzēts nodrošināt saskaņotu procesuālo regulējumu atbilstoši likumprojektā “Grozījumi Krimināllikumā” paredzētajam.  Minētie likumprojekti ir skatāmi kopsakarā ar likumprojektu "Grozījumi likumā "Par audzinoša rakstura piespiedu līdzekļu piemērošanu bērniem"", kurā paredzēts precizēt audzinoša rakstura piespiedu līdzekļu izpildes mehānismus un nostiprināt prokurora lomu šo līdzekļu piemērošanā.
4. Stabili savu aktualitāti saglabā likumpārkāpumi, kas saistīti ar smēķēšanu, narkotiku, alkohola un citu apreibinošo vielu lietošanu. Ir jāturpina darbs pie pierādījumos balstītu intervenču klāsta un to pieejamības nodrošināšanas, lai mazinātu atkarību izraisošo vielu lietošanu, kā arī efektīvāk jāveic pasākumi minēto vielu pieejamības un izplatības ierobežošanas jomā. Jāturpina darbs pie pakalpojuma izveides un ieviešanas, lai nodrošinātu, ka bērniem, kas nonākuši riska situācijās, tai skaitā apreibinošo vielu ietekmē, tiktu sniegta bērna labākajām interesēm atbilstoša palīdzība, kur tiktu ietverta gan medicīniskā komponente, gan sociālais pakalpojums, gan izglītojošā daļa.
5. Jautājumā par nepilngadīgajiem cietušajiem secināms, ka pēc noziedzīga nodarījuma veida bērni visbiežāk cieš no cietsirdības un vardarbības, kā arī no noziedzīgiem nodarījumiem, kas saistīti ar dzimumneaizskaramību. Jāatzīmē, ka ir pieaudzis uzsākto administratīvā pārkāpuma procesu skaits par fizisku un emocionālu vardarbību pret bērnu, kā arī par bērna aprūpes pienākumu nepildīšanu, kā arī par pret bērnu vērstu agresīvu uzvedību. Minētie problēmjautājumi norāda uz to, ka bērnu kā cietušo jautājums skar kopējo bērnu labbūtību Latvijā un ir risināms kompleksi.
6. Ir nepieciešami pasākumi, kas vairotu informētību par visu veidu vardarbību un tādējādi nodrošinātu, ka bērniem, kas cietuši no vardarbības un bijuši tās liecinieki, ir pieejami bērniem pielāgoti preventīvi, aizsardzības un atbalsta pasākumi. Lielāka uzmanība būtu jāvelta preventīvā darba uzlabošanai, lai mazinātu riska faktorus un novērstu bērnu nonākšanu riska situācijās. Vienlaikus būtu jāstiprina ģimeņu un sociālā atbalsta pasākumi, nodrošinot vienotus pakalpojumus un rīcības standartus visā valsts teritorijā, paredzot agrīnās intervences pasākumus. Būtiski ir arī turpināt attīstīt pierādījumos balstītas prevencijas programmas bērniem un viņu ģimenēm, stiprinot ģimenes resursus un mazinot riska faktoru ietekmi jau agrīnā stadijā.
7. Īpaša uzmanība pievēršama tādu risinājumu attīstīšanai, kas nodrošina savlaicīgu un uz bērna individuālajām vajadzībām balstītu intervenču uzsākšanu pēc pirmā likumpārkāpuma, nepieļaujot situācijas, kad uzvedības korekcijas pasākumi tiek piemēroti tikai pēc atkārtotiem likumpārkāpumiem.
8. Turpināms darbs pie BTAL pilnveides, tostarp saistībā ar 58. panta regulējumu, ieviešot Valsts kontroles revīzijā identificētos pilnveides virzienus. Vienlaikus nepieciešams pilnveidot starpinstitucionālu atbalsta sistēmu bērniem ar uzvedības problēmām vai likumpārkāpumu risku, nodrošinot savlaicīgu un koordinētu palīdzību gan bērnam, gan viņa ģimenei. Efektīva bērna uzvedības korekcija nav iespējama bez kompleksa darba ar ģimeni, izvērtējot tās vajadzības un nodrošinot atbilstošus sociālos, psiholoģiskos un citus atbalsta pasākumus. Vienlaikus nepieciešams pilnveidot sociālās uzvedības korekcijas un resocializācijas pasākumus bērniem, kuri nonākuši konfliktā ar likumu, lai mazinātu atkārtotu likumpārkāpumu risku un sekmētu viņu veiksmīgu reintegrāciju sabiedrībā. Minēto problēmjautājumu risināšanai nepieciešama koordinēta starpinstitucionāla sadarbība starp tiesībaizsardzības iestādēm, sociālajiem dienestiem, izglītības iestādēm, veselības aprūpes speciālistiem un pašvaldībām, nodrošinot savlaicīgu risku identificēšanu un atbalstu bērnam un viņa ģimenei.
9. Lai veicinātu sabiedrības izpratni par bērnu tiesībām un palīdzības saņemšanas iespējām vardarbībā cietušiem bērniem, 2026. gada rudenī BAC nodaļa "Bērna māja" īstenos informatīvu kampaņu. Tās mērķis ir veicināt bērnu, vecāku, pedagogu un citu speciālistu izpratni par bērna tiesībām un bērniem draudzīgu pieeju kriminālprocesā, kā arī informēt par Bērna mājas sniegtajiem pakalpojumiem un palīdzības saņemšanas iespējām.
10. Saskaņā ar apstiprinātajiem 2026. gada nolikumiem CSDD turpina īstenot Jauno satiksmes dalībnieku forumu (2026. gada fināls – 2. jūnijā Biķernieku kompleksajā sporta bāzē) un mācību projektu "Gribu būt mobils" (2025./2026. mācību gada cikls jau noslēdzies, nākamais cikls plānots 2026./2027. mācību gadā).










































8. Bērnu tiesību aizsardzības sistēmas pilnveide

Pēdējo gadu periodā ir veikti pilnveidojumi bērnu aizsardzības sistēmā, lai uzlabotu iespējas savlaicīgi pamanīt un sniegt atbalstu bērniem, kuriem nepieciešama palīdzība, valstī veidojot bērnu aizsardzības speciālistu tīklu, uzlabojot bērnu aizsardzībā iesaistītajiem speciālistiem pieejamo mācību un atbalsta saturu, ieviešot jaunus pakalpojumus ārpusģimenes aprūpē esošiem bērniem.
2024. gada 1. janvārī stājās spēkā grozījumi BTAL[footnoteRef:106], kā rezultātā mainīts VBTAI nosaukums uz BAC. Reorganizācijas pamatā ir nepieciešamība principiāli mainīt iestādes akcentus – no primāri kontrolējošas institūcijas uz bērniem, ģimenēm un speciālistiem atbalstu sniedzošu, konsultējošu un starpinstitūciju sadarbību koordinējošu centru, vienlaikus saglabājot un pilnveidojot uzraudzības funkciju. Vienlaikus tika paplašināta BAC kompetence, veidojot to par atbalstošu un koordinējošu iestādi bērnu aizsardzības jautājumos, kura pārredz iesaistīto institūciju lomas un atbildības  bērnu dzīvības un veselības apdraudējuma un to risku situācijās. BAC kompetencē turpmāk ietilpst institūciju sadarbības veicināšana bērnu attīstības risku mazināšanā un bērnu tiesību un interešu nodrošināšanā, t.sk. pilnveidojot pašā iestādē bērniem un ģimenēm pieejamo atbalstu un pakalpojumus, un piedāvājot  risinājumus vajadzībām, kurām atbalsts netiek nodrošināts. BAC darbības uzmanības centrā ir atbalsta sniegšana bērniem, ģimenēm un speciālistiem. Vienlaikus, plānots pilnveidot un attīstīt kvalitatīvu un jēgpilnu metodisko palīdzību bērnu aizsardzības jomā iesaistītajām institūcijām un speciālistiem (t.sk. jaunu metodisko materiālu izstrāde un esošo pilnveide), tādējādi nostiprinot un sistēmiski definējot vienotu izpratni par Latvijas bērnu aizsardzības  sistēmu un nodrošinot tās efektīvu darbību. Iestādes darbība tiks vērsta uz  rīcību koordinēšanu krīzes un īpaši sarežģītās situācijās, ar laiku nostiprinoties kā zināšanu un atbalstam centram šajos jautājumos. Metodiskos nolūkos tiks veikta arī detalizēta un neitrāla traģisko un īpaši sarežģīto gadījumu analīze, tās rezultātus izmantojot procesu pilnveidei un mācīšanās procesam, lai iesaistītās puses izvairītos no kritisku kļūdu atkārtošanās riskiem. [106:  https://titania.saeima.lv/LIVS14/SaeimaLIVS14.nsf/webSasaiste?OpenView&restricttocategory=408/Lp14 ] 

Iestādei, pārveidojoties par BAC, funkciju un uzdevumu klāsts būtiski paplašinājies. Pilnveidojusies arī iestādes pozīcija attiecībā pret citām bērnu aizsardzības sistēmas institūcijām – no sadarbības savas kompetences ietvaros uz vajadzībās balstītu bērnu aizsardzības jomas pārvaldību. Iestādes darbība tiek īstenota un attīstīta trīs galvenajos virzienos:
1.Bērnu tiesību aizsardzības uzraudzība. BAC īsteno bērnu tiesību aizsardzību un uzrauga bāriņtiesu darbību bērna un aizgādnībā esošās personas tiesību un interešu aizsardzībā un sniedz bāriņtiesām metodisko palīdzību. Aizgādības tiesību pārtraukšanas, aizgādības tiesību atņemšanas, pārtraukto aizgādības tiesību atjaunošanas un ārpusģimenes aprūpes jomās BAC īsteno bāriņtiesu funkcionālo pārraudzību. Konstatējot būtisku bērna tiesību un interešu apdraudējumu vai aizskārumu, BAC Bāriņtiesu likumā noteiktajos gadījumos var uzdot bāriņtiesai atkārtoti izvērtēt lietu un pieņemt jaunu lēmumu vai veikt konkrētas darbības bāriņtiesas bezdarbības pārtraukšanai
2.Konsultatīvais atbalsts un metodiskā vadība. BAC sniedz konsultācijas un atbalsta pakalpojumus, nodrošina starpinstitucionālās sadarbības programmas "Bērna māja" īstenošanu, Bērnu un pusaudžu uzticības tālruņa 116111 darbību, palīdzību krīzes situācijās esošiem bērniem, kā arī izvērtē turpmākā atbalsta nepieciešamību un sniedz rekomendācijas iesaistītajām institūcijām. Šajā jomā īpaši izceļami vairāki paveiktie soļi:
Būtiski pieaudzis pieprasījums pēc BAC pakalpojumiem no dažādiem Latvijas reģioniem un izglītības iestādēm – gan krīzes un smagu vardarbības gadījumu risināšanā, gan preventīvas vardarbības intervences atbalstā. Pieaugošais pieprasījums apliecina pakalpojumu aktualitāti, vienlaikus izgaismojot nepieciešamību pēc papildu kapacitātes.
Ieviests jauns Bērnu atbalsta speciālistu (BAS) pakalpojums, kura mērķis ir nodrošināt atbalstu bērniem ar uzvedības vai atkarību problēmām vai to attīstības risku, tostarp ārpusģimenes aprūpes institūcijās esošiem bērniem. Bērnu atbalsta speciālists ir BAC darbinieks, kas vienlaikus ir bērna uzticības persona, viņa "dzīves stāsta" veidošanas līdzautors, situācijas un vajadzību izzinātājs, interešu paudējs un iesaistīto institūciju sadarbības partneris. Pašlaik 12 BAS speciālisti darbojas Rīgā, Jelgavā, Liepājā, Gulbenē un Preiļos.
Viens no būtiskiem bērnu tiesību aizsardzības sistēmas pilnveides pasākumiem ir starpinstitucionālās sadarbības programmas "Bērna māja" attīstība un pakāpeniska ieviešana visos Latvijas reģionos. Barnahus modelis stiprina sadarbību starp bērnu tiesību aizsardzības, tiesībaizsardzības, veselības aprūpes un sociālās jomas institūcijām, veicinot vienotu, bērna labākajās interesēs balstītu pieeju vardarbībā cietušu bērnu aizsardzībai un atbalstam. Vienlaikus Bērna māja veicina vienotas profesionālās prakses attīstību, nodrošinot speciālistu apmācības, metodisko un konsultatīvo atbalstu, supervīzijas un pieredzes apmaiņu, tādējādi stiprinot starpinstitucionālo sadarbību.
Attiecībā uz programmu "Bērna māja" – aptuveni 50 % klientu ir no reģioniem, kas apstiprina nepieciešamību pēc filiālēm ārpus Rīgas. Šobrīd aktīvi notiek darbs pie "Bērna māja" filiāles izveides Liepājā 2026. gadā. Pieprasījums pēc programmas pakalpojumiem pārsniedz tās kapacitāti, radot rindas veidošanos, īpaši kriminālprocesos par fizisko vardarbību.
Atjaunots Uzticības tālruņa 116111 vizuālais tēls – jaunā identitāte balstīta mūsdienīgā, vizuāli spilgtā un bērniem draudzīgā dizainā, lai stiprinātu atpazīstamību un padarītu tālruni pieejamāku dažāda vecuma bērniem un pusaudžiem.
Stiprināts metodiskais un analītiskais atbalsts speciālistiem – rīkoti semināri, radošās darbnīcas un domnīcas, sniegta metodiskā palīdzība bāriņtiesām, organizēti kapacitātes stiprināšanas pasākumi ārpusģimenes aprūpes iestāžu darbiniekiem un metodiskais atbalsts Ārpusģimenes aprūpes atbalsta centriem. Izstrādāti un popularizēti algoritmi vardarbības gadījumu risināšanai izglītības iestādēs. Veicināta arī bērnu un pusaudžu līdziesaiste jaunu pakalpojumu attīstībā un esošo pakalpojumu pilnveidē.
3.Attīstība un starptautiskā sadarbība. BAC attīsta un uztur sadarbību ar organizācijām un institūcijām bērnu tiesību aizsardzības jomā citās valstīs un starptautiskā mērogā. BAC īsteno vairākus ES fondu projektus: atbalsta pasākumus bērniem ar uzvedības vai atkarību problēmām un to ģimenēm (SAM 4.3.6.5.), speciālistu profesionālās kvalifikācijas pilnveidi un bērnu likumisko pārstāvju atbildības stiprināšanu (SAM 4.3.6.1.), kā arī – kā VK sadarbības partneris – ģimenei draudzīgas vides veidošanas un bērnu emocionālās noturīguma stiprināšanas iniciatīvas (SAM 4.3.6.9.).

Pilnveidoti un attīstīti vairāki citi bērniem domāti sociālās rehabilitācijas pakalpojumi, piemēram, no 2025. gada ir nodrošinātas divas jaunas sociālās rehabilitācijas programmas bērniem no 10 līdz 12 gadiem ar uzvedības traucējumiem un socializēšanās grūtībām, iepriekš šāds atbalsts bija pieejams tikai no 12 gadu vecuma. Šo programmu mērķis ir attīstīt bērnu spējas komunicēt, labāk izprast savas emocijas un stiprināt intelektu, lai vieglāk iekļautos sabiedrībā.[footnoteRef:107] [107:  Rīgā ievieš pakalpojumus ģimenēm ar bērniem un jauniešiem, lai palīdzētu mainīt nevēlamu uzvedību, https://lvportals.lv/dienaskartiba/376169-riga-ievies-pakalpojumus-gimenem-ar-berniem-un-jauniesiem-lai-palidzetu-mainit-nevelamu-uzvedibu-2025. ] 

Ir izveidots pakalpojums “Foršā Māja” (saīsināti “FOrMA”) – nodibinājuma “Allažu bērnu un ģimenes atbalsta centrs” sociālās rehabilitācijas pakalpojums, kas paredzēts 5–13 gadus veciem bērniem ar uzvedības traucējumiem, kuri cietuši no vardarbības. Pakalpojuma mērķis ir nodrošināt, lai bērns atgūtu fizisko un psihisko veselību un spētu integrēties sabiedrībā. Šim pakalpojumam pagaidām nav analoga Latvijā. Tā būtībā ir ilgstoša intervence, kurā tiek īstenots Lielbritānijas sadarbības partnera “The Mulberry Bush School” darba modelis, adaptēts Latvijas apstākļiem.[footnoteRef:108] [108:   BAC piedāvā jaunu vardarbības gadījumu risināšanas algoritmu izglītības iestādēs, https://www.bac.gov.lv/lv/jaunums/bernu-aizsardzibas-centrs-piedava-jaunu-vardarbibas-gadijumu-risinasanas-algoritmu-izglitibas-iestades.  ] 

Vienlaikus veikti pilnveidojumi bērnu ar funkcionāliem traucējumiem atbalsta jomā, sekmējot pakalpojumu pieejamību ģimenēm, kuras rūpējas par bērnu ar funkcionāliem traucējumiem.
2024. gadā uzsākts LM finansētais pilotprojekts – valsts finansēts psihosociālās rehabilitācijas – uzturošās terapijas- pakalpojums bērniem ar autiskā spektra traucējumiem. Pamatojoties uz pilotprojekta rezultātiem, LM ar Bērnu slimnīcas fondu noslēdza līgumu, ar kuru deleģēts iepriekš minēto pakalpojumu nodrošināt bērniem vecumā no diviem līdz septiņiem gadiem (neieskaitot) pēc autiskā spektra traucējumu diagnozes noteikšanas vai aizdomu gadījumā. No 2025. gada pastāvīgi tiek nodrošināti divu veidu valsts finansēti psihosociālās rehabilitācijas pakalpojumi bērniem ar autiskā spektra traucējumiem. 2025. gadā pakalpojumu saņēma 102 bērni ar autiskā spektra traucējumiem visā Latvijā. Pakalpojums ietver uzturošo terapiju – AB terapiju, kā arī logopēda, audiologopēda un ergoterapeita nodarbības, kas būtiski veicina bērnu attīstību, funkcionālo prasmju nostiprināšanu un iekļaušanos sabiedrībā[footnoteRef:109].  [109:  https://www.bsf.lv/lv/jaunumi/2026/paplasinats-valsts-atbalsts-berniem-ar-autiska-spektra-traucejumiem; https://www.lm.gov.lv/lv/jaunums/tiks-nodrosinats-atbalsts-berniem-ar-autiska-spektra-traucejumiem ] 

LM 2024. gada 10. decembrī noslēdza vienošanos ar Centrālo finanšu un līgumu aģentūru par projekta “Labklājības nozares un pašvaldību sociālās sfēras platformas “DigiSoc” izstrāde un ieviešana” īstenošanu Atveseļošanas un noturības mehānisma ietvaros[footnoteRef:110]. Projekta mērķis bija veicināt pašvaldību sociālās jomas pakalpojumu digitālo transformāciju, modernizēt atbalsta procesus un uzlabot sadarbību starp pašvaldībām un valsts iestādēm. Projekta rezultātā izveidota vienota digitālā platforma “DigiSoc”, kas nodrošinās sociālo pakalpojumu un sociālās palīdzības administrēšanas procesu digitalizāciju, datu apmaiņu un integrāciju ar valsts informācijas sistēmām un reģistriem. Platforma samazinās administratīvo slogu sociālajiem dienestiem, uzlabos datu kvalitāti un pieejamību, kā arī veicinās efektīvāku datu izmantošanu lēmumu pieņemšanā un politikas plānošanā. “DigiSoc” ietvaros paredzēta sociālo dienestu klientu lietu digitalizācija, automatizēta statistikas datu sagatavošana, sociālo pakalpojumu administrēšanas funkcionalitātes attīstība, dokumentu vadības sistēmu integrācija, kā arī datu apmaiņas risinājumi starp pašvaldībām, valsts iestādēm un sociālo pakalpojumu sniedzējiem. Platforma vienlaikus stiprinās bērnu tiesību aizsardzības sistēmu, uzlabos sociālās rehabilitācijas pakalpojumu pārvaldību un nodrošinās centralizētu informāciju par bērnu tiesību aizsardzības jomas speciālistiem. [110:  https://www.lm.gov.lv/lv/projekts/projekts-labklajibas-nozares-un-pasvaldibu-socialas-sferas-platformas-digisoc-izstrade-un-ieviesana ] 

VK sadarbībā ar BAC no 2024.gada īsteno ES kohēzijas politikas programmas 2021.–2027. gadam projektu Nr. 4.3.6.9/2/24/I/001 “Ģimeņu vajadzību izpēte un atbalsts, stiprinot bērnu emocionālo noturīgumu krīzes, vardarbības situācijās”, kura ietvaros tiek izstrādāta atbalsta sistēma bērniem un viņu ģimenēm, kuri saskārušies ar tuvinieku vai draugu nāvi, smagu slimību vai invaliditāti. Atbalsta sistēmas aprobāciju plānots uzsākt 2026. gada nogalē. 

Lai nodrošinātu bērniem, kuri uzauguši ārpusģimenes aprūpē, valsts sniegtā atbalsta pilnveidi, 2024. gadā spēkā stājās grozījumi SPSPL, kas paredz, ka persona, kura atradās ārpusģimenes aprūpē līdz pilngadības sasniegšanai, pēc pilngadības sasniegšanas var uzturēties pie tā paša vai cita ārpusģimenes aprūpes pakalpojuma sniedzēja līdz 21 gadu vecumam vai 24 gadu vecumam (atbilstot noteiktajiem kritērijiem). Tāpat arī personas dzīvesvietas pašvaldība ir tiesīga noteikt papildus atbalstu personai pastāvīgas dzīves uzsākšanai. Līdz ar izmaiņām normatīvajā regulējumā, ārpusģimenes aprūpē izaugušajiem bērniem, ir iespēja saņemt plašākas sociālās garantijas un atbalstu, lai tādējādi sekmīgāk spētu sagatavoties pastāvīgai dzīvei un mazinātu iespējamību nonākt sociāli nelabvēlīgos apstākļos. 



Sociālās rehabilitācijas pakalpojumu institūcijā

30 dienas 	
2020	2021	2022	2023	2024	2025	776	643	740	717	653	651	60 dienas	
2020	2021	2022	2023	2024	2025	121	94	146	153	147	152	


Sociālās rehabilitācijas pakalpojums dzīvesvietā


2020	2021	2022	2023	2024	2025	1054	1049	1172	1063	1550	1636	

